
73
Rhagair

Y Farwnes Doreen Lawrence

Dechreuodd Sul Cyfiawnder Hiliol ym 1995, ddwy flynedd wedi i’m mab Stephen Lawrence  gael ei lofruddio gan grŵp o ddynion hiliol mewn arosfan bws yn Llundain ar 22 Ebrill 1993. Ers y noson honno, rwyf wedi bod yn ymgyrchu am gyfiawnder i Stephen ac wedi i mi ymrwymo fy mywyd i adeiladu cymdeithas fwy cyfartal yn ei enw.
Cyfiawnder, mewn crefydd, cyfraith a moeseg yw’r egwyddor o wneud iawn, yn seiliedig ar y syniad y dylem oll allu cyrchu’r hyn yr ydym yn ei haeddu. Bu fy mrwydr dros gyfiawnder i Stephen, mewn llawer ffordd, yn frwydr dros gyfiawnder i ni oll, ac wedi ei sbarduno gan gred greiddiol y dylai pawb, waeth beth fo’u cefndir, gael cyfle a chefnogaeth i ffynnu mewn cymdeithas sy’n eu trin â charedigrwydd, tegwch a pharch.

Er bod llawer wedi newid yn y 30 mlynedd ers marwolaeth Stephen, mae gormod o bethau heb newid. Mae gormod o bobl ifanc yn dal i gael trafferth i lwyddo am eu bod dan anfantais oherwydd ffactorau y tu hwnt i’w rheolaeth, ac y mae gormod o lawer o’r sefydliadau y dylent allu dibynnu arnynt yn dal wedi eu heintio â hiliaeth sefydliadol a’r strwythurau rhagfarn a chamwahaniaethu sy’n ei gynnal.

Mae pynciau cyfiawnder cymdeithasol dyfnaf ein cyfnod yn mynnu ymateb ar y cyd. Rhaid i ni ddod ynghyd mewn clymblaid gyda brodyr a chwiorydd o bob cwr o’r gymuned Gristnogol a thu hwnt, er mwyn sicrhau bod yr eglwys ei hun yn adlewyrchu’r  gymdeithas y gobeithiwn ei hadeiladu i genedlaethau’r dyfodol, gan weithio ynghyd i roi terfyn ar hiliaeth a chamwahaniaethu o bob math.

Y mae stori Stephen yn heriol ac yn ysbrydoliaeth. Person ifanc normal ydoedd oedd yn manteisio ar gyfleoedd beunyddiol. Efallai na fydd pobl ifanc heddiw wedi clywed am enw Stephen Lawrence, ond y mae ei stori mor berthnasol heddiw ag y bu erioed. Mae Sul Cyfiawnder Hiliol yn haen hanfodol o’r gwaddol o obaith a newid a ffurfiwyd yn enw Stephen. Fy ngobaith yw y bydd yr adnodd hwn yn rhoi’r ysbrydoliaeth, yr arfau a’r gefnogaeth i i roi’r grym i chi gymryd rhan weithredol mewn gwrth-hiliaeth yn eich cymunedau.

Mae hanfod gwaddol Stephen  yn y bartneriaeth rhwng Eglwysi Ynghyd ym Mhrydain ac Iwerddon a Sefydliad Diwrnod Stephen Lawrence. Trwy’r gwaith hwn, a chyda’ch cefnogaeth chi, fe wnawn yn siŵr y bydd hanes Stephen yn parhau i ysbrydoli newid am genedlaethau i ddod.


Cyflwyniad

Croeso i adnodd Sul Cyfiawnder Hiliol eleni. 22 Ebrill 2023 yw 30ain pen-blwydd llofruddiaeth hiliol y llanc Du, Stephen Lawrence, yn Eltham, de-ddwyrain Llundain. I’r rhai nad ydynt yn gyfarwydd  â’r digwyddiad trasig hwn, myfyriwr 17 oed oedd Stephen oedd yn astudio am ei Lefel A; ei ddyhead oedd bod yn bensaer. Ar noson 22 Ebrill 1993, ymosododd grŵp o lanciau Gwyn ar Stephen, yn ogystal ag ar ei ffrind, Duwayne Brooks, mewn arosfan bws yn Eltham fel yr oeddent ar eu ffordd adref. Bu farw Stephen o ganlyniad i’r ymosodiad hiliol hwn.
Mae ymchwiliad Heddlu’r Metropolitan i’r llofruddiaeth yn ddrwg-enwog bellach fel gwarth. Er bod llawer o lygad-dystion i’r lladd, a phobl ddienw wedi dweud pwy oedd y gang o lofruddion, dewisodd yr heddlu ar y dechrau i beidio ag ymchwilio ymhellach i unrhyw rai ohonynt. Datgelodd ymchwiliad diweddarach eu bod yn troi eu sylw at y teulu Lawrence. Daeth achos y teulu hefyd i sylw Arlywydd De Affrica a’r ymladdwr dros ryddid Nelson Mandela, a gefnogodd y teulu Lawrence yn eu hymgyrch dros gyfiawnder.
Er i lanciau gael eu harestio, c i ddau gael eu cyhuddo, ar 29 Gorffennaf 1993 gollyngodd Gwasanaeth Erlyn y Goron (GEG) yr holl gyhuddiadau, gan ddweud nad oedd digon o dystiolaeth. Y flwyddyn wedyn, dywedodd GEG nad oedd ganddynt ddigon o dystiolaeth i ddwyn cyhuddiadau o lofruddiaeth yn erbyn neb arall, ar waethaf cred y teulu Lawrence fod tystiolaeth newydd wedi dod i’r fei. 
Ym Medi 1994, cychwynnodd y teulu Lawrence erlyniad preifat yn erbyn y pump oedd dan amheuaeth, gan sefydlu ‘cronfa frwydro’ i’w galluogi i erlyn, gan nad oedd ganddynt hawl i gymorth cyfreithiol.  Ar 23 Ebrill 1996, bron i dair blynedd i’r diwrnod ers marwolaeth Stephen, cafwyd gweddill y rhai oedd dan amheuaeth yn ddieuog o lofruddiaeth gan reithgor yn y Llys Troseddol Canolog. Rhoddodd cwest i farwolaeth Stephen ym mis Chwefror 1997 ddyfarniad o ladd anghyfreithlon, ac arweiniodd hyn at fwy o ymdrechion gan y teulu am gyfiawnder, ac yr oedd y farn gyhoeddus yn gryf yn erbyn y cyhuddedig a’r heddlu oedd wedi trin yr achos.
Ym mis Gorffennaf 1997, gorchmynnodd yr Ysgrifennydd Cartref Prydeinig bryd hynny, Jack Straw, ymchwiliad i’r llofruddiaeth. Adroddiad Macpherson oedd hwn, ac fe’i cwblhawyd ym mis Chwefror 1999. Arweiniodd yr adroddiad at drawsnewid deddfwriaeth cysylltiadau hil Prydain, a greodd y pwerau gwrth-wahaniaethu cryfaf yng ngorllewin Ewrop. Yn yr un modd, fel rhan o’r canfyddiadau ar achos Lawrence, argymhellodd Adroddiad Macpherson y dylid diddymu’r rheol peryglu dwbl (y rheol mewn cyfraith gwlad nad oes modd i rywun a gyhuddwyd ac a gafwyd yn ddieuog gael ei roi ar brawf eilwaith am yr un drosedd) mewn achosion llofruddiaeth, ac y dylai rhywun a amheuwyd o lofruddiaeth ac a gafwyd yn ddieuog sefyll ei brawf eilwaith os daeth tystiolaeth newydd ‘ffres a hyfyw’ i’r fei yn nes ymlaen.
O ganlyniad i ymgyrchu diflino’r teulu Lawrence am ddwyn llofruddion eu mab i gyfrif, cafwyd dau o’r rhai a ymosododd ar Stephen yn euog o’i lofruddio- 18 mlynedd wedi’r drosedd - trwy newid yn y cyfreithiau peryglu dwbl, a ddigwyddodd gyda chymorth y rhieni.
Adeg marwolaeth Stephen, yr oedd y teulu Lawrence (Doreen, Neville a’u tri phlentyn, Stephen, Stuart a Georgina) yn addoli yn Eglwys Fethodistaidd y Drindod yn Plumstead, yn agos i’w cartref yn Woolwich. Wedi eu harswydo gan natur y llofruddiaeth ac ymdrechion trwsgl yr heddlu i ddal y llofruddion, cefnogodd gweinidogion Methodistaidd ymgyrch y teulu Lawrence am gyfiawnder. Byddai’r gefnogaeth hon yn arwain at sefydlu Sul Cyfiawnder Hiliol (SCH) ym 1995, a fyddai wedyn yn cael ei brif-ffrydio gan Eglwysi Ynghyd ym Mhrydain ac Iwerddon (CTBI), ym 1998, fel achlysur i’r eglwysi ym Mhrydain ac Iwerddon i ganolbwyntio ar y cyd ar gyfiawnder hiliol. Dechreuodd ym 1995, ac yr oedd yn cael ei gynnal fel arfer ar yr ail Sul ym mis Medi. Yn 2017, cymerwyd penderfyniad i symud y dyddiad i’r ail Sul ym mis Chwefror (cyfnewid yn uniongyrchol â Sul Addysg, oedd ym mis Chwefror bryd hynny).
Cynhyrchir adnoddau Sul Cyfiawnder Hiliol  gan yr eglwysi sy’n noddi CTBI. Bydd y deunyddiau hyn yn eich galluogi i Gofio, Adfyfyrio ac Ymateb i faterion cyfiawnder hiliol:
Cofio pwysigrwydd cyfiawnder hiliol;
Adfyfyrio ar amrywiaeth y ddynoliaeth, a diolch i Dduw amdano;
Ymateb trwy weithio i roi terfyn ar anghyfiawnder, hiliaeth ac anwybodaeth trwy weddi a gweithredu.
Felly, ar lawer ystyr, mae SCH yn un o’r nifer o elfennau o etifeddiaeth bywyd Stephen. O’r herwydd, trwy nodi SCH, mae eglwysi yn cofio gŵr ifanc a oedd yn ei fywyd am fod yn bensaer, ond y mae ei waddol wedi golygu ei fod wedi dod yn bensaer dros gyfiawnder, cydraddoldeb, urddas ac undod.
Mae’r degfed pen-blwydd ar hugain hwn yn foment allweddol i’r eglwys a chymdeithas ar yr ynysoedd hyn. Yr oedd lladd Stephen yn bendant yn 'foment George Floyd’, gan iddo ddatgelu wyneb hyll hiliaeth Brydeinig, nid yn unig o ran casineb y sawl a ddygodd fywyd y gŵr ifanc hwn, ond hefyd y casineb sefydliadol a nodweddodd yr ymchwiliad enbyd i’w lofruddiaeth. Fel gyda phob trychineb o’r fath, mae’n ennyd i adfyfyrio a fydd yn ein galluogi i asesu pa gynnydd, os o gwbl, a wnaed ers y trychineb hwnnw.
Felly, bydd yr adnodd eleni yn rhoi cyfle i ddarllenwyr weddïo a gweithredu ar faterion yn ymwneud â chyfiawnder hiliol. Mae rhan gyntaf yr adnodd yn cynnwys gweddïau litwrgaidd a chreadigol gwych a baratowyd gan Phill Melstrom, y Gweithiwr Datblygu Addoliad yn Eglwys yr Alban. Mae nifer o bwyntiau mynediad yn y deunydd hwn i unrhyw ymwneud a’r pwnc dan sylw. Yn yr un modd, mae gennym ddeunydd addoliad  eithriadol a ysgrifennwyd gan Mark Sturge, aelod blaenllaw o’r Eglwysi Mwyafrif Du a fydd yn taro tant yn arbennig gyda chynulleidfaoedd Pentecostaidd. Mae’r naill eitem a’r llall yn crynhoi cyfoeth ac amrywiaeth defosiwn ac addoliad yn ein heglwysi.
Mae ail ran yr adnodd yn cynnwys amrywiaeth o fyfyrdodau gan Gristnogion oedd o gwmpas tua’r adeg y lladdwyd Stephen Lawrence. Mae hefyd yn cynnwys cyfraniadau gan bencampwyr cyfiawnder hiliol iau sy’n adfyfyrio ar yr hyn mae llofruddiaeth Stephen yn olygu iddynt hwy fel Cristnogion sy’n byw mewn byd sy’n dal i fynd i’r afael â chyfiawnder hiliol. 
Richard Reddie
Cyfarwyddwr Cyfiawnder a Chynhwysiant
Eglwysi Ynghyd ym Mhrydain ac Iwerddon

Cyfranwyr

Fel bob tro, mae’r adnodd hwn yn bendant yn gynnyrch cydweithredu a phartneriaeth eciwmenaidd rhwng enwadau’r eglwysi Cristnogol, sefydliadau paraeglwysig, grwpiau cymunedol ac unigolion yng Nghymru, yr Alban, Iwerddon a Lloegr - y pedair cenedl.
O ystyried pwysigrwydd cyfiawnder hiliol yn yr eglwys a chymdeithasol, mae’n hollbwysig fod eglwysi yn gweithio gyda’i gilydd, a chydag eraill, ym Mhrydain ac Iwerddon i ymdrin ag anghydraddoldebau sy’n dal i fodoli. Yn yr un modd, pan fo eglwysi  - yn benodol - yn canolbwyntio at thema arbennig ar gyfer Sul Cyfiawnder Hiliol, nid yn unig y mae’n eu galluogi i ganolbwyntio ar rai materion o bryder, ond mae hefyd yn caniatáu iddynt ymdrechu’n galetach fyth gyda’i gilydd i ymdrin â hyn.
Eleni, yr ydym yn arbennig o ddiolchgar am gefnogaeth a phartneriaeth Sefydliad Diwrnod Stephen Lawrence, y mae eu gwaith rhyfeddol yn sicrhau y cofir bywyd Stephen ac y bydd ei etifeddiaeth yn tyfu. Mae’n anrhydedd o’r mwyaf fod y Farwnes Doreen Lawrence wedi ysgrifennu’r rhagair i’r adnodd. Bu dewrder, penderfyniad a chryfder y Farwnes (yn ei brwydr dros gyfiawnder) yn ysbrydoliaeth i lawer yn yr eglwys a chymdeithas dros ddegawdau. 
Mae diolch yn ddyledus i’r unigolion isod am eu cyfraniadau clodwiw:
· [bookmark: _Hlk119572679]Karen Campbell, Ysgrifennydd Gweinidogaethau Byd-eang a Rhyng-ddiwylliannol (Cenhadaeth), yr Eglwys Ddiwygiedig Unedig
· Canon Aled Edwards, OBE, Prif Weithredwr Cytûn: Eglwysi Ynghyd yng Nghymru ac Ysgrifennydd Cyngor Rhyng-ffydd Cymru
· Dionne Gravesande, Prif Ymgynghorydd ar Gysylltiadau Eciwmenaidd a Diwinyddiaeth gyda Chymorth Cristnogol
· Y Parch. David Haslam, Gweinidog Methodistaidd wedi ymddeol a chyn- Ysgrifennydd Comisiwn Cyfiawnder Hiliol yr Eglwysi 
· Jennifer Laurent-Smart, Rheolwr Cydraddoldeb ac Amrywiaeth Byddin yr Iachawdwriaeth, Tiriogaeth y Deyrnas Gyfunol ac Iwerddon
· Baroness Doreen Lawrence a Sefydliad Stephen Lawrence
· Dr Eleasah Phoenix Louis, Ymchwilydd a datblygydd adnoddau ymchwil i gyfiawnder hiliol
· Phill Melstrom, Gweithiwr Datblygu Addoliad, Eglwys yr Alban
· Y Parch. Ronald A. Nathan, Gweinidog Eglwys Fethodistaidd Esgobaethol Affricanaidd Zion Hoggard, Barbados
· Laura Nwogu, Myfyriwr graddedig mewn Cysylltiadau Rhyngwladol a Datblygu 
· Y Parch. Dr Israel Oluwole Olofinjana, Cyfarwyddwr Comisiwn Un Bobl yn y Gynghrair Efengylaidd
· Y Parch. Sivakumar Rajagopalan, Gweinidog gyda’r Bedyddwyr yn Llundain Fwyaf
· Yr Athro Anthony G. Reddie, Cyfarwyddwr Canolfan Rhydychen dros Grefydd a Diwylliant, Coleg Regent’s Park, Prifysgol Rhydychen 
· Y Parch. Paul Rochester, Ysgrifennydd Cyffredinol Grŵp yr Eglwysi Rhyddion
· Linbert Spencer, OBE, Awdur ac ymgynghorydd ar faterion cyfiawnder hiliol
· Mark Sturge, Myfyriwr PhD ym Mhrifysgol Durham
· Yogi Sutton, Cadeirydd, Cymdeithas Gatholig dros Gyfiawnder Hiliol
· Y Parch. Dr Sahr John Yambasu, Gweinidog Methodistaidd yn Iwerddon 

Gweddïau Litwrgaidd /Gweddïau i’w Defnyddio mewn Gwasanaethau o Addoliad

GWEDDÏAU AGORIADOL
Dduw graslon a chariadus,
Deuwn at ein gilydd heddiw i nodi hwn fel Sul Cyfiawnder Hiliol.
Cofiwn drychineb bywyd ifanc a dorrwyd yn rhy gynnar – 
trwy lofruddiaeth drasig Stephen Lawrence.
Hyd yn oed wedi 30 mlynedd, gresynwn at bechod hiliaeth,
sydd mor amlwg yn ein cymdeithas ac yn ein byd.
Dygwn i gof ladd disynnwyr George Floyd
A theimlwn yr angen am newid.

Arglwydd, yn Dy drugaredd,
Gwrando ein gweddïau am ddiwedd i hiliaeth.

Arglwydd, yn Dy ras,
Agor ein calonnau a’n procio i ymateb trwy weithredu.

Arglwydd yn Dy ddicter cyfiawn,
Nerth Dy broffwydi i ddweud y gwir wrth y grymus. 

Arglwydd, yn Dy gariad,
Clyma ni ynghyd mewn undod, gan rannu gweledigaeth 
i wneud cyfiawnder, cariad, trugaredd ac i rodio’n wylaidd tuag at ddiwedd ar hiliaeth
ac i mewn i’th Deyrnas Di o gariad wedi’i wireddu yma ar y ddaear. 
Amen

GWEDDI GATHERING SEILIEDIDG AR WEDDI GAN MARTIN LUTHER KING
Dduw tragwyddol, 
y daeth y bydysawd cyfan i fod trwy dy rym hollalluog a’th wybodaeth ddiderfyn,
tynna ni ynghyd mewn cariad ac undod gyda’n gilydd.
Helpa ni i weld yn gyntaf ein hurddas ein hunain ac i’n caru ein hunain yn ddiamod.
Rho i ni’r nerth i garu ein cymdogion,
a’r dewrder i fynd gam ymhellach a charu ein gelynion.
Mae hanes ein bywydau yn hanes gwrthryfel tragwyddol yn d’erbyn Di,
Felly, yng ngoleuni Dy ras a’th drugaredd, 
Boed i ni ddysgu i’th garu Di a’n holl galonnau, eneidiau a meddyliau.
Boed i ni faddau fel y maddeuaist Di am yr hyn y gallasem fod wedi bod, ond i ni fethu.
Rho i ni feddyliau i wybod dy ewyllys Di,
Rho i ni galonnau i garu dy ewyllys Di,
Rho i ni’r ymroddiad i fyw yn dy ffyrdd Di, ac i fod yn bopeth y’n gwnaed ni i fod,
Yn enw ysbryd Iesu, gweddïwn.
Amen

GALWAD I ADDOLI/ YMATEBION AGORIADOL
1. Dduw croeso/cariad,
Rwyt ti’n ein galw i dy bresenoldeb Di,
I ddod un ac oll all
Yng nghyfoeth a harddwch yr amrywiaeth a ddaeth i fod trwyddo Ti.
Dygwn ein lleisiau ynghyd mewn cytgord â’th lais Di
Wrth i ni ymgasglu i’th addoli Di.

Un Duw,
Tad, Mab ac Ysbryd /Creawdwr, Gwaredwr ac Ysbryd. 
Neu
Fel yr oedd yn y dechreuad, y mae yn awr ac y bydd yn wastad:
Yn oes oesoedd.
[defnyddiwch yn ôl eich arfer chi]


2. Arweinydd:	Casgla ni i’th bresenoldeb Di,
Pawb:	Trindod cariad, Duw mewn Cymuned.
Arweinydd:	Boed i lwch y siwrne gael ei olchi ymaith,
Pawb:	Trindod cariad, Duw mewn Cymuned.
Arweinydd:	Boed i chi deimlo croeso ein Creawdwr,
Pawb:	Trindod cariad, Duw mewn Cymuned.
Arweinydd:	Boed i bwysau’r byd gael eu cynnal gan ein Gwaredwr,
Pawb: 	Trindod cariad, Duw mewn Cymuned.
Arweinydd:	Boed i ni gael ein hysbrydoli gan ddisgyniad  Dy ysbryd ar y fan hon,
Pawb: 	Trindod cariad, Duw mewn Cymuned.

3. Yn haeddu clod o enau pawb,
Cyffes o dafod pawb,
Addoliad gan bopeth byw, 
Mae dy enw gogoneddus Di.
Greawdwr, waredwr, ysbryd – Un Duw tragwyddol.

Ti a greodd – 
A’n galw i fod yn greadigol wrth geisio cyfiawnder a therfyn ar hiliaeth.
Ti a waredodd – 
A’n galw ni i faddau fel y maddeua Di ni am yr hyn y gallasem fod wedi bod, ond i ni fethu.
Ti sy’n byw ac yn symud – 
Ac yn ein galw i weithredu gyda Thi fel cyd-greadwyr dy ffordd Di a theyrnas cariad.

Dewch un  ac oll,
Moliannwn Dduw gyda’n gilydd.
Amen 

4. Arweinydd:	Duw roddodd anadl einioes i bopeth,
Pawb:	Y cread crwn, yn llawn amrywiaeth a harddwch.
Arweinydd:	Pa mor dda, pa mor rhyfeddol ydyw
Pawb:	Addoli Duw mewn ysbryd a gwirionedd.
Arweinydd:	Yn y fan hon daw ffydd, cariad a gobaith at ei gilydd;
Pawb:	Cyfiawnder a heddwch yn cofleidio.
Arweinydd:	Addolwn Dduw gyda’n gilydd.
Pawb: 	Clod i Dduw, ffynhonnell pob bendith. 
Amen

LITANI I’R SAWL NAD YDYNT YN BAROD AM WELLHAD
Gadewch i ni beidio â rhuthro at iaith gwellhad, cyn deall llawnder yr anaf a dyfnder y clwyf.
Gadewch i ni beidio â rhuthro i gynnig plastar, lle mae’r clwyf enbyd angen llawdriniaeth ac ail-lunio’n llwyr.
Gadewch i ni beidio â chynnig cyfatebiaethau ffug, gan fychanu’r boen benodol a deimlir dan amodau penodol ar funud benodol mewn hanes.
Gadewch i ni beidio â siarad am gymod heb siarad hefyd am adfer a gwneud iawn, neu am sut i gau’r bwlch ac adfer y golled.
Gadewch i ni beidio â rhuthro heibio’r ffaith o golli plentyn y fam hon, plentyn y tad hwn. .  mab annwyl rhywun.
Gadewch i ni beidio â rhoi mwy o werth ar eiddo nac ar bobl; gadewch i ni beidio ag amddiffyn pethau materol tra bod bywydau dynol yn y fantol.
Gadewch i ni beidio â rhoi gwerth ar heddwch ffals dros gyfiawnder cyfiawn.
Gadewch i ni beidio â bod ofn eistedd gyda’r hagrwch, y llanast a’r boen sy’n fywyd y gymuned gyda’i gilydd.
Gadewch i ni beidio â chynnig geiriau treuliedig i’r galarus, y rhai y rhwygir eu calonnau yn ddarnau.
Yn hytrach. .
Gadewch i ni alaru am ddynion a merched Du a Brown, a ledir yn anghyfreithlon bob 28 awr.
Gadewch i ni gwynfan am golli llencyn, fu farw ar law heddwas a’i disgrifiodd fel cythraul.
Gadewch i ni wylo oherwydd y system cyfiawnder, nad yw’n ddall na chyfiawn.
Gadewch i ni alw am y gwŷr yn eu galar, pob dynes sy’n dolefain, y sawl sy’n barod i rwygo dillad eu breintiau a’u hawddfyd ac eistedd yn lludw pechod gwreiddiol y genedl hon.
Gadewch i ni ymdawelu pan na wyddom beth i’w ddweud.
Gadewch i ni fod yn wylaidd a gwrando ar y boen, y dicter a’r galar sy’n llifo oddi ar wefusau ein cymdogion a’n cyfeillion.
Gadewch i ni leihau, fel y gall ein brodyr a’n chwiorydd sy’n byw yng nghysgodion hanes gynyddu.
Gadewch i ni weddïo gyda’n llygaid ar agor a’n traed yn gadarn ar y ddaear.
Gadewch i ni wrando ar y gwydr yn chwalu’n deilchion a gadewch i ni glywed arogl y tân sy’n puro, am mai dyma iaith y rhai nas clywir.

Dduw, yn Dy drugaredd,
Dangos i mi fel yr wyf innau’n cyd-fynd ag anghyfiawnder,
Barna fi am fy nifrawder,
Maddau i mi pan na chodais fy llais,
Arfoga fi â sêl dros gyfiawnder,
Paid fyth a gadael i mi arfer ag anghyfiawnder na’i oddef,
© Dr Yolanda Pierce

CYFFES a GALARNAD
Arweinydd:	Dduw cariadus, 
		Ger dy fron Di a’th bobl Di cyfaddefaf fy methiannau – 
		Clwyfo fy hun, clwyfo eraill a’r cartref sy’n gartref i ni oll.

Pawb:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.

Arweinydd:	Dduw cariadus, 
Ger dy fron Di a’th bobl Di cyfaddefaf fy methiannau – 
Bod yn rhan o arferion a systemau 
Sy’n sarhau ac yn dwyn ymaith urddas eraill.

PAWB:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.

Arweinydd:	Dduw cariadus, 
Ger dy fron Di a’th bobl Di cyfaddefaf fy methiannau – 
Sefyll yn ffordd cariad a rhwystro hyrwyddo Dy Deyrnas o gariad, tangnefedd a chyfiawnder i bawb.

Pawb:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.

Arweinydd:	Ac yn awr, chi y bobl:

Pawb:	Dduw cariadus, 
Ger dy fron Di a’th bobl Di cyfaddefaf fy methiannau – 
		Clwyfo fy hun, clwyfo eraill a’r cartref sy’n gartref i ni oll.

Arweinydd:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.

Pawb:	Dduw cariadus, 
Ger dy fron Di a’th bobl Di cyfaddefaf fy methiannau – 
Bod yn rhan o arferion a systemau 
Sy’n sarhau ac yn dwyn ymaith urddas eraill.

Arweinydd:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.

Pawb:	Dduw cariadus, 
O’th flaen Di a’th bobl Di, cyfaddefaf fy methiannau – 
Sefyll yn ffordd cariad a rhwystro hyrwyddo Dy Deyrnas o gariad, tangnefedd a chyfiawnder i bawb.

Arweinydd:	Boed i’r Duw tragwyddol gariadus faddau i ti.
Boed i’r Crist dioddefus dy gynnal.
Boed i’r Ysbryd Sanctaidd dy gyfoethogi.
Gweddïwn am y pethau hyn yn enw Iesu Grist ein Harglwydd.
Amen

GWEDDI
Dduw trugaredd,
Lle wyt Ti?
Lle wyt Ti 
Pan fo trais yn ffrwydro a chasineb yn gorlifo?
Pan fo geiriau casineb yn tywallt o enau dig a chyfeiliornus?
Pan fo’r awyr yn llawn chwerwedd ac yn tagu gan gasineb a’i bod mor anodd anadlu?

Dduw cyfiawnder,
Lle wyt Ti?
Lle wyt Ti
Pan fo’r llinellau piced yn ymffurfio a phobl yn gorfod gorymdeithio mewn protest er mwyn cael eu clywed?
Pan nad geiriau yn unig sydd bellach yn arfau yn erbyn pobl sy’n cael eu gweld yn wahanol? 
Pan ddaw ergyd ar ôl ergyd a phobl yn cael eu cleisio?

Dduw gobaith,
Lle wyt Ti?
Lle wyt Ti
Pan fydd systemau anghyfiawn yn cael eu cynnal a phenderfyniadau gorthrymus yn cael eu gwneud?
Pan fod ymrannu a sarhau yn amlycach nag urddas?
Pan fo dynoliaeth a harddwch yn cael eu treisio gan drais a chasineb disynnwyr?

Am ba hyd, O Arglwydd, mae’n rhaid dioddef?
Am ba hyd,  O Arglwydd, mae’n rhaid cael trais?
Am ba hyd, O Arglwydd, mae’n rhaid i ni aros nes tyr y wawr?
Am ba hyd, O Arglwydd?
Am ba hyd?

Aeth tri deng mlynedd heibio 
Ers i ŵr ifanc – Stephen Lawrence – gael ei lofruddio. 
Dduw trugaredd, 
Gweddïwn dros deulu Stephen - boed iddyn nhw brofi dy dangnefedd Di sydd uwchlaw pob deall.
Dduw cyfiawnder, 
Gweddïwn dros bawb yr effeithiodd pechod hiliaeth arnynt - boed iddynt brofi Dy nerth a’th warchodaeth.
Dduw gobaith, 
Gweddïwn dros waith Sefydliad Diwrnod Stephen Lawrence, a thros bob mudiad, elusen, gweithiwr ac unigolyn arall a ymrwymodd i waith gwrth-hiliaeth - boed iddynt gael eu nerthu a’u grymuso yn eu gwaith o adeiladu dy deyrnas Di.

DIOLCHGARWCH
Dduw bywyd a chariad,
Yn Dy ddoethineb diderfyn
Fe greaist bopeth i fyw mewn cytgord.
Dewisaist ein gwneud ar ddelw Creawdwr y cosmos – 
Wedi’n geni o’r un dychymyg
A’n creu’n grefftus o’r un llwch,
Rhoist anadl einioes i’r holl bobloedd,
Gan ein bendithio â gwahanol ddoniau a thalentau,
Yn frithwaith o ddiwylliannau a storïau
Yng ngwead Dy hanes Di o’r greadigaeth gyfan.

Diolchwn i Ti am ein byd,
Er mor flinedig a gorthrymedig y mae,
Ond yn hardd o hyd ac mor llawn o botensial 
I adlewyrchu ac arddangos Dy Ogoniant.
Helpa ni i weithio ynghyd i ofalu am y lle sy’n gartref i ni oll.
Diolchwn i Ti am roi i ni fendith ein gilydd,
Pob cenedl a chymuned, yn llawn o bobl hardd a dawnus,
Pob un wedi ei alw i fod yn llawn yr hyn y gwnaethost Di iddynt fod, 
A’u galw oll i fod yn gyd-weithwyr gyda Thi.

Diolchwn i Ti am rodd mewnfudwyr a ffoaduriaid
A’r bendithion lu a roddant i’n cymunedau.

Diolchwn i Ti am rodd ein pobl ifanc,
Yn llawn gobeithion ac ofnau, breuddwydion ac uchelgais – 
Boed iddyn nhw ein hysbrydoli a’n herio i fod yn well.

Diolchwn i Ti am y sawl fu yn ein cymunedau ers blynyddoedd lawer,
Ceidwaid yr hanesion a’r cyfarwyddiaid, crewyr hanes a’r gofalwyr -
Boed i’w profiad a’u doethineb gyfoethogi ein bywyd.

Diolchwn i Ti am natur amrywiol Dy bobl,
Pob un wedi’i drwytho ag urddas a phob un yn haeddu gwerth a pharch.
Diolch i Ti am ysbrydoli cymaint i godi eu lleisiau yn erbyn pechod hiliaeth.
Ond galarwn o hyd fod cymaint o leisiau’n cael eu mygu neu eu hanwybyddu, 
Fod eraill yn gweiddi’n uwch neu’n dweud nad ydynt o bwys.
Symud mewn grym, Dduw cyfiawnder,
Fel na fydd raid i ni bellach fod yn dystion i drais a cholli bywydau, 
Fel gyda llofruddiaeth hiliol Stephen Lawrence;
Fel na fydd raid i ni bellach fod yn dystion i gamweddau a chamddefnyddio grym,
Fel gyda lladd anghyfreithlon George Floyd;
Fel na fydd raid i ni bellach frwydro yn erbyn systemau rheoli a gorthrwm 
I wneud i bobl ddeall fod gan bob bod dynol urddas
Sydd angen ei weld, ei gydnabod a’i barchu.

Arglwydd, diolchwn i Ti y gallwn gyd-gyfarfod
A rhoi diolch a chlod am y cynnydd a wnaed,
Y gallwn ganu ein protest am anghyfiawnder,
Y gallwn lefain mewn loes, gan leisio ein galarnad,
Y gallwn weddïo mewn gobaith ynghyd am well dyfodol.
Ceisiwn rym Dy Ysbryd Sanctaidd 
I’n tywys, i’n grymuso a’n cynnal. 
Amen

GWEDDI DROS ERAILL (EIRIOLAETH)
Gellir defnyddio’r weddi hon i helpu i bobl adfyfyrio a mynegi eu gweddiau eu hunain. Gallwch ddefnyddio cân fer neu gytgan i helpu’r bobl i weddïo.

Dduw yr holl bobloedd,
Gwrando ein gweddiau am drugaredd.
Llefwn arnat Ti am help mewn cyfnod mor gythryblus.
Yr ydym wedi Dy siomi o ran Dy obeithion a’th freuddwydion drosom.
Gallwn weld cymaint o gymunedau yn aros yn yr unfan;
Gallwn weld cymaint yn dechrau ymdrechu yn nyfnderoedd anobaith a dyled;
Gallwn weld cymaint yn dod dan effaith problemau mewn cymdeithas y gallasem fod wedi chwarae ein rhan yn eu hunioni;
Ac eto nid ydym yn gwneud digon.
Deuwn atat Ti, Dduw Trugarog, yn ceisio maddeuant.

[cynhaliwch ofod lle gall pobl fod yn dawel a cheisio maddeuant]

Dduw trugaredd,
Gwrando ein gweddi.

Dduw yr holl bobloedd,
Gwrando ein gweddiau am drugaredd.
Deuwn atat Ti, Arglwydd,
Ti sy’n teyrnasu dros bopeth,
A gofynnwn i Ti ddwyn yr holl fyd at ei gilydd,
Gan fwrw allan ddrygioni rhagfarn a haerllugrwydd sy’n achosi casineb a gorthrwm
Yr ydym yn dyheu am Dy gyfiawnder a’th heddwch yn ein cenedl ac yn ein byd.
Deuwn atat, Dduw Trugarog, yn ceisio cyfiawnder.

[cynhaliwch ofod lle gall pobl fyfyrio ar neu enwi rhai sefyllfaoedd cyfredol sy’n codi o’r newyddion/y gymuned leol/ cymdeithas yn ehangach lle’r ydym yn gobeithio gweld cyfiawnder Duw]

Dduw cyfiawnder,
Gwrando ein gweddi.

Dduw yr holl bobloedd,
Gwrando ein gweddiau am obaith.
Deuwn atat Ti, Arglwydd,
Ti sydd â’th gariad yn ddiderfyn a diddiwedd,
A gofynnwn i Ti ein helpu i agor ein calonnau, ein meddyliau a’n hewyllys i Ti, 
Fel y gobeithiwn am y dydd 
Y gallwn fyw fel aelodau o un teulu, yn gartrefol yn y byd.
Deuwn atat Ti , Dduw Trugarog, mewn gobaith.

[cynhaliwch ofod lle gall pobl leisio neu ganu geiriau o obaith]

Dduw trugaredd,
Gwrando ein gweddi. 
Dduw cyfiawnder,
Ateb ein gweddiau.
Dduw gobaith,
Ysbrydola ni o’r newydd. 
Amen

GWEDDI/YMATEB ADFYFYRIOL
Greawdwr, 
Galwn ar Dy Ysbryd i ehangu ein dychymyg,
Fel y gallwn oll weld dyfodol mwy disglair.

Distawrwydd 
[cyfarwyddyd – fe’ch gwahoddir i obeithio, breuddwydio a dychmygu’r dyfodol hwnnw ym mhresenoldeb Duw]

Wneuthurwr,
Galwn ar Dy Ysbryd i’n huno a’n tywys,
Fel y gallwn fod yn gyd-weithwyr i lunio gwell ffordd o fodoli.

Distawrwydd 
[cyfarwyddyd – fe’ch gwahoddir i ofyn i Dduw am gryfder a chyfarwyddyd am sut i fod yn gyd-weithiwr]

Artist,
Galwn ar Dy Ysbryd i lenwi’r lle hwn, 
Fel y gall ein trugaredd a’n creadigrwydd orlifo.

Distawrwydd 
[cyfarwyddyd – fe’ch gwahoddir i geisio’r Ysbryd Sanctaidd i ddisychedu ac adfywio]

Iachawdwr,
Galwn ar Dy Ysbryd i orffwys arnom,
Fel y gallwn brofi Dy drugaredd, gofal a’ch iachâd tyner Di.

Distawrwydd 
[cyfarwyddyd – fe’ch gwahoddir i eistedd gyda’r Crist dioddefus a  gofyn iddo Ef estyn allan i iachau briw penodol]

Greawdwr, 
Gwneuthurwr, 
Artist, 
Iachawdwr,
Derbyn ein gweddiau. 
Amen

GWEDDI DROS HEDDWCH
Dywysog Tangnefedd, gwrando ein gweddiau.
Tangnefedd Crist uwchlaw pob tangnefedd.
Tangnefedd rhwng ein hunaniaethau sy’n gwrthdaro;
Tangnefedd Crist uwchlaw pob tangnefedd.
Tangnefedd rhwng cariadon a phartneriaid;
Tangnefedd Crist uwchlaw pob tangnefedd.
Tangnefedd rhwng rhieni a phlant;
Tangnefedd Crist uwchlaw pob tangnefedd.
Tangnefedd rhwng cymdogion a chenhedloedd;
Tangnefedd Crist uwchlaw pob tangnefedd. 
Tangnefedd yn ein heglwys a’n cymunedau;
Tangnefedd Crist uwchlaw pob tangnefedd.

GWEDDI – seiliedig ar Weddi Sarum 
Arweinydd:	Helpa ni i godi ein hymwybyddiaeth o hiliaeth. 
Pawb:	Duw bydd yn fy mhen – ac yn fy neall.
Arweinydd:	Helpa ni i weld a chydnabod urddas a gwerth pob un.
Pawb: 	Duw bydd yn fy llygaid – ac yn fy ngweld.
Arweinydd:	Help a ni i siarad yn erbyn casineb, rhwygiadau a hiliaeth.
Pawb: 	Duw bydd yn fy ngheg – ac yn fy lleferydd.
Arweinydd:	Helpa ni i fod yn drugarog at bawb yr effeithiodd hiliaeth a chasineb arnynt.
Pawb:	Duw bydd yn fy nghalon – ac yn fy meddwl.
Arweinydd:	Helpa ni i fynd allan i’r byd, gan wneud cyfiawnder, caru trugaredd a cherdded yn wylaidd.
Pawb: 	Duw bydd yn fy niwedd– ac yn fy ymadawiad.
BENDITH/GOLLYNGDOD/GWEDDIAU ANFON
Bendith Ffransisgaidd
Boed i Dduw eich bendithio ag anghysur
Ag atebion hawdd, lled-wirioneddau a pherthynas arwynebol,
Fel y byddwch fyw yn ddwfn yn Dy galon.

Boed i Dduw eich bendithio â dicter
Ag anghyfiawnder, gorthrwm a cham-fanteisio ar bobl,
Fel y gweithiwch dros gyfiawnder, rhyddid a heddwch.

Boed i Dduw eich bendithio â dagrau
I’w colli dros y sawl sy’n dioddef poen, gwrthodiad, newyn a rhyfel,
Fel y bydd i chi estyn eich llaw i’w cysuro
A throi eu poen yn llawenydd.

A bod i Dduw eich bendithio â digon o ffolineb
I gredu y gallwch wneud gwahaniaeth yn y byd,
Fel y gallwch wneud yr hyn a honna eraill na ellir ei wneud
I ddod â chyfiawnder a charedigrwydd i’n holl blant ac i’r tlodion. 
Amen

BENDITH SEILIEDIG AR MICHA 6:8
Mae'r Arglwydd wedi dweud beth sy'n dda: 
Gan ddweud beth a ofynnir ohonom.
Felly, Duw cariad anfesuradwy a phŵer/dychymyg,
Grymusa ni a gwna ni'n hyf,
Wrth i ni adael y lle hwn – 
I hybu cyfiawnder, 
I garu caredigrwydd
a byw'n wylaidd.

Amen 
GWEDDI GYFRANOGOL I ANFON ALLAN
Arweinydd:	Wrth i ni fynd,
Pawb:	Anfon ni allan yn Dy rym.
Arweinydd:	Wrth i ni fynd, 
Pawb:	Anfon ni allan gyda’th drugaredd.
Arweinydd:	Wrth i ni fynd, 
Pawb:	Anfon ni allan
Arweinydd:	at bobl a llefydd sydd angen Dy gariad.
Pawb:	Anfon ni allan
Arweinydd:	i geisio cyfiawnder ac i garu trugaredd. 
Pawb:	Anfon ni allan
Arweinydd:	i gerdded yn wylaidd. 
Pawb:	Awn allan yn Dy enw ac yn Dy ogoniant. 
Amen 

GWEDDI ANFON /BENDITH SEILIEDIG AR WEDDI GAN MARTIN LUTHER KING
O Dduw,
Diolchwn i Ti am i Ti ysbrydoli pobl ym mhob cenedl a diwylliant. Gwyddom mai Ti sydd Dduw tragwyddol, sy’n byw ac yn symud – ddoe, heddiw ac am byth.
Boed i ni dy ddilyn Di, wedi ymrwymo i’th ffordd Di o gariad a chyfiawnder,
Unedig yn yr awydd i gydnabod a pharchu urddas a gwerth pob bob dynol.
Yn enw ac Ysbryd Iesu. 
Amen

SYNIADAU AM WEDDÏAU CREADIGOL DROS GYFIAWNDER HILIOL

GORSAFOEDD GWEDDI seiliedig ar weddi gan Martin Luther King
[Seilir y gweithgareddau gweddi hyn ar weddi gan Martin Luther King. Mae gan bob adran o’r weddi weithgaredd ynghlwm y gallwch ei ddefnyddio fel rhan o gyfarfod gweddi creadigol, fel gorsafoedd o gwmpas eich cysegr neu fel gweithgareddau/myfyrdodau i weithio drwyddynt fel grwpiau cartref. Dewiswch chi sut i’w gosod i fyny - a byddwch mor greadigol ag y mynnwch!]

Diolchwn i Ti am Dy eglwys, seiliedig ar Dy Air, 
Sy’n ein herio i wneud mwy na chanu a gweddïo,
Ond i fynd allan a gweithio tuag at atebion mewn gwirionedd i’n gweddiau. 
Helpa ni i sylweddoli fod dynoliaeth wedi ei chreu i ddisgleirio fel y sêr 
Ac i fyw hyd dragwyddoldeb. 
Gweddïwn ar i ti ein cadw mewn perffaith hedd.
Helpa ni i gyd-gerdded, i gyd-weddïo ac i gyd-fyw
Hyd nes y daw’r dydd pan fydd holl blant Duw yn gorfoleddu 
Mewn un ddynoliaeth yn nheyrnasiad Duw,
Gweddïwn.
Amen

1. Diolchwn i Ti am Dy eglwys, seiliedig ar Dy Air. 
[Pa eiriau sy’n dod i’ch meddwl fyddai yn disgrifio’r gwerthoedd y gobeithiwch eu gweld yn eich cymuned? Ysgrifennwch hwy i lawr ar ddarn mawr o bapur mewn gwahanol liwiau.]

2. Diolchwn i Ti am Dy eglwys, seiliedig ar Dy Air, 
Sy’n ein herio i wneud mwy na chanu a gweddio, 
Ond i fynd allan a gweithio tuag at atebion mewn gwirionedd i’n gweddiau. 
 [Meddyliwch am eich cymuned – ym mha lefydd a sefyllfaoedd yr ydych yn dyheu am weld atebion i weddi?
Wrth i chi gerdded /teithio o gwmpas eich cymuned, gofynnwch i Dduw ar beth y dylech sylwi ac am beth y dylech weddio.
Am ba weithgareddau y gallwch chi feddwl fyddai o help i’ch cymuned ymgorffori eu gweddiau a gweithredu?] 

3. Diolchwn i Ti am Dy eglwys, seiliedig ar Dy Air, 
Sy’n ein herio i wneud mwy na chanu a gweddio, 
Ond i fynd allan a gweithio tuag at atebion mewn gwirionedd i’n gweddiau. 
Helpa ni i sylweddoli fod dynoliaeth wedi ei chreu i ddisgleirio fel y sêr 
 [Mae eleni yn nodi 30 mlynedd ers llofruddiaeth Stephen Lawrence. Terfynwyd bywyd Stephen yn gynamserol pan gafodd ei lofruddio, ar 22 Ebrill 1993, mewn ymosodiad hiliol direswm. Dyn ifanc oedd hwn â breuddwydion mawr am ei ddyfodol; roedd Stephen eisiau bod yn bensaer. 
Ystyriwch am rai munudau– ni chaniatawyd i’r seren ifanc ddisglair hon ddisgleirio mwy.
Crëwch rai sêr disglair gyda’ch gilydd ac ysgrifennu enwau pobl yn eich cymuned y buasech am eu cofio, gweddio drostynt a diolch i Dduw amdanynt. Gosodwch hwy ar y wal, eu rhoi ar goeden weddi neu eu hongian i fyny a thywynnu goleuni arnynt wrth i chi weddio ynghyd.
Ystyriwch am rai munudau– sut mae modd i chi rymuso pobl ifainc eraill i ddisgleirio fel sêr a gwireddu eu breuddwydion?
Pa gyfleoedd am addysg neu eiriol dros wrth-hiliaeth y gallech edrych i mewn iddynt gyda’r bobl ifanc yn eich cymuned?]

4. Diolchwn i Ti am Dy eglwys, seiliedig ar Dy Air, 

Sy’n ein herio i wneud mwy na chanu a gweddio, 
Ond i fynd allan a gweithio tuag at atebion mewn gwirionedd i’n gweddiau. 
Helpa ni i sylweddoli fod dynoliaeth wedi ei chreu i ddisgleirio fel y sêr 
Ac i fyw hyd dragwyddoldeb. 
Gweddiwn ar i ti ein cadw mewn perffaith hedd.
 [Beth yw’r gwahanol ffyrdd y gallwn oll fod yn dangnefeddwyr yn ein cartrefi /eglwysi/cymunedau/cenedl/y byd? Nodwch hwy i lawr ar ddarn mawr o bapur fel y gallwch weld y syniadau yn tyfu.
Ystyriwch am rai munudau– ym mha ffyrdd yr ydych chi’n cydnabod eich bod wedi bod yn dangnefeddwr? A pha ffyrdd arall y gallwch geisio gwneud hyn?]

5. Diolchwn i Ti am Dy eglwys, founded upon Your Word, 
Sy’n ein herio i wneud mwy na chanu a gweddio, 
Ond i fynd allan a gweithio tuag at atebion mewn gwirionedd i’n gweddiau. 
Helpa ni i sylweddoli fod dynoliaeth wedi ei chreu i ddisgleirio fel y sêr 
Ac i fyw hyd dragwyddoldeb. 
Gweddiwn ar i ti ein cadw mewn perffaith hedd.
Helpa ni i gyd-gerdded, i gyd-weddio ac i gyd-fyw
Hyd nes y daw’r dydd pan fydd holl blant Duw yn gorfoleddu 
Mewn un ddynoliaeth yn nheyrnasiad Duw,
Gweddiwn. Amen.
[Mae’n bryd gorfoleddu! Efallai y gallech gerdded o gwmpas eich cymuned gan roi diolch am yr holl amrywiaeth a’r harddwch y medrwch ei gydnabod; hwyrach y gallech gynnal digwyddiad gweddi, neu amser i ganu ac addoli fel ffordd o roi diolch am eich cymuned; cynnal pryd o fwyd yn yr eglwys, efallai, gyda nifer o wahanol ddiwylliannau’n cael eu cynrychioli trwy’r bwyd a’r diod. AMEN!]

GWEITHGAREDDAU A MYFYRDODAU GWEDDI CREADIGOL
[Cymerwyd ac addaswyd o lyfr gweddi Eglwys yr Alban, Pray Now, ac ‘Only Justice’ WPCU 2019
Mae modd addasu’r myfyrdodau a’r gweithgareddau isod i’ch cyd-destun chi, gan eu defnyddio fel astudiaethau unigol neu fel gweithgareddau i grwpiau bychain, neu gallant fod yn sail i orsafoedd gweddi creadigol.]

Cyflwyniad
Mae’r byd yn gynyddol gyd-gysylltiedig trwy’r adnoddau sy’n gyffredin i bob bod dynol. Does dim gwadu fod pethau fel cysgod a chynhaliaeth, yn ogystal ag adnoddau byd-eang fel pŵer, dŵr ac awyr lân yn hollol angenrheidiol, ond yn aml iawn, nid ydynt ar gael i lawer o bobl.
Mae pawb wedi defnyddio popeth yn eu gallu a phan fyddant yn wynebu amgylchiadau enbyd a llethol, dyma pryd y daw’r ysbryd dynol i’r adwy. Y tu hwnt i’r materol, y tu hwnt i’r emosiynol, y tu hwnt hyd yn oed i ddynoliaeth, mae’r dimensiwn ysbrydol i fywyd yn gwneud mwy o synnwyr pan fydd pobl yn teimlo na allant fwrw ymlaen, pan fydd ynni wedi diffygio a phwysau’r bywyd yn rhy drwm.
Yn y munudau hyn, ein hysbrydoliaeth yw ein hadnodd mwyaf, wrth i ni gysylltu’r hyn sydd yn gorffwys ynom â’r Duw sy’n ail-greu, adfywio ac adfer.
Seilir y gweddiau a’r gweithgareddau a ganlyn ar themâu gobaith, tangnefedd, ffydd a chyfiawnder.
Gobaith
‘Clod i Dduw a Thad ein Harglwydd Iesu Grist! Mae wedi bod mor drugarog aton ni. Mae'n ddechrau cwbl newydd! Dŷn ni wedi cael ein geni unwaith eto! Ac am ei fod wedi codi Iesu Grist yn ôl yn fyw dyn ni'n edrych ymlaen yn hyderus i'r dyfodol.’ (1 Pedr 1:3).

Yma!
Yma, rhwng yr ennyd a alwaf yn ‘nawr’
A’r ennyd nesaf,
Mae gobaith yn eistedd,
Rhwng y dyddiau a fu’n pwyso arnom,
Yn y diffyg symud, y diffyg newid,
Gorthrwm yr ‘hyn a fu’
A dychryn, ‘Beth sy’n mynd i newid?’
Yma mae gobaith yn eistedd.

Am mai gobaith yw’r posibilrwydd na ddylai fod,
Y tu hwnt i’r ‘nawr’ tragwyddol, diobaith hwn,
Ynghlwm â chadwyni dur i’r hyn a fu a’r hyn a fydd,
‘Yr un hen beth. . .’
Y mae tu hwnt.
Os ydym yn cydnabod neu beidio, Arglwydd,
Gobaith yw nod Dy sofraniaeth, a’n rhyddhad.
Gobaith yw dy rodd Di.

Yma, 
Rhwng y ffydd sy’n ymddiried
A’r cariad sy’n hunanaberthol,
Mae gobaith yn eistedd:
Ymddiried fel hyn, gyda dim ond Duw yn sail,
Y bydd pethau’n wahanol, ac y bydd popeth yn newydd.
Gwybod fod rhywun yn ein caru, sy’n gadael i ni garu;
Gwybod fel hyn heb weld sut un yw Duw;
Nid yn llawn, ond yn rhannol.
Digon. . . am y tro. . . 

Gweithgaredd gweddi
Eisteddwch o flaen wal yn eich cartref, neu lle bynnag yr ydych, lle mae gofod yr ochr arall – ystafell neu gyntedd – sy’n ddigon cyfarwydd i chi i allu ei ddarlunio’n glir. Y peth pwysig yw’r wal a’r gofod cyfarwydd yr ochr arall.

Nawr eisteddwch o’i blaen, ac ymdawelu. Edrychwch ar y wal. Sylwch ar ei nodweddion. Nodwch mor gadarn ydyw. Cyffyrddwch hi, os mynnwch, a theimlo ei chadernid, fel y mae’n bod. Dychmygwch beth sydd yr ochr arall i’r wal. Dychmygwch y manylion. Edrychwch eto ar y wal a sylweddoli’r ffaith fod rhywbeth y tu hwnt i hyn. Efallai yn awr y dymunwch fyfyrio ar y detholiadau o’r Ysgrythur sy’n crybwyll gobaith. Sut maen nhw’n cysylltu â’r sylweddoliad fod yna ‘du hwnt’ i’r sefyllfaoedd dynol maent yn eu dwyn i gof?

Heddwch
‘Byddwch chi’n profi’r heddwch perffaith mae Duw’n ei roi – y daioni sydd tu hwnt i bob dychymyg – yn gwarchod eich calonnau a’ch meddyliau wrth i chi ddilyn y Meseia Iesu’ (Philipiaid 4:7).

Arglwydd, bendithia fi â’th heddwch.
Canola fi yn Dy gariad,
Fel y gallaf fod yn sicr ym mhwy ydwyf.
Tawela fy meddwl cythryblus, 
I mi fod yn rhydd i ganolbwyntio ar yr hyn sydd o wir bwys.
Distawa fy nhafod afradlon,
I mi fod yn ofalus gyda’r geiriau rwy’n ddewis.
Tawela fy nghorff,
I mi orffwys ac ymbaratoi am y daith.
Agor fy nghalon,
I mi ymateb i’r sawl sydd f’angen.
Gwna fi yn ffynnon Dy heddwch.

Arglwydd, bendithia fi â’th heddwch.
A boed i’r heddwch hwnnw ddod yn groeso i eraill.
Boed i mi gynnig sirioldeb a sicrwydd 
I’r sawl sy’n ceisio lloches rhag y storm.
Boed i mi fod yn wrandäwr astud
I’r rhai sydd angen siarad.
Boed i mi fod yn bresenoldeb cymodlon
I’r sawl sydd â gwahaniaethau.
Boed i’r heddwch a roddaist Ti i mi yn rhodd
Lifo drosodd at y sawl rwy’n eu cyfarfod.
Gwna fi yn gyfrwng Dy heddwch.

Arglwydd, bendithia fi â’th heddwch.
Ond boed i’r heddwch hwnnw 
Fy sbarduno i frwydro dros heddwch y byd.
Cymer fy meddwl a pheri iddo feddwl 
Am sut y gallaf helpu eraill i fyw gydag urddas.
Cymer fy nhafod a gwneud iddo lefaru 
Dros y sawl sydd heb lais na grym.
Cymer fy nghorff ac anfon fi allan 
I weithio yn erbyn anghyfiawnder a chamdriniaeth.
Cymer fy  nghalon a gwna iddi waedu
Dros y sawl a dorrwyd gan dlodi.
Gwna fi yn offeryn Dy heddwch.
Gweithgaredd gweddi
Cymerwch ennyd o ddistawrwydd. 
Canolbwyntiwch ar eich anadlu. 
Gwelwch Iesu yn sefyll o’ch blaen. 
Iesu yn dweud, ‘Tangnefedd, . . .’, ac yn dweud eich enw. 
Teimlwch dangnefedd Crist yn golchi drosoch. 
Anadlwch dangnefedd Crist, gan adael iddo lenwi eich bod. 
Gorffwyswch yn heddychlon yn y cariad na fydd fyth yn eich gadael. 
Gorffwyswch yn yr heddwch hwnnw am ennyd.

Ystyriwch – Pa gyfleoedd am fod yn dangnefeddwr y gwnaethoch chi sylwi arnynt neu fod yn rhan ohonynt heddiw/yr wythnos hon? 

Diolchwch am yr heddwch a wnaed neu gweddïwch yn syml ‘Tangnefedd  i. . .’,  dweud enw rhywun neu enwi sefyllfa.
Anadlwch dangnefedd Crist, gan adael iddo lenwi eich bod. 
Gorffwyswch yn heddychlon yn y cariad na fydd fyth yn eich gadael. 
Gorffwyswch yn yr heddwch hwnnw am ennyd.

Pan fyddwch yn barod, ewch â’r heddwch hwnnw gyda chi, 
Am fod tangnefedd Crist wedi eich canoli, eich cryfhau a’ch paratoi am beth bynnag sydd o’ch blaen.

Cariad
Ar hyn o bryd mae gynnoch chi dri pheth sy’n aros: ffydd, gobaith a chariad. Ond y mwya ohonyn nhw ydy cariad (1 Corinthiaid 13:13).

Cariad,
Gair sy’n cael ei luchio o gwmpas bob dydd.
Dwi’n caru dy wallt. . . Rwy’n caru coffi. . . Caru’r gân yna. . .

Dwyf i wir ddim yn hoffi hynny, Dduw, y modd mae’r gair yn cael ei lastwreiddio mor ddifeddwl,
Oherwydd wedyn, dyw’r gair ddim yn ddigon
Pan fydd y perfedd yn cau 
A’r anadl yn dal
A harddwch yn glir, fel y tro cyntaf, mewn cymylau, blodau, y machlud.

Nid yw ‘cariad’, a or-ddefnyddir, yn rhy sydyn,
Yn ddigon i gyfleu
Y sylweddoli dryslyd,
Y wedd a danseiliwyd,
Yr ego a aberthwyd pan fydd yr hunan yn ymgilio.

‘Cariad’ – dim byd ond gair arall
Gydag amodau, cymariaethau, gorofal.

Duw a wnaeth gariad – 
Nid cemeg, bioleg, personoliaeth na hanes,
Ond dirgelwch
. . . eros, philia, agape.
Y tu hwnt i ormodiaith, y tu hwnt i iaith o gwbl,
Dy gariad Di sydd bopeth a mwy.
Dduw a wnaeth gariad, 
Dangos i ni eto pa mor fawr yw cariad
Fel y gallwn hawlio eto y gair a’r ffordd.

Gweithgaredd gweddi
Mae cariad yn gymhleth ac yn hardd. Wedi ei fynegi a’i brofi mewn gwahanol ffyrdd, gwahanol fathau o berthynas a chyd-destunau. Yr oedd gan yr Hen Roegiaid tua 30 gair i ddisgrifio cariad yn ei holl agweddau, yn hytrach na’n dyrnaid geiriau ni. 
Gofynnwch i dduw eich symud at ddealltwriaeth ddyfnach o gariad (Duw cariad yw), wrth i chi fyfyrio am y modd yr ydych chi wedi profi a mynegi cariad mewn gwahanol ffyrdd.
Agape - cariad at ddynoliaeth:
Y math o gariad sy’n ein cysylltu ag eraill ar sail ein profiad cyffredin fel bodau dynol beings.
Gweddïwch dros ein byd ac am ddiwedd ar hiliaeth a chasineb.
Storge – cariad at deulu: 
Y cariad a rennir rhwng pobl mewn cyd-destun teuluol.
Gweddïwch dros eich teulu a’ch ffrindiau.
Pragma – y cariad sy’n parhau: 
Y cariad rhwng partneriaid sy’n datblygu dros gyfnod maith o amser – sydd yn para trwy iechyd ac afiechyd. 
Gweddïwch dros y rhai sydd agosaf atoch, neu dros rywun y mae Duw yn ei osod ar eich calon yn awr.
Philautia – hunan-barch: 
Y cariad a’r gofal a roddwn i ni’n hunain. 
Gweddïwch drosoch eich hun a thros eich taith gyda gwrth-hiliaeth.
Eros – cariad rhamantus ac erotig: 
Seiliedig ar nwyd, atyniad, swyn  a rhamant. 
Gweddïwch dros yr hyn y teimlwch chi sydd fwyaf addas yma.
Philia – profiad a rennir: 
Y cariad a deimlwn dros bobl yr ydym yn rhannu pwrpas neu nod cyffredin â hwy – ein cyd-weithwyr, aelodau o’n timau.
Gweddïwch dros y sawl a all fod yn dioddef hiliaeth yn eich cymunedau.

Ffydd (cymerwyd o Pray Now 2001, t 33)
Mae dyn yn ymdrechu gyda’i gred ac yn dweud wrth yr Iesu, “Dw i yn credu! Helpa di fi i beidio amau!!’ (Marc 9:24).

Arglwydd ffydd,
Mor aml rwyf yn ymgodymu â beth i’w gredu;
Y darnau rhydd, 
Y cwestiynau heb atebion,
Y ‘Pam?’ tragwyddol’
Yn rhy aml, does gen i ddim i’w ddweud wrth y sawl sy’n gofyn
Ac yn cael fy hun yn rhannu’r un amheuon.
Pam y trychineb hwn?
Pam y farwolaeth honno?
Pam yr annhegwch?
Pam y siom?

Rwy’n credu, ond helpa fy anghrediniaeth!

Pan fyddaf yn ymgodymu â phethau sy’n rhy fawr,
Pan nad wyf yn teimlo’n abl i’r dasg,
Pan fyddaf wedi ‘nghleisio gan ddyrnodiau,
Pan aiff y byd yn dywyll,
Gafael yn fy llaw,
Cwyd fi,
Fel y gallaf godi
A gweld goleuni diwrnod newydd,
Lliwiau’r greadigaeth,
A grym ffydd ar waith.

I mi, ac i bawb sy’n ymgodymu â’u ffydd,
Tyrd â’r cyffyrddiad hwnnw o gred
Sy’n symud ymaith gysgod amheuaeth,
Fel y gallaf weld, fel y gallaf gredu.
Amen
Gweithgaredd gweddi
Pan fydd pethau’n anodd, a chymaint yn digwydd yn y byd o’n cwmpas, gall cadw’r ffydd a dal i ymddiried fod yn her. Yn aml, mae modd disgrifio ffydd fel y galli i gredu mewn pethau anodd, ond mae’n gymaint mwy na hynny. Ffydd yw ymddiried yn rhywbeth dyfnach, mwy nag argyhoeddiad. Mae’n ddyfnach na diffuantrwydd bwriad ac yn nes at ffyddlondeb a defosiwn. Rhodd gan Dduw yw ffydd. Gall ffydd dyfu, a gall gychwyn mor fach â hedyn mwstard.
Gall ffydd ein cynnal, ein codi, ein huno a’n hysbrydoli. Mae ffydd, meddan nhw, yn symud mynyddoedd.
Myfyriwch ar yr adnodau hyn o’r Ysgrythur– 2 Corinthiaid 5:7; Hebreaid 11:1-3. Beth maen nhw’n ddweud wrthoch chi am ffydd?
Myfyriwch /rhannwch stori am adeg pan oeddech chi’n ffyddlon.
Ar gyfer beth mae arnoch angen mwy o ffydd ar hyn o bryd?
Gofynnwch i Dduw am y ffydd i. . . [beth yw eich gweddi?]
Cyfiawnder
(Addaswyd o WPCU 2019, deunydd diwrnod 1)
‘Cyfiawnder fel dŵr yn gorlifo’:
Amos 5:22-25
Luc 11:37-44
Adfyfyrio
Wrth y bwrdd 
Eisteddwn. 
Platiau’n weigion, ond am rai briwsion. 
Pawb yn llawn unwaith eto, 
Wedi eu digoni, 
Am nawr o leiaf. 

Troi’r tapiau, 
I lenwi ein powlenni, 
Yn y gobaith y diflanna’r staeniau. 
Y dŵr yn dylifo 
Dros gwpan 
A phlât,
I lanhau ymaith 
Unrhyw arwydd o gyffyrddiad dynol, 
Fel pe na bai pryd wedi bod erioed.

Yn ein sgyrsiau syber 
A’n disgwrs doeth, 
Twyllwn ein hunain 
I feddwl ein bod yn gwneud gwahaniaeth.

Ymgasglwn yn ffyddlon, 
Ond ai dim ond actio rydym ni, 
Aros, 
I eraill godi eu lleisiau 
Wrth i ni olchi ein dwylo?

Gweddi
Dduw pawb, 
Dangosaist i ni lwybr cyfiawnder. 
Ti yw tad yr amddifad. 
Ti yw cymar cyson y weddw. 
Ti yw cyfaill y dieithryn. 
Ym mhob un o’r rhain, 
Boed i ni gwrdd â Thi 
Ac adnabod gwynt Dy Ysbryd, 
Yn ein symud tuag at yr angen am gyfiawnder. 
Ym mhopeth a wnawn, 
Boed i ni wybod Dy ras a’th drugaredd 
A chynnig iachâd a chyfiawnder yn Dy enw.

Gweithgaredd gweddi
Dewch o hyd i lun neu dychmygwch afon yn llifo. Dychmygwch eich hun yn sefyll ar y lan a threuliwch beth amser yn adfyfyrio am rym y dŵr sy’n  rhuthro heibio i chi – sut y tyfodd o darddell fechan, yn cynyddu mewn grym wrth i’r glaw a ffrydiau eraill ymuno â hi ar ei thaith tua’r môr. 
Nawr dychmygwch rym cyfiawnder Duw fel yr afon, yn sgubo ymaith anghyfiawnder ac yn ail-lunio’r tirwedd. 
Llenwch jwg neu botel yn llawn o ddŵr a chymerwch nifer o wydrau gwag. Nawr tywalltwch y dŵr yn gyfartal i bob gwydr. Gwnewch yn siŵr fod yr union un faint o ddŵr ym mhob gwydr.
Myfyriwch neu gael sgwrs: 
Faint o ofal a chanolbwyntio a gymerodd i sicrhau fod pob gwydr yn cynnwys yr un faint yn union o ddŵr? 
Faint mwy o ofal mae’n rhaid i ni gymryd er mwyn sicrhau cydraddoldeb a chyfiawnder yn ein cymunedau a’n cymdeithas? 
Sut buasech chi’n disgrifio cyfiawnder? 
Lle gwelsoch chi gyfiawnder ar waith? 

EXAMEN AM GYFIAWNDER HILIOL
Mae’r Examen yn arferiad hynafol o adfyfyrio gweddigar yn yr eglwys a all ein helpu i weld a chanfod presenoldeb a llaw Duw ar waith yn ein profiad cyfan
Canolwch eich hun – cymerwch  rai munudau i  fod yn llonydd; gall tawelwch helpu, neu gau eich llygaid, neu wrando ar gerddoriaeth.
Gwreiddiwch – gosodwch eich traed yn fflat ar y ddaear ac ystyried fod Duw, ym mherson Iesu, wedi cerdded ar yr un ddaear.
Anadlwch – cymerwch ennyd i sylwi ar eich anadl.
Gadewch i’r hyn sy’n tynnu eich sylw bylu- cymerwch ennyd i sylwi ar y sŵn o’ch cwmpas, sylwi arno ac yna gadael iddo fynd yn rhan o’r cefndir.
Gwnewch eich hun yn gyfforddus - sylwch lle gall tyndra fodoli ynoch a cheisio ymlacio a dod mor gyfforddus ag sydd modd lle bynnag yr ydych.

Rhoddaf ddiolch i Dduw am y cread, am waith Duw yn creu harddwch ac amrywiaeth bywyd yn ei gyflawnder.
Lle gwnes i sylwi ar bresenoldeb Duw yn y cread ac mewn eraill heddiw?

Gofynnaf am y gras i weld eraill fel y gwêl Duw hwy.
Pa harddwch a brofais? 
Wyf i wedi caru Duw yn llawn a charu’n llawn fy nghymydog fel fi fy hun?

Gofynnaf am y gras i graffu a gweld sut mae fy newisiadau mewn bywyd yn effeithio ar bobl eraill.
A wnes i achosi poen i eraill trwy fy ngweithredoedd neu ‘ngeiriau?
Lle gadewais i fy ôl heddiw? 
Beth adawodd ei ôl arnaf i?
Lle gwnes i gamwedd?
Lle cerddais i’n ostyngedig?

Gofynnaf am ras wrth i mi sylweddoli lle bûm yn ddiffygiol o ran gofalu am eraill.
Lle gwnes i rwystro cariad, trugaredd a chyfiawnder?
Oes yna wreiddyn o hiliaeth ynof sy’n peri i mi fethu gweld pwy yw fy nghymydog?
A wnes i gyd-fynd â hiliaeth bersonol, sefydliadol, systemaidd neu gymdeithasol heddiw, neu a fûm yn dyst iddo?
A wnes i ddigon i ddysgu am bechod hiliaeth, ei wreiddiau a’r ffyrdd mae’n amlygu ei hun yn hanesyddol ac yn y dydd heddiw? 
Sut yr agorais i fy nghalon i weld urddas eraill?
Sut gweithiais i tuag at adferiad a chyfiawnder?

Gofynnaf am y gras i gymodi fy mherthynas â myfi fy hun, â’r ddynoliaeth, a’r greadigaeth ac â Duw, ac i  sefyll yn y bwlch trwy fy ngweithredoedd. 
Sut gallaf i drwsio a chymodi fy mherthynas â mi fy hun,  â’r ddynoliaeth, a’r greadigaeth ac â Duw, a gwneud dewisiadau sy’n gyson â’m hawydd am y cymod hwn?

Cyflwyniad

Paratowyd y Trefn Gwasanaeth hwn am Sul Cyfiawnder Hiliol gan gadw mewn cof Eglwysi Mwyafrifol Du, ac y mae’n cydnabod fod angen i’r sawl y mae hiliaeth yn effeithio’n fwyaf andwyol arnynt i ddynesu at Dduw ar eu telerau eu hunain fel plant i Dduw. Felly nid yw’r Trefn Gwasanaeth hwn yn canolbwyntio ar ing, blinder, rhwystredigaeth na siom, ond yn syllu yn hytrach ar ras Duw. Mae’n dychmygu’r rhyddid o fyw bywyd yn ei lawnder, heb y cyfyngiadau a osodir gan ragfarn hiliol. Mae’n canolbwyntio ar Grist, a roes Ei werth ar bobl liw, a’u dilladu yn Ei werth.

Croeso cynnes i chi i yma i [rhowch enw’r eglwys]. 
Heddiw, mae eglwysi ledled Prydain ac Iwerddon yn nodi Sul Cyfiawnder Hiliol. 
Wrth i ni addoli, atgoffwn ein hunain o’n dyletswydd tuag at ein gilydd – i gael ein trin ag urddas, parch ac anrhydedd – am ein bod o werth tragwyddol i Dduw. 
Nid dim ond gwasanaeth blynyddol yw Sul Cyfiawnder Hiliol; mae’n fynegbost, yn ein hatgoffa am sut y dylem fyw am weddill y flwyddyn a gweddill ein bywydau.
Felly, ar y Sul Cyfiawnder Hiliol hwn:
Yr ydym yn cadarnhau ein gwerth yng Nghrist;
Yr ydym yn cadarnhau’r ddynoliaeth y gwnaeth Duw ni ynom;
Yr ydym yn cadarnhau’r ethnigrwydd y lluniodd Duw ni ynddo;
Yr ydym yn cadarnhau’r rhodd yr ydym i’n teuluoedd, ein cymunedau a’n cenhedloedd;
Yr ydym yn cadarnhau ein bod yn blant i’r Duw Goruchaf.
Felly, 
Gadewch i ni ddod yn eofn gerbron gorseddfainc Duw mewn gweddi, adodliad a diolchgarwch. 
Gadewch i ni ddod  yn noethni ein hamherffeithrwydd a chyda diolch am faddeuant Crist.

Y gynulleidfa i ganu:

Ymdawelwch a gwybod mai fi yw Duw,
Ymdawelwch a gwybod mai fi yw Duw,
Ymdawelwch a gwybod mai fi yw Duw.

Fi yw’r Arglwydd sy’n dy iachau,
Fi yw’r Arglwydd sy’n dy iachau,
Fi yw’r Arglwydd sy’n dy iachau.

Ynot ti, O Arglwydd, rwy’n ymddiried,
Ynot ti, O Arglwydd, rwy’n ymddiried,
Ynot ti, O Arglwydd, rwy’n ymddiried.

I barchu ein Duw hollalluog a thragwyddol, sy’n ein hiachau, yn cynnal ein hyder, yn ein cynnal mewn argyfyngau ac sy’n rhannu ein llawenydd, dywedwn (gweddïwn) ynghyd:

Ein Duw yw Brenin y ddaear oll.
Ein Duw a’n gwnaeth ychydig is na’r angylion.
Ein Duw a anfonodd Ei Fab, Iesu Grist ein Harglwydd, i’n byd anghyfiawn.
Cafodd ein Harglwydd ei wrthod, dioddefodd a bu farw dros ein pechodau.
Atgyfododd ein Harglwydd mewn gorfoledd ac esgynnodd i’r nefoedd.
Mae ein Harglwydd yn awr yn eiriol drosom: 
– am faddau ein pechodau;
– am ein ffyddlondeb mewn adfyd;
– am ein lles, ein budd a’n cyflawnder;
– am ein cyfiawnder, trugaredd a gras.
Anfonodd ein Harglwydd Ei Ysbryd Sanctaidd 
I’n helpu, i’n cysuro a’n tywys i bob gwirionedd.
Tyrd, Ysbryd Sanctaidd, helpa ni, cysura ni, tywys ni, erfyniwn.
Amen

Adfer, O Arglwydd,
Anrhydedd Dy enw,
Yng ngweithredoedd pwer sofran
Ysgwyda’r ddaear drachefn;
I ddynion weld
A dod mewn parchedig ofn
At y Duw byw,
Y pery Ei Deyrnas dros yr oesoedd.

Adfer, O Arglwydd,
Yn holl ddaear Dy enwogrwydd,
Ac yn ein hoes adfywia
Yr eglwys sy’n dwyn Dy enw.
Ac yn Dy ddicter,
Arglwydd, cofia drugaredd,
O Dduw byw,
Y pery ei drugaredd dros yr oesoedd.

Plyga ni, O Arglwydd,
Lle’r ydym yn galed ac oer,
Yn Dy dân sy’n puro
Tyrd a phura’r aur.
Er bod dioddef gerllaw
A drygioni yn llechu,
Yn teyrnasu fyth
Mae ein Duw byw, mae’n teyrnasu yma.

[bookmark: _Toc119652133]Adfer, O Arglwydd,
Anrhydedd Dy enw,
Yng ngweithredoedd pwer sofran
Ysgwyda’r ddaear drachefn;
I ddynion weld
A nesáu mewn parchedig ofn
At y Duw byw,
Y pery Ei Deyrnas dros yr oesoedd.

EMYN

[bookmark: _Toc119652134]D’eiddo Di wyf, Arglwydd
D’eiddo Di wyf, Arglwydd, fe glywaist Dy lais,
A seiniodd Dy gariad ataf;
Ond dyheaf am ddeffro ym mreichiau ffydd,
A  dod yn nes fyth atat.
 
Cytgan
Tyn fi’n agos, agos, Arglwydd sanctaidd,
At groes dy angau Di;
Tyn fi’n agos, agos fyth, Arglwydd sanctaidd,
At dy ystlys waedlyd, ddrud.

Cysegra fi i’th ddilyn, Arglwydd,
Trwy rym y dwyfol ras;
Dyrchafa lygaid f’enaid,
Ymgollaf ynot Ti.

Cytgan

O orfoledd orig unig
A dreuliaf ger Dy orsedd,
Ar fy ngliniau mewn gweddi, a chyda Thi, fy Nuw,
Yn gyfaill mewn cymundeb!

Cytgan

Mae dyfnderoedd cariad eto
I’w datgelu ger dy fron;
Mae pinaclau o lawenydd
Eto i’w dringo at Dy hedd.

Cytgan
[bookmark: _Toc119652135]MYFYRDOD
Dyma gyfle i fyfyrio am fywyd Stephen Lawrence, neu fywyd unrhyw rai yr effeithiodd anghyfiawnder hiliol arnynt. Gall fod yn foment hefyd i ystyried sut y gall ein Duw trugarog dros sefyllfa neu fwriad niweidiol yn gadarnhaol. 
Mae’n bwysig bod yn ymwybodol a chydnabod y gall rhai yn y gynulleidfa fod yn profi loes dwfn. Y gobaith heddiw yw nid ymestyn na chyffroi’r teimladau hynny, ond i hyrwyddo gwellhad a chyfannu trwy dystiolaeth a chân.
[bookmark: _Toc119652136]AWGRYMIADAU AM GANEUON O ADDOLIAD

[bookmark: _Toc119652137]Does Neb Mor Sanctaidd â’r Arglwydd
Does neb mor sanctaidd â’r Arglwydd:
Does neb yn debyg i Ti:
Does ‘run craig mor gadarn â’n Duw ni.
Does neb mor sanctaidd â’r Arglwydd!

Does neb mor sanctaidd â’r Arglwydd:
Does ‘run craig mor gadarn â’n Duw ni.
Does ‘run craig mor gadarn â’n Duw ni.
Does neb mor sanctaidd â’r Arglwydd!

Rwyf yn Rhydd
Rwyf yn rhydd, clod i’r Arglwydd, rwyf yn rhydd. 
Byth eto’n gaeth,
O’m cadwynau’n rhydd 
Gorffwysa f’enaid 
Dan Dy fendith.
Clod i’r Arglwydd.
Haleliwia, rwy’n rhydd.

Ailadrodd 

Gorffwysa f’enaid.
Dan Dy Fendith.
Clod i’r Arglwydd.
Haleliwia, rwy’n rhydd.

[bookmark: _Toc119652139]Fydda’i Fyth Eto yn Gaethwas i Ofn
Cytgan
Fydda’i fyth eto yn gaethwas i ofn;
O, rwyf yn blentyn i Dduw.
Fydda’i fyth eto yn gaethwas i ofn;
O, rwyf yn blentyn i Dduw.

Ti sy’n datod fy rhwymau ag alaw,
Yn lapio o ‘nghwmpas â chân
Gwaredigaeth rhag llaw fy ngelynion,
A’m hofnau’n diflannu’n y tân.

Cytgan

O groth fy mam
Rwyt wedi fy newis.
A’th gariad yn galw fy enw.
Fe’m ganed eilwaith i’th deulu Di,
A’th waed sy’n llifo ynof i

Cytgan x2

O’m cwmpas yn dynn
Mae breichiau fy Nhad,
Ac o’n cwmpas i gyd
Mae caneuon ein gwared.

Daethom yn rhydd
O’n caethiwed maith.
Ni yw’r meibion a’r merched;
A chanwn ein rhyddid.

Oh, oh, oh-oh-ohhh
Oh, oh, oh-oh-ohhh
Oh, oh, oh-oh-ohhh
Oh, oh, oh-oh-ohhh

Fe rennaist y môr
A rhodiais i drwyddo.
Fy ofnau yn boddi mewn cariad pur.
Ti wnaeth fy achub
Ac fe safaf a chanu:
Rwy’n blentyn i Dduw

Ailadrodd

Ydwyf, fe ydwyf,
Rwy’n blentyn i Dduw.
Ydwyf, fe ydwyf,
Rwy’n blentyn i Dduw.

Cytgan



[bookmark: _Toc119652140]DARLLENIADAU O’R YSGRYTHUR
Cyn darllen yr Ysgrythurau, gall y darllenydd ddweud: 
Yr oedd y Beibl a gynigiwyd ym 1804 i ‘Gaethweision Negroaidd India’r Gorllewin’ yn gadael allan lawer o benodau’r Beibl sydd gennym ni heddiw. Er enghraifft, dim ond penodau 19 a 20 o Lyfr Ecsodus oedd ynddo; gadawyd allan y rhan fwyaf o benodau o Deuteronomium, gan gynnwys ein testun heddiw; gadawyd allan hefyd yr holl Salmau a llawer iawn mwy. 
Felly, wrth i ni ddarllen y detholiad hwn heddiw, rydym yn atgoffa ein hunain fod ffyddlondeb Duw wedi ei guddio rhag rai cenedlaethau (ein hynafiaid). Rydym yn atgoffa ein hunain fod angen i bobl o bob cenedl,  llwyth  ac iaith glywed y newyddion da am Grist, gallu cyrchu holl gynghorion yr Ysgrythur, a phrofi grym Gair Duw. 
Darllenwn y geiriau hyn gyda hyder, gostyngeiddrwydd a diolchgarwch; nid fel gwrandawyr goddefol ond fel chwiorydd a brodyr Iesu Grist, fu farw i’n rhyddhau ni o bechod a’n cymodi â Duw.
[bookmark: _Toc119652141]Darlleniad o’r Ysgrythur 1 – Deuteronomium 30:15-20
[bookmark: 16]Edrychwch! Dw i wedi rhoi dewis i chi heddiw – bywyd a llwyddiant, neu farwolaeth a dinistr. Beth dw i'n ei orchymyn i chi ydy i chi garu'r Arglwydd eich Duw, byw fel mae e eisiau i chi fyw, a chadw'i orchmynion, ei reolau, a'i ganllawiau. Wedyn byddwch chi'n byw ac yn llwyddo, a bydd yr Arglwydd eich Duw yn eich bendithio yn y wlad dych chi ar fin ei chymryd. 
[bookmark: 17][bookmark: 18]“Ond os byddwch chi'n troi oddi wrtho a gwrthod gwrando arno, ac yn cael eich denu i addoli duwiau eraill, dw i'n eich rhybuddio chi, byddwch chi'n cael eich dinistrio! Gewch chi ddim aros yn hir iawn yn y wlad dych chi'n croesi afon Iorddonen i'w chymryd. 
[bookmark: 19][bookmark: 20]“Dw i'n galw'r nefoedd a'r ddaear yn dystion yn eich erbyn chi. Dw i'n gosod dewis o'ch blaen chi – bywyd neu farwolaeth, bendith neu felltith. Felly dewiswch fywyd, a chewch chi a'ch disgynyddion fyw! Rhaid i chi garu'r Arglwydd eich Duw, gwrando ar beth mae e'n ddweud ac aros yn ffyddlon iddo. Fe ydy'r un sy'n rhoi bywyd, a fe fydd yn eich galluogi chi i fyw yn y wlad wnaeth e addo ei rhoi i'ch hynafiaid chi, Abraham, Isaac a Jacob.” 

[bookmark: _Toc119652142]Darlleniad o’r Ysgrythur 2 – 1 Corinthiaid 3:1-9
[bookmark: 2][bookmark: 3][bookmark: 4][bookmark: 5][bookmark: 6][bookmark: 7][bookmark: 8][bookmark: 9]1 Pan oeddwn i acw, frodyr a chwiorydd, roedd hi'n amhosib siarad â chi fel Cristnogion aeddfed Ref . Roedd rhaid i mi siarad â chi fel petaech chi heb dderbyn yr Ysbryd! — yn fabis bach yn eich dealltwriaeth o'r bywyd Cristnogol. 2 Roedd rhaid i mi eich bwydo chi â llaeth, am eich bod chi ddim yn barod i gymryd bwyd solet! Ac mae'n amlwg eich bod chi'n dal ddim yn barod! 3 Dych chi'n dal i ymddwyn fel pobl sydd heb dderbyn yr Ysbryd. Mae'r holl genfigennu a'r ffraeo sy'n mynd ymlaen yn warthus. Dych chi'n ymddwyn fel petaech chi ddim yn Gristnogion o gwbl. 4 Pan mae un yn dweud, “Dw i'n dilyn Paul,” ac un arall, “Dw i'n dilyn Apolos,” dych chi'n ymddwyn yn union fel pawb arall! 5 Pwy ydy Apolos? Pwy ydy Paul? Dim ond gweision! Trwon ni y daethoch chi i gredu, ond dim ond gwneud ein gwaith oedden ni — gwneud beth oedd Duw wedi ei ddweud wrthon ni. 6 Fi blannodd yr had, wedyn daeth Apolos i'w ddyfrio.Croes Ond Duw wnaeth iddo dyfu, dim ni! 7 Dydy'r plannwr a'r dyfriwr ddim yn bwysig. Dim ond Duw, sy'n rhoi'r tyfiant. 8 Mae'r plannwr a'r dyfriwr eisiau'r un peth. A bydd y ddau yn cael eu talu am eu gwaith eu hunain. 9 Dyn ni'n gweithio fel tîm i Dduw, a chi ydy'r maes mae Duw wedi ei roi i ni weithio ynddo. Neu, os mynnwch chi, dych chi fel adeilad —

[bookmark: _Toc119652143]Y BREGETH

[bookmark: _Toc119652144]Ti yw Maes Duw
Mae gan bob un ohonom bethau sy’n nodi ein hunaniaeth. Ein rhyw, ein DNA, ethnigrwydd, olion bysedd, crefydd, statws priodasol, rhywioldeb, statws cymdeithasol-economaidd, addysg, teulu, proffesiwn, salwch, anabledd, , etc.; maent oll yn cyfrannu at ein diffinio. Mae’r hunaniaethau hyn yn bod yn bennaf am mai bodau dynol ydym, wedi ein creu yn nelw Duw.
Trwy gydol ein bywydau, mae ein diwylliant yn ein dysgu i gadarnhau ein hunaniaethau dynol. Rydym yn dysgu ac yn disgwyl i ni ddangos ein bod yn perthyn i gymuned, grŵp neu lwyth arbennig. Wrth i ni fynd yn hŷn, fe allwn herio’r llwyth, neu ei gadarnhau. Gallwn ddewis peidio â bod yn rhan o rai mathau o hunaniaeth, a mabwysiadu rhai newydd.
Ar y naill law, does dim modd newid rhai rhannau o’n hunaniaeth, fel ein hethnigrwydd, hyd yn oed os ydynt yn cael eu denfyddio i’n hiselhau neu ein dibrisio. Ar y llaw arall, gallwn ddewis amddiffyn a gwarchod ein hunaniaethau pan  ymosodir arnynt, pan fyddant yn cael eu difenwi, eu hamharchu a’i diraddio.
Cofiwch, bydd pob un ohonom yn derbyn ac yn diosg hunaniaethau newydd cyhyd ag y byddwn fyw.
Mae ein testun heddiw yn taflu goleuni ar ein hunaniaeth gyda Christ.
Mae 1 Corinthiaid 3 yn cychwyn gyda’r geiriau, ‘Ac felly’.
Dylai’r cychwyn hwn danio ein chwilfrydedd am mai geiriau ydynt sy’n cysylltu. Mae ‘Ac felly’ yn ein gwahodd i edrych i ddau gyfeiriad o leiaf. Wrth edrych ymlaen, gallwn ofyn, ‘Ac felly beth?’ 
Fodd bynnag, rydym hefyd yn cael ein gwahodd i edrych tuag yn ôl, i weld beth ddigwyddodd neu beth a ddywedwyd ym mhennod 2. 
Gadewch i ni fynd at bennod 2 am ennyd.
Mae’n ymddangos yma fod yr Apostol Paul yn canoli ei holl sylw ar ddoethineb y byd hwn a doethineb Duw. Mae’n awgrymu nad yw arweinwyr y byd yn deall doethineb Duw (adnod 11). Y rheswm am hyn yw mai doethineb wedi ei ddatguddio yw doethineb Duw ac y gellir ei adnabod yn unig trwy Ysbryd Duw (adnod 12).
O’r gorau, iawn! Ond pam ei bod mor bwysig gwahaniaethu fel hyn?
Wel, rwy’n falch i chi ofyn hynny.
Un o nodau hunaniaeth Corinth oedd meddu ar ddoethineb. Dinas oedd Corinth lle’r oedd statws rhywun wedi ei ddiffinio gan wybodaeth, sef doethineb, areithio yn gyhoeddus, cyfoeth a dosbarth. Yr oedd lliw croen rhywun yn dangos a oedd yn gweithio allan yn yr haul neu a oedd wedi ei warchod rhagddo. Yr oedd hyd yn oed y croen caled ar law unigolyn yn arwydd ei fod ef neu hi o wahanol statws. Felly, mae’r Apostol Paul fel petai yn ail-ddiffinio’r hyn sy’n werthfawr. Mae’n gwahaniaethu rhwng yr hyn mae cymdeithas neu ddiwylliant yn weld yn werthfawr, a’r hyn sy’n werthfawr i Dduw. 
Wrth wneud hyn, mae’n codi nyth cacwn. Fe all fod yn creu amgylchedd gelyniaethus. Yn sicr, mae’n tynnu llinell rhwng arweinwyr dinesig sydd heb  ddoethineb Duw a phobl Dduw sydd yn meddu ar rodd Ysbryd Duw. Mae pwyslais a gwahaniaeth rhwng gwybodaeth a gwybod - daw gwybodaeth o ddysgu, traddodiad a phrofiad; mae doethineb yn dod o Dduw ac yn cael ei alluogi gan yr Ysbryd Sanctaidd.
Un ffordd o gymodi’r pegynau neu luosogrwydd meddwl hyn yw trwy adfyfyrio neu ail-werthuso. Dyma hunaniaethau’r bobl yn y bennod fer hon a allai elwa o ail-werthuso o’r fath:
Y rhai sy’n aeddfed (2:6);
Rheolwyr yr oes hon (2:6, 8);
Y rhai sydd ag Ysbryd Duw (2:15);
Y rhai sydd heb Ysbryd Duw (2:14;
Y rhai sydd â meddwl Crist (2:16).
Ac eto, mae’r Apostol Paul yn bwyllog wrth siarad â’r eglwys. Ymgyrch dros newid yn yr eglwys sydd ganddo ef, nid o raid i dramgwyddo’r sawl sydd mewn awdurdod. Felly, mae’n ei ddefnyddio ei hun a’i hunaniaeth fel esiampl i fesur y rhai sy’n aeddfed, y rhai sydd ag ysbryd Duw a’r rhai sydd â meddwl Crist.
Nid yw’n llawn o ddoethineb dynol, nid yw’n huawdl; y cyfan yw ydyw rhywun all dystiolaethu i fod wedi dod wyneb yn wyneb â’r Crist atgyfodedig.
Nid yw’n gryf nac yn ddewr, ond mae’n wan, yn ofnus dros ben ac yn crynu.
Nid yw’n ddoeth nac yn argyhoeddiadol, ond y mae wedi arddangos grym yr Ysbryd Sanctaidd.
Mae ganddo feddwl Crist.
Ac felly,
Gall rhywun deimlo’r tristwch trwm neu’r rhwystredigaeth ddofn yn yr Apostol Paul. Mae’n torri ei galon am na wnaeth, neu na allodd, yr eglwys yng Nghorinth arddangos yr hunaniaeth, y nodweddion a’r ymddygiad oedd yn adlewyrchu Crist neu’n dangos eu bod yn meddu ar Ysbryd Duw.
3:1 – Nid oeddent yn bobl ysbrydol; yn hytrach, pobl o gnawd oeddent, wedi eu symbylu gan ysbryd yr oes. Roeddent ynghlwm â diwylliant Corinth ac o’r herwydd yn ysbrydol blentynnaidd.
3:3 – Yr oeddent wedi eu llethu yn emosiynol â chenfigen, yn ofni colli pethau yr oeddent yn eu hystyried yn werthfawr, ac yn beio eraill am eu hansicrwydd. 
Gadewch i ni oedi yma am funud.
Bydd y sawl sydd wedi byw, gweithio neu ymwneud â rhywun cenfigennus yn deall beth oedd yn digwydd yn eglwys Corinth. I fod yn glir, nid sôn yr ydym yma am un gynulleidfa fawr, ond nifer o gynulliadau bychain fyddai’n cyfarfod yn nhai pobl. Felly, efallai nad hunaniaeth un person fyddai’r genfigen hwn, ond gallasai fodoli rhwng eglwysi a’i ailadrodd ar draws y cynulleidfaoedd yng Nghorinth.
Nid peth anghyffredin yw meddwl y gallai rhywun, neu endid – eglwys yn yr achos hwn  – gyda thuedd i fod yn genfigennus ymddwyn yn afresymol, bod yn or-amheus o bawb a phopeth, ac yn aml yn afresymol eu hymddygiad. Nid peth anghyffredin chwaith yw i bawb ymaddasu eu hymddygiad eu hunain, mygu eu personoliaethau a hyd yn oed  beidio â dangos eu tueddiadau naturiol er mwyn osgoi pryfocio’r person neu’r endid cenfigennus. 
Mae cenfigen yn faes ffrwythlon i gwerylau. Mae cweryl, neu gyfnewid barn yn rhy ffyrnig, yn arwydd nad ydym bellach yn cyfathrebu’n dda. Mae cwerylon yn amlygu eu hunain mewn dadleuon tanbaid, anghytundeb, gweiddi ar ein gilydd a brwydrau geiriol rhwng dau neu fwy o bobl. Weithiau, gall hyn arwain at ganlyniadau cadarnhaol, gan sefydlu ffiniau newydd a ffyrdd newydd o ymddwyn, ond mae’r gwrthwyneb hefyd yn wir. Gallant arwain at chwalu perthynas; mewn cwerylon, mae pobl yn aml yn dweud pethau y byddant yn difaru am byth wedyn.
Ie, mae’r genfigen a’r cweryla yng Nghorinth am faterion [gallwn edrych i mewn i’r rhain os yw amser yn caniatau]. Ond yn fwy na hynny, y pwnc hanfodol yw’r hunaniaethau a grëwn yn y broses. Mae cenfigen yn rhoi i ni hunaniaeth na fyddai fawr neb yn falch ohono; mae’;n niweidio ac yn dinistrio perthynas.
Un ffordd o drechu cenfigen yw bod â hyder yn Nuw ac yn ysbryd Duw i ofalu am y pethau y cawn ni’n anodd. Gallwn ymddiried digon yn Nuw i adael ein hansicrwydd yn ei ddwylo Ef. Gallwn ymryddhau o faich ac anobaith ceisio gwneud i berthynas weithio - a gwneud hynny’n braidd yn drwsgl  - trwy eu trosglwyddo i Dduw.
Ac felly,
Mae cyfle i’r Corinthiaid fabwysiadu hunaniaethau newydd a gwahanol.
3:9 – ‘Dyn ni'n gweithio fel tîm i Dduw, a chi ydy'r maes mae Duw wedi ei roi i ni weithio ynddo. Neu, os mynnwch chi, dych chi fel adeilad .’
Dyma dair hunaniaeth iddynt eu cymryd:
Gweision Duw;
Maes Duw;
Adeilad Duw,
Gallwn ymchwilio i’r rhain oll, ond gadewch i ni edrych ar rywbeth nad yw Cristnogion  yn aml yn synied amdanynt eu hunain – fel maes Duw.
Y cyd-destun yma yw nid cadwraeth tir wedi ei adael yn llonydd fel y gall creaduriaid eraill ffynnu ac y gall bioamrywiaeth ffynnu - er nad yw hyn yn syniad drwg yn yr 21ain ganrif. Mae ail-wylltio yn dda i’r blaned; mae’n caniatau i natur ganfod ei gynefin - gall pryfed, adar ac anifeiliaid oll ganfod cartref ym myd natur. Gall y pridd ymadfer pan gaiff lonydd i wneud hynny. Dyma’r hyn oedd gan Dduw mewn golwg pan ofynnwyd i Israel adael i’r tir orffwys.   Pan fydau meysydd yn cael ei gadael i orffwys yn yr hen fyd, y rheswm am hyn oedd er mwyn iddynt orffwys ac yna gwasanaethu eu perchenogion yn well.
Mae’r Apostol Paul yn tynnu sylw at faes ffrwythlon, ffyniannus a chynhyrchiol. Maes sy’n cael ei drin ac sy’n derbyn gofal, ac sy’n darparu cnydau unigryw ar sail yr hyn a heuwyd. Mae ei hunaniaeth, felly, yn cael ei bennu yn ôl yr hyn sy’n tyfu ynddo.
Gallwn weld hefyd nad sôn y mae’r Apostol Paul am ardd y tu ôl i fur. Mae’n sôn am faes sydd yn amlwg i bawb, yn hawdd ei weld a lle gall unrhyw un sy’n pasio heibio fynd iddo. Gall pawb wneud ei asesiad ei hun o gyflwr  a natur y maes. Gall pobl farnu drostynt eu hunain a yw’r tir yn cael ei baratoi i hau hadau; gallant weld a yw’r cnydau yn torri trwy’r tir; gallant weld a yw’r maes yn blodeuo neu a yw’n amser cynhaeaf
Gall y meysydd hyn hefyd gymryd arnynt gymeriad eu tymor. Maent yno i gynnal bywydau a bywoliaeth pawb sy’n llafurio ynddynt. Gall y sawl sy’n dibynnu arnynt am fwy, deunyddiau crai neu nwyddau edrych ymlaen at amser y cynhaeaf. Ac ydynt, y mae meysydd Duw yn ffynnu; maent yn cynhyrchu cyfoeth neu pa adnoddau bynnag a fwriadwyd gan Dduw.
Ac felly,
Beth petaem yn benthyca geiriau’r Apostol Paul ac yn awgrymu mai ‘[ni] yw maes Duw?
A ydych yn credu, fel y dëist, fod Duw wedi gadael ein gadael ni, Ei feysydd, i dyfu heb eu dofi na’u trin, fel maes a ail-wylltiwyd, fel y gall eraill fanteisio ar ein hadnoddau iddynt hwy gael ffynnu? 
Ai meysydd ydym ni sy’n ffynnu mewn ffyrdd y mae ein diwylliant, ein cymuned, cyflogwyr, a hyd yn oed yr eglwys hon, yn ddisgwyl ohonom, ond heb gynhyrchu fawr ddim i ddangos mai meysydd Duw ydym?
A ydym yn cynhyrchu llawer o dwf y tu hwnt i’n dychymyg, sy’n peri i lawer ein hedmygu, ond eto fawr ddim sy’n dangos ein bod yn perthyn i Grist?
Fy mrodyr a’m chwiorydd, ym meysydd Duw, Duw sy’n gwneud y penderfyniadau am yr hyn sy’n cael ei blannu. Mewn geiriau eraill, Duw sy’n gwneud y penderfyniadau amdanoch chi a fi. 
Mae barnedigaethau Duw yn debyg o fod yn wahanol iawn i rai’n diwylliant ni, rhai ein harweinwyr cenedlaethol, cyflogwyr a hyd yn oed ein hanwyliaid.
Mae penderfyniadau Duw y tu hwnt i’r cyfyngiadau a osodir gan ein demograffeg, ethnigrwydd, rhyw, acenion,, lle’r ydym yn byw a sut y mae eraill yn edrych i fyny neu i lawr arnom.
Mae’r Apostol Paul yn ein herio i synied y bydd unrhyw gnwd a blennir gan Dduw yn ffynnu yn ei feysydd; y bydd yr ysbrydol aeddfed yn ffynnu; ac mai ffynnu wnaiff y rhai sydd ag Ysbryd Crist.
Mae hefyd yn bendant yn dweud fod y rhai a symbylid gan genfigen, y rhai sy’n tanio cwerylon, a’r sawl sy’n cofleidio ysbryd yr oes hon - anghydraddoldeb, anghyfiawnder, cam-fanteisio ac yn y blaen - mewn maes gwahanol ac mai yno y byddant yn trigo.
Yn y darlleniad o’r Hen Destament, mae Moses yn rhoi dau ddewis gerbron pobl Israel. Clywsom yn gynharach hefyd fod Affricaniaid oedd yn gaethweision yn ddioddef camwahaniaethu hyd yn oed wrth gael y Beibl.
Ac felly,
Yr wyf yn hyderus na fyddwch yn gwarafun y cyfle  i wrando ar y darlleniad eto. Y tro hwn, wrth i mi ddarllen yr adnodau hyn, meddyliwch amdanynt trwy lens gwneud y dewis rhwng hunaniaeth ddiderfyn Duw, a hunaniaeth cenhedloedd, diwylliannau a duwiau eraill.
AILDDARLLEN DEUTERONOMIUM 30:15-20
Edrychwch! Dw i wedi rhoi dewis i chi heddiw – bywyd a llwyddiant, neu farwolaeth a dinistr. Beth dw i'n ei orchymyn i chi ydy i chi garu'r Arglwydd eich Duw, byw fel mae e eisiau i chi fyw, a chadw'i orchmynion, ei reolau, a'i ganllawiau. Wedyn byddwch chi'n byw ac yn llwyddo, a bydd yr Arglwydd eich Duw yn eich bendithio yn y wlad dych chi ar fin ei chymryd. 
“Ond os byddwch chi'n troi oddi wrtho a gwrthod gwrando arno, ac yn cael eich denu i addoli duwiau eraill, dw i'n eich rhybuddio chi, byddwch chi'n cael eich dinistrio! Gewch chi ddim aros yn hir iawn yn y wlad dych chi'n croesi afon Iorddonen i'w chymryd. 
“Dw i'n galw'r nefoedd a'r ddaear yn dystion yn eich erbyn chi. Dw i'n gosod dewis o'ch blaen chi – bywyd neu farwolaeth, bendith neu felltith. Felly dewiswch fywyd, a chewch chi a'ch disgynyddion fyw! Rhaid i chi garu'r Arglwydd eich Duw, gwrando ar beth mae e'n ddweud ac aros yn ffyddlon iddo. Fe ydy'r un sy'n rhoi bywyd, a fe fydd yn eich galluogi chi i fyw yn y wlad wnaeth e addo ei rhoi i'ch hynafiaid chi, Abraham, Isaac a Jacob.” 
 
Boed i enw Duw gael ei foliannu wrth i ni, Ei bobl, ei eglwys, ddewis bywyd.
Amen
Wrth i ni baratoi ein calonnau i ymateb mewn gweddi [a Chymun], gadewch i ni ganu:
Teimlaf Iesu
Teimlaf Iesu;
Teimlaf Iesu;
Teimlaf Iesu
Yn y fan hon.
Ydy, mae f’enaid
Yn llosgi ynof.
Teimlaf Iesu
Yn y fan hon.

Ailadrodd x 2

Gweddïwch dros
Y sawl sy’n brwydro teimladau o genfigen a dicter;
Y sawl a frifwyd gan ymddygiad afresymol eraill;
Fyd mwy cyfiawn a chyfartal;
Y sawl sy’n ymgodymu â’u hunaniaeth, fel y cânt eu cryfhau yn eu hunaniaeth yn Nuw;
Eglwys Dduw, fel y bydd yn llawn bywyd, yn rhoddi ac yn cadarnhau bywyd.

Canwch eto:

Teimlaf Iesu
Teimlaf Iesu;
Teimlaf Iesu;
Teimlaf Iesu
Yn y fan hon.
Ydy, mae f’enaid
Yn llosgi ynof.
Teimlaf Iesu
Yn y fan hon.

Ailadrodd x 2

Gwahoddwch neu gynnig cyfarwyddyd i’r sawl sydd eisiau siarad â rhywun neu sydd angen gweddiau ychwanegol.

Teyrnasa ynof, Arglwydd Sofran,
Teyrnasa ynof.
Teyrnasa ynof, Arglwydd Sofran,
Teyrnasa ynof.

Cydia yn fy nghalon,
Deued Dy Deyrnas,
Sefydla Dy orseddfainc yno,
Gwneler Dy ewyllys.

Teyrnasa ynof, Arglwydd Sofran,
Teyrnasa ynof.
Teyrnasa ynof, Arglwydd Sofran,
Teyrnasa ynof.

Ailadrodd x 2

Neu:
[bookmark: _Toc119652151]Dros yr Holl Ddaear
Dros yr holl ddaear, teyrnasu yr wyt Ti,
Ffrydiau’r mynyddoedd, ac awyr pob machlud,
Ond un deisyfiad sydd gennyf, Arglwydd, yr unig un
Yw i Ti deyrnasu ynof eto.

Cytgan
Arglwydd teyrnasa ynof, teyrnasa yn Dy rym,
Dros fy mreuddwydion, pan fo’n dywyll nos.
Ti yw Arglwydd y cyfan ohonof,
Felly teyrnasa ynof eto.

Ym mhob meddwl, ym mhob gair,
Gad i ‘mywyd arddangos harddwch fy Arglwydd,
Rwyt Ti’n bopeth i mi, mwy na’r ddaear oll,
Tyrd i deyrnasu ynof i eto.

Cytgan x 2

Ynof i eto,
Tyrd i deyrnasu ynof i eto.
Tyrd i deyrnasu,
Tyrd i deyrnasu,
Harddwch,
Tyrd i deyrnasu ynof i.

[bookmark: _Toc119652152]Y FENDITH
Boed i Dduw a Thad ein Harglwydd Iesu Grist,
Y derbyniasom ei hunaniaeth,
Beri i ni  flodeuo, ffynnu a rhagor mewn pob gweithred dda.
Boed i’r Ysbryd Sanctaidd roi i ni hyder i arddangos gogoniant Duw
Yn ein teuluoedd, i’n cyfeillion, i’n cydweithwyr a phawb sy’n dod ar ein traws.
Fel caeau ŷd yng nghanol newyn, gad i ni gael ein gweld fel rhyfeddodau,
Rhoddwyr gobaith, cariad a bywyd Iesu Grist, ein Harglwydd,
Heddiw, ac yn wastad.
Amen



ADNODAU O’R BEIBL Y GELLIR EU DEFNYDDIO

Hosea 12:6
A thithau, trwy nerth dy Dduw, dychwel, cadw deyrngarwch a barn, a disgwyl wrth dy Dduw bob amser.

Rhufeiniaid 12:21
Paid gadael i ddrygioni dy ddal yn ei grafangau — trecha di ddrygioni trwy wneud daioni.

Diarhebion 22:2
Hyn sydd gan y cyfoethogion a’r tlodion yn gyffredin: 
Yr Arglwydd a’u creodd nhw oll. 

Actau 10:34-35
Felly dyma Pedr yn dechrau eu hannerch: “Dw i’n deall yn iawn, bellach, y dywediad hwnnw fod Duw ddim yn dangos ffafriaeth! Mae’n derbyn pobl o bob gwlad sy’n ei addoli ac yn gwneud beth sy’n iawn.’

Colosiaid 3:9-11 
Rhaid i chi stopio dweud celwydd wrth eich gilydd, am eich bod wedi rhoi heibio’r hen fywyd a’i ffyrdd. Dyma’r ddynoliaeth newydd sy’n cael ei newid i fod yr un fath â’r Crëwr ei hun, ac sy’n dod i nabod Duw yn llawn. Lle mae hyn yn digwydd does dim gwahaniaeth rhwng Iddew a rhywun o genedl arall, neu rhwng cael eich enwaedu neu ddim; does neb yn cael ei ddiystyru am ei fod yn ‛farbariad di-addysg‛ neu’n ‛anwariad gwyllt‛; does dim gwahaniaeth rhwng y caethwas a’r dinesydd rhydd. Yr unig beth sy’n cyfri ydy’r Meseia, ac mae e ym mhob un ohonon ni sy’n credu!

Diarhebion 31:8-9 
Siarad ar ran y bobl hynny sydd heb lais, ac amddiffyn y rhai sydd wedi colli popeth. Coda dy lais o’u plaid nhw, barna’n gyfiawn, a dadlau dros hawliau’r rhai mewn angen a’r tlawd.

Micha 6:8 	
A beth mae’r Arglwydd eisiau gen ti: 
Hybu cyfiawnder, bod yn hael bob amser, 
a byw’n wylaidd ac ufudd i dy Dduw. 

Amos 5:24 
Beth dw i eisiau ydy gweld cyfiawnder fel dŵr yn gorlifo, a thegwch fel ffrwd nant sydd byth yn sychu.

Eseia 1:17 
dysgwch wneud da. Brwydrwch dros gyfiawnder, o blaid y rhai sy’n cael eu gorthrymu. Cefnogwch hawliau plant amddifad, a dadlau dros achos y weddw.

Salm 82:3 
Dylech roi dedfryd o blaid y gwan a’r amddifad! Sefyll dros hawliau y rhai anghenus sy’n cael eu gorthrymu!
EMYNAU A CHANEUON O FAWL Y GELLIR EU DEFNYDDIO

Bydd yn welediad fy nghalon a’m byw
Duw wyt i’r Tlawd (Harddwch am Friwiau Lu)
Bring Forth the Kingdom
Frawd neu chwaer, fe’th wasanaethaf
Christ, Be Our Light
Cry Freedom! In the Name of God, and Let the Cry Resound
Extol the God of Justice
From Those Forever Shackled
Duw faddeuodd im (Rhoddais yn rhad
God of Freedom, God of Justice
God, Your Justice Towers
God’s Spirit Is in My Heart
Great God and Lord of the Earth
How Good it Is, What Pleasure Comes
How Shall We Sing Salvation’s Song
Mae Iesu Grist yn aros
Jesus Heard with Deep Compassion
Arglwydd pob gobaith ac Arglwydd pob hoen
Let Us Build a House Where Love Can Dwell
My Love for You
They Will Know We Are Christians by Our Love
This Is Amazing Grace
True Religion


Adfyfyrion ar Ladd Stephen Lawrence a Chyfiawnder Hiliol Heddiw

Yn yr adran hon, mae croestoriad o’r rhai mewn eglwysi ym Mhrydain ac Iwerddon yn adfyfyrio ar lofruddiaeth Stephen Lawrence a’r hyn mae hynny’n olygu iddynt hwy a’r hyn ddylai olygu i’r eglwys heddiw. Mae rhai adfyfyrion ar ffurf cyfweliad gyda chwestiynau ac atebion, tra bod eraill yn fyfyrdodau mwy uniongyrchol.

Mae Laura yn fyfyrwraig raddedig 21 oed mewn Cysylltiadau Rhyngwladol a Datblygu sydd ar hyn o bryd yn gweithio mewn marchnata a rheoli prosiectau i gwmnïau a sefydliadau technoleg. Mae wedi bod yn addoli yn Eglwys Riverside Llundain ers haf 2012 ac eisiau tystio i drawsnewid eglwysi tuag at ddiwylliant o newid cymdeithasol, megis gwrth--hiliaeth.

Sut y gwnaethoch chi ymateb yn bersonol i’r llofruddiaeth? 
Fel plentyn, rwy’n cofio gwylio rhaglen ddogfen am Stephen Lawrence, ond ‘doedd hyn ddim yn ymddangos mor ddieithr i mi oherwydd erbyn hyn, roeddwn yn hen gyfarwydd â’r driniaeth annynol yr oedd pobl Dduon yn ddioddef, a’r llofruddiaethau a’r lladd oedd yn dod i’w rhan. Roedd fy rhwystredigaeth wedi ei gyfeirio’n bennaf at yr heddlu nad oedd wedi dangos fawr ddim diddordeb mewn dal y sawl oedd yn gyfrifol am ddiweddu bywyd Stephen. Roeddwn yn teimlo’n rhwystredig gyda’r sefydliadau a’n gadawodd i gyd i lawr. Methodd y system addysg â dysgu ein cymdeithas pam fod gwahanol grwpiau o bobl yn Llundain, sut y gwnaethant gyrraedd yno a sut. Methodd â chreu cymdeithas gariadus oedd yn derbyn pawb, gan ganiatáu yn hytrach i gasineb a chenfigen dyfu a ffynnu yn lle cariad a gwybodaeth gywir, ac felly yr oedd hyn yn tanio fflamau diystyru pobl Dduon ym Mhrydain. Fodd bynnag, rhan o’r broblem yw’r system addysg, oherwydd yn sgil y digwyddiad trasig, methodd y system blismona a chyfiawnder esgor ar gyfiawnder. Pan oeddwn yn blentyn, roeddwn yn tybio, ‘Y peth lleiaf y gallant wneud yw dod o hyd i’r sawl wnaeth hyn,’ ond roedd yn ymddangos mai dyma oedd y peth diwethaf ym meddyliau’r sawl oedd i fod i roi cyfiawnder ar waith. Nid peth damweiniol oedd hyn; roedd yn greulon ac yn fwriadol, ond doedd hynny ddim yn syndod i mi bryd hynny, ac yn llai felly yn awr. Mae’r un peth yn dal i ddigwydd heddiw, rwy’n siŵr.
Sut gwnaeth eich eglwys (yr un yr oeddech yn ei mynychu ar y pryd) ymateb i hyn?
Ar y pryd, plentyn oeddwn i, ond hyd y gwn, wnaeth fy eglwys i ddim ymateb o gwbl yr adeg honno. Byddaf yn meddwl yn aml sut beth fuasai’r Suliau hynny wedi bod i eglwyswyr Duon yr adeg honno wedi llofruddiaeth Stephen Lawrence. Fel person D
Beth ddylai’r eglwys fod wedi gwneud? 
Dylasai’r eglwys fod wedi cymryd agwedd ‘digon yw digon’ ac achosi newid yn y modd yr ydym yn cyfeillachu ac yn cysylltu â’n gilydd. Fe ddylid bod wedi mabwysiadu awydd i fynd ati i ddylanwadu ar fudiadau gwrth-hiliol fyddai’n cael effaith ar yr eglwys a’r cymunedau gerllaw. Mae hiliaeth yn ffynnu mewn cymunedau lle mae’n cael ei dderbyn, ond i beidio â’i dderbyn, rhaid i chi yn gyntaf wybod pam na ddylid ei dderbyn a sut y digwyddodd hyn. Mae hyn yn golygu edrych yn ôl at hanes fel sail o wybodaeth i’r presennol a’r dyfodol - i ganfod rheswm dros wella cysylltiadau hil yn eich cymuned leol er mwyn gwneud yn siŵr na fydd hanes yn ail-adrodd ei hun ymhellach.
Rwy’n dychmygu sut beth fuasai i lencyn Du yn ei arddegau fynd i siop a chael ei ddilyn gan ŵr y siop sy’n cymryd yn ganiataol y byddai’n dwyn, am fod bod yn Ddu yn gyfystyr â bod yn droseddwr. Dyma fi’n dychmygu sut beth fuasai i aelod o’r eglwys fod yn ymwybodol mewn gwirionedd o’r hyn oedd yn digwydd ac i gefnogi’r llanc ifanc Du hwnnw, i fod yn ymwybodol o’r ymwneud distaw sarhaus â gŵr y siop. Byddai hynny yn chwyldroi proses cenhedlaeth gyfan o dyfu i fyny mewn cymuned - cael eu cefnogi, eu gweld a’u gwarchod. Ond sut mae modd i’r aelod hwnnw o’r eglwys gefnogi a gwarchod eraill os na all hyd yn oed weld yr hiliaeth sy’n digwydd dan ei drwyn? Mae llawer i’w ddysgu gan y ddwy ochr. Buasai ein cymunedau ehangach ym Mhrydain wedi elwa llawer o fudiad gwrth-hiliol eang a llwyddiannus fyddai wedi mynd ati i addysgu’r arweinyddion a’r gynulleidfa ynghyd ac i fod yn sail o ddiwylliant yn erbyn hiliaeth yn ein trefi a’n dinasoedd.

Pa wersi allwn ni ddysgu o’r trychineb?
Un wers y gallwn ddysgu o’r trychineb hwn yw bod angen i’r eglwys fod yn rym dros newid. Mae edrych yn ôl at y gorffennol yn aml yn gadael i ni ddweud ‘twt-twt’ ac ysgwyd ein pennau am y rhai a aeth o’n blaenau, ond beth wnaethom ni? Pa ragfuriau a ddymchwelwyd gennym ni? Muriau pa Jerico a wnaethom ni eu chwalu o’r diwedd. Gall llawer ddweud ein bod wedi integreiddio’n well, ond nid yw bod yn fy mhresenoldeb o raid yn golygu dy fod yn fy ngharu na bod dy farn hiliol wedi diflannu; y cyfan mae’n olygu yw dy fod yn fy mhresenoldeb. Yr ydym ni, fel Cristnogion, yn credu ein bod yn fodau dyfnach na’r hyn a wêl y llygaid; mae gwahanol haenau lle gallwch weld bywyd sy’n ddyfnach na’r hyn sydd ar yr wyneb. Mae hiliaeth yn ddwfn dan yr wyneb ac felly mae arnom angen arfau sydd hefyd yn ddwfn er mwyn tyrchio’r gwreiddiau hyn i fyny. Mae’r gwreiddiau hyn yn cydio mewn gofal meddygol, plismona, teuluoedd, cymunedau, cyfeillgarwch, masnach, gwasanaethau ariannol, bwytai, celfyddyd a llawer mwy, ond mae’r cyfan yn dod o’r un lle - addysg anghywir. Dylai’r eglwys arwain mudiadau sy’n hyrwyddo gwirionedd ac eglurder sydd mewn gwirionedd yn newid yr hiliaeth sydd mor ddwfn.

Y Parch. Ronald A. Nathan 
Mae Ron yn weinidog ac yn ddiwinydd cyhoeddus, ac ef yw Gweinidog  Eglwys Fethodistaidd Esgobaethol Affricanaidd Zion Hoggard, Jackson, St. Michael, Barbados.

Sut y gwnaethoch chi yn bersonol ymateb i’r llofruddiaeth ar y pryd?
Ar 22 Ebrill 1993, cafodd gŵr ifanc o’r enw Stephen Lawrence ei lofruddio gan grŵp o lanciau Gwyn hiliol yn ne-ddwyrain Llundain. Digwyddodd y trychineb tra’r oeddwn yn fy nhrydedd flwyddyn fel Cyfarwyddwr y Gynghrair Efengylaidd Affricanaidd a Charibïaidd (ACEA). Clywais y newyddion am y digwyddiad y diwrnod wedyn, ar fy ffordd i’r gwaith. Erbyn i mi gyrraedd y swyddfa, roedd trafodaethau cynhyrfus yn digwydd yn Whitefield House, Kennington, Llundain.
Roedd ACEA wedi dechrau ail-frandio ei hun fel Asiantaeth Ddatblygu Gristnogol Du mwyaf y DG. Yr oedd felly wrthi yn bwrw ymlaen ag agenda fwy blaengar o lawer o ran ymwneud â materion cymdeithasol-economaidd a gwleidyddol, gan gynnwys hiliaeth. Yr oedd bodolaeth ACEA ynddo’i hun yn cydnabod hiliaeth yn y frawdoliaeth Gristnogol a Chorff Crist. Yr oedd yr Uned Mentrau Cymunedol, partneriaeth rhwng ACEA a’r Gynghrair Efengylaidd, yn ymrwymiad ymarferol i wneud iawn am anghydraddoldebau mewn cymdeithas trwy brosiectau seiliedig ar ffydd. Gwnaeth ACEA gyflwyniad ysgrifenedig i Ymchwiliad Stephen Lawrence oedd yn crynhoi ein safbwynt ar fater cysylltiadau hil yn y Deyrnas Gyfunol. Awdur y cyflwyniad hwn oedd Dr R. David Muir, aelod o Bwyllgor Gwaith ACEA, ar ran ACEA.
Sut gwnaeth eich eglwys (yr un yr oeddech yn ei mynychu ar y pryd) ymateb i hyn?
Adeg llofruddiaeth Stephen, yr oedd fy eglwys leol yn eglwys amlddiwylliannol yn Orpington, Caint. Roedd yn ddistaw iawn am y llofruddiaeth, heb fod eisiau rhagfarnu’r dyfarniad. Ni chafwyd unrhyw bregethau, astudiaethau Beiblaidd na llenyddiaeth er mwyn addysgu’r eglwys yn well am hiliaeth na sut i fynd i’r afael ag ymddygiad hiliol mewn cymdeithas. Yr oedd hyn yn nodweddiadol o ymatebion efengylaidd i wylofain am hiliaeth a’r profiad o ymosodiadau hiliol. Yr oedd lefel o gywilydd ac o fod yn ymosodol yn bodoli. Wrth gwrs, fe gafwyd galwadau am weddi a maddeuant hefyd. Fe gafwyd hefyd sibrydion distaw oedd yn wastad yn beio dioddefwyr hiliaeth. 
Beth, yn eich barn chi,  ddylai’r eglwys fod wedi gwneud?
Nid oedd digon o Gristnogion yn barod i fynd allan i’r strydoedd er mwyn cyfiawnder hiliol. Dylasai sefydlu cronfa cyfiawnder hiliol i ddechrau cefnogi ymchwiliadau i gamdriniaeth hiliol fod wedi bod yn fan cychwyn. Cafodd y Cristnogion Efengylaidd dros Gyfiawnder Hiliol, Comisiwn yr Eglwysi dros Gyfiawnder Hiliol a MELRAW oll eu gwthio i’r ymylon yn eu hymdrechion i symud y drafodaeth ymlaen a chymryd unrhyw gamau ymarferol. Lawer gwaith, medrais gyfrif ar fysedd un llaw nifer y Cristnogion fyddai’n cymryd rhan mewn gorymdeithiau a gwrthdystiadau gwrth-hiliaeth. Cyferbynnwch hynny â’r Orymdaith dros Iesu  rhwng 80,000 a 100,000 fis cyn i Stephen gael ei lofruddio. Fy nghwestiwn i bryd hynny ac yn awr fyddai, dros beth fyddai Iesu yn gorymdeithio? O Stephen Lawrence i George Floyd, mae llawer gormod o fudandod o hyd ar fater hiliaeth.
Pa wersi allwn ni ddysgu o’r trychineb hwnnw?
Mae angen i eglwysi Duon arwain ar bynciau sy’n ymwneud â chyfiawnder hiliol. Allwn ni ddim fforddio moethusrwydd aros i euogrwydd Gwyn wneud rhywbeth cyn ymateb i’r cancr hwn o oruchafiaeth Gwyn. Rhaid i ni fod yn ddiwyd wrth amddiffyn camau ymlaen yn y gyfraith ac ar lawr gwlad. Rhaid i ni ddal ati i adeiladu’r gallu i ymladd hiliaeth ar bob lefel ac ar bob maes mewn cymdeithas.
Ers marwolaeth Stephen, cafodd y Deyrnas Gyfunol amseri anghofio. Yr oedd yr ymchwiliad yn garreg filltir, ond mae modd anwybyddu ac anghofio cerrig, a gallant ddadfeilio.
Yr oedd yr anghysur a ddaeth yn sgîl datgelu’r is-haen o hiliaeth yng nghymdeithas Prydain, ac adnabod fel yr oedd hiliaeth wedi gwreiddio yn sefydliadol yn niwylliant Prydain yn gyfle i ni wneud rhai newidiadau sylfaenol i’r gymdeithas amlddiwylliannol.
Fe wnaethom afradu’r enillion yn y gyfraith ac yn ymwybyddiaeth y cyhoedd, a cholli’r cyfle i greu newid yn y genhedlaeth nesaf mewn byd ôl-drefedigaethol. Yr oeddem o’r farn fod chwarae o gwmpas ar ymylon cyfreithiau am hil ynddo’i hun yn ddigon i beri newid yn y gymdeithas ehangach o ran hil.
Yr hyn a ddysgwyd yw y cymer amser maith iawn i ennyn cyfiawnder o ran ymosodiadau hiliol. 


Dr Eleasah Phoenix Louis
Mae Eleasah yn ymchwilydd a datblygydd adnoddau sy’n ymchwilio i gyfiawnder hiliol

Sut effaith gafodd lladd Stephen Lawrence ar eich taith cyfiawnder hiliol?
Pan fu farw Stephen Lawrence ym 1993, roeddwn newydd ddechrau yn yr ysgol gynradd, ond rwy’n cofio ei fod yn elfen gyson yn fy nelwedd o ‘sut mae’r byd yn gweithio’, oedd yn cynnwys peidio byth a mynd i Eltham, ‘onid wyt ti am farw’. Fe ddysgais y pethau hyn trwy wrando ar sgyrsiau pobl hŷn, plant yn siarad am y peth a gweld adroddiadau ar y newyddion. Yn bendant, bu llofruddiaeth Stephen Lawrence yn garreg sylfaen i’m hunaniaeth fel plentyn Du- Jamaicaidd Prydeinig/Gogledd Iwerddon o Brixton, ond mewn ffyrdd fu’n anodd eu lleisio fel plentyn oedd yn dyst i’r effaith ar fy nghymuned. 
I symud ymlaen i’m gwaith presennol fel ymchwilydd a datblygydd adnoddau i wahanol ymdrechion cyfiawnder hiliol ym Mhrydain, bu llofruddiaeth Stephen yn symbolaidd i mi gan iddo fod yn bont rhwng dwy genedlaethol - ar y pryd, doeddwn i ddim yn ofni am fy niogelwch fy hun ond am ddiogelwch fy ewythr, yr ieuengaf a mwyaf cŵl o frodyr fy nhad. Er fy mod yn teimlo pellter oddi wrth y perygl o gael fy nhrywanu gan bobl hiliol Wyn tra’r oeddwn yn aros am y bws yn y ffyrdd y dychmygais a ddigwyddodd i gyfoedion Stephen, roeddwn yn ymwybodol iawn y byddai’r gwaith a wnaeth ei rieni yn Sefydliad Diwrnod Stephen Lawrence, yr ymchwiliad a arweiniodd at Adroddiad Macpherson a’r gweithgaredd yn y gymuned Ddu leol tuag at y gofeb i Stephen yn llunio bywydau pobl o ‘nghenhedlaeth i. Mae nodi hiliaeth sefydliadol yn ffurfiol fel rhywbeth sy’n bodoli yn heddluoedd Prydain wedi golygu fod gan bobl yn fy nghenhedlaeth i, mewn tirweddau newydd Prydeinig a byd-eang, gynseiliau cyfreithiol a chymdeithasol fyddai o fudd i ni ac yn ein galluogi i geisio cyfiawnder yn y ganrif newydd hon.
Pa wersi wnaethoch chi ddysgu o’r trychineb hwnnw?
Mae llawer o bethau i mi adfyfyrio arnynt fel gwersi am strategaeth o’r trychineb a’r ymateb o du’r sawl sy’n ceisio cyfiawnder.
Yn gyntaf, rhaid i ni ymchwilio i anghyfiawnderau; rhaid rhoi ymchwiliadau ffurfiol ar waith a rhaid i adroddiadau ddogfennu’r ymchwiliad a’r canlyniad. Mae’r broses hon yn caniatau i gymdeithas edrych yn ôl ac adfyfyrio – i ddysgu o gamgymeriadau’r gorffennol, ail-feddwl a mesur cwmpas y pwnc. Petai’r rhai a amheuwyd ac a holwyd wedi cael eu prosesu’n dawel, heb ymchwiliad i’r modd y rheolodd yr heddlu’r broses o ymchwilio, yna efallai na fuasai ‘hiliaeth sefydliadol’ wedi bod yn gynsail i’r rhai sy’n ymwneud â materion cymdeithasol. Ni fuasai’r heddlu na’r genedl wedi cael y cyfle i wynebu ei ddrygioni.
Mae a wnelo’r ail bwynt ag adnabod, diffinio ac enwi’r pwnc. Mae storiau bywydau unigol yn rhan o hanes a ffurf ehangach cymdeithas. Microcosm ydynt, ac y maent yn dweud rhywbeth wrthym am y byd y mae’r bobl hyn yn byw ynddo a beth sydd yn eu sbarduno, eu hofni, eu llygru, a pha fath o gyd-destunau sy’n arwain at y digwyddiadau erchyll a thrasig hyn. Golygodd dyfalbarhad teulu Lawrence, eu cefnogwyr, arweinwyr ac ymgyrchwyr nad oedd modd wfftio llofruddiaeth Stephen Lawrence fel gwrthdaro rhwng gangiau, bwlio, neu ymosodiad ar hap, ond ei gydnabod fel un a symbylwyd gan hiliaeth. Yr oedd sensitifrwydd i hinsawdd cymdeithasol yr amseroedd, y ddaearyddiaeth a throseddau cysylltiedig diweddar yn yr ardal - a dweud y gwir, holl gyd-destun lleoli llofruddiaeth Stephen Lawrence - wedi caniatau’r ddirnadaeth sydd unwaith eto yn datgelu’r drwg yn ein cymdeithas.
Y pwynt yw na ddylem ddiffygio; mae pethau’n cymryd amser. Amser i galonnau feddalu, ac y mae cyfreithiau, gweithdrefnau a pholisïau yn cymryd amser i’w newid a’u diwygio. Mae angen ffyddlondeb i achos cyfiawnder - ffyddlondeb sy’n parhau. Peidiwch fyth ag ildio - mae pethau yn cymryd amser.  Bu gwaddol yr ymgais am gyfiawnder i Stephen Lawrence gan ei rieni a’r gymuned, er ei bod yn llethol, yn ddrud a heb ei dioddefwyr mewnol, wedi profi fod modd ennill cyfiawnder os byddwn yn parhau’n ymroddedig i’r achos.
A oedd llofruddiaeth Stephen yn ‘foment George Floyd’ i Brydain ac Iwerddon?
Gwnaeth llofruddiaethau Stephen Lawrence a George Floyd  i lawer cymdeithas aros yn stond. Yr oedd y naill ddigwyddiad a’r llall yn gyfle yn gymdeithas holi ei hun ac ail-fantoli natur ei systemau, sefydliadau ac agweddau tuag at bobl liw. Daethant a ni wyneb yn wyneb a’r cyfle i holi cwestiynau am blismona, y berthynas rhwng yr heddlu a’r gymuned Ddu, y cynnydd a wneir i herio agweddau hiliol a all bennu’r gwasanaethau a ddarperir gan y grymoedd sy’n gorfodi’r gyfraith, ac i ail-ystyried sut yr ydym yn dod i adnabod hiliaeth mewn cymdeithas sy’n newid yn gyson ac yn sydyn. 
Yn anffodus, marwolaeth aelodau ein teuluoedd sy’n rhoi i gymdeithas y cyfleoedd hyn i ddiwygio ac edifarhau. Er hynny, does dim amheuaeth ei fod yn un o’r cysylltiadau hanfodol rhwng y ddwy farwolaeth drasig.
Sut beth yw cyfiawnder hiliol yn ein heglwysi (neu beth ddylai fod)?
Dylai ceisio cydraddoldeb a chyfiawnder i’r sawl a wthiwyd i’r ymylon oherwydd eu gwahaniaeth ethnig yn wastad gael ei wreiddio yn y Gair ac yng nghariad Duw. Fe’n crëwyd oll yn nelwedd Duw, a bu Crist - Yeshua, ein Meseia - farw drosom oll.
Dylai’r eglwys, priodferch Crist, plant Duw adlewyrchu’r cydraddoldeb hwn a cheisio cydraddoldeb a gostyngeiddrwydd trwy fynd ati i gondemnio hiliaeth fel pechod. Rhaid iddynt ymwneud â’r prosesau mewn cymdeithas sydd yn ceisio newid a thywynnu goleuni Crist ar i dywyllwch a’i ddiffygion. Nid yn systemau a damcaniaethau’r byd y gwelir gwir gariad, ond yn hytrach yn natguddiad Crist - Ei weinidogaeth, bywyd, marwolaeth, atgyfodiad a’i ddyfodiad.
I fod yn ymarferol, dylai’r eglwys fod yn bresennol ac yn llafar am y pechodau sy’n llygru ein cymdeithas a’i systemau. Rhaid i ni symud ymysg ein pobl a gweinidogaethu i’n cymuned fel y gwnaeth Crist. Dylai eglwysi hefyd droi eu golygon at eu diwylliannau a’u systemau eu hunain (ffyrdd o fod yn eglwys, dehongli’r Ysgrythur a disgyblu’r sawl a gafodd dröedigaeth) a datblygu strategaethau i fynd i’r afael â’r pechod sy’n peri i ni gasáu, gwrthod a dieithrio ein brodyr a’n chwiorydd. Yr hyn a wnaeth Yeshua oedd dysgu, herio a cheryddu ei ddisgyblion er mwyn iddynt fod yn apostolion ac yn arweinwyr ei eglwys. Mae’r newid yn cychwyn gyda ni.
Rhaid i eglwysi gydnabod pechod hiliaeth sydd wedi llygru ein mannau cysegredig.
Rhaid i eglwysi droi eu calonnau at bawb sy’n orthrymedig, ar yr ymylon ac sy’n dioddef camwahaniaethu.
Rhaid i eglwysi edifarhau, gwneud iawn, a chymodi a’u brodyr a’u chwiorydd. 
Nid yw hiliaeth yn syml yn diflannu dros amser... rhaid i gydnabod a’i ddiwreiddio. 

[bookmark: _Hlk119493755]Linbert Spencer OBE
Mae Linbert yn awdur ac ymgynghorydd ar faterion cyfiawnder hiliol yn yr eglwys a chymdeithas.

Sut gwnaethoch chi ymateb i ladd Stephen Lawrence?
[bookmark: _Hlk114866869]Ymatebais i ladd Stephen Lawrence gydag arswyd, yna dicter, a droes yn raddol yn rhwystredigaeth, ac yna dros amser yn wylltineb wrth i ymchwiliad yr heddlu i’w lofruddiaeth atal a diffygio. 
Sut gwnaeth eich eglwys ymateb i’r llofruddiaeth?
Alla’i ddim cofio mewn gwirionedd sut y gwnaeth fy eglwys – Byddin yr Iachawdwriaeth – ymateb, naill ai’n lleol yn Bedford neu yn genedlaethol. Beth bynnag a wnaethom ar y pryd, rwy’n tybio y dylasem fod wedi ceisio dwyn ein cynulleidfa i mewn i ddeialog er mwyn helpu i gynyddu ein dealltwriaeth ni oll o faterion camwahaniaethu, stereodeipio a gogwydd negyddol sy’n digwydd yn feunyddiol gan grwpiau lleiafrifol ethnig. Mewn rhyw ffordd drasig, rwy’n gweld hyn fel cyfle a gollwyd; un o lawer dros y blynyddoedd. 
Pa wersi all yr eglwys ddysgu o’r trychineb hwn?
Fel eglwys Gristnogol, rwy’n meddwl mai un wers y gallwn ddysgu yw bod angen i ni fod yn fwy parod i ymateb i’r trasedau a’r anawsterau beunyddiol, mawr a bach, a wynebir gan unigolion a grwpiau yn ein cymunedau. Mae angen i ni ymateb gyda’r un faint o frys ac ynni bwriadus, ag y gwnawn pan fyddwn yn symud i ymateb i ‘drychinebau’ sy’n digwydd mewn rhannau eraill o’r byd. Fel Cadeirydd All We Can, mudiad datblygu a chymorth a sefydlwyd gan Fethodistiaid, rwy’n ymwybodol fod angerdd a chyflymder yn aml yn amlwg mewn ymateb i faterion ‘draw ymhell yn fan yna’. 
Pan ddaw’n fater o greu cymunedau mewn cytgord lle’n gelwir ni i hyn, mae angen i eglwysi fod ar flaen y gad a dylem ymwneud yn wastad a herio eithrio a gwrthweithio hiliaeth. Yn fwy na hyn, rhaid i hyn fynd ymhell y tu hwnt i ddatganiadau o ymrwymiad gan arweinwyr cenedlaethol eglwysi, er mor bwysig a pherthnasol yw’r rhain. 
Yn y byd eglwysig lle’r wyf yn byw, rwy’n cyfaddef fy mod yn cael fy siomi’n aml o weld fawr ddim tystiolaeth o arweinwyr eglwysig yn dal i gyfrif y sawl sy’n gyfrifol am droi datganiadau ymrwymiad yn weithredoedd. Un peth yw siarad am atebolrwydd; peth gwahanol hollol yw dal pobl i gyfrif yn gyson am eu gweithredoedd, neu yn amlach na heb, eu diffyg gweithredoedd.
Ar lefelau cenedlaethol a lleol, dylai eglwysi fod yn codi llais yn erbyn camwahaniaethu, gogwydd, mân weithredoedd ymosodol, rhagfarn a stereodeipio pan fyddwn yn dod yn ymwybodol ohonynt. Yn amlwg, nid mater syml yw hyn o arweinwyr eglwysi; mae gormod o enghreifftiau lle mae aelodau eglwysi yn ymddwyn mewn ffyrdd camwahaniaethol ac yn arddangos cymaint o ragfarn fel bod eraill yn gadael, neu’n peidio ag ymuno.
Rwy’n credu, os ydym ni fel yr eglwys Gristnogol yn wir yn rhan o greu’r Deyrnas yma yn awr, rhaid i ni oll ganolbwyntio mwy ar greu a chynnal cymunedau cynhwysol lle mae pawb yn teimlo eu bod yn cael eu parchu, y rhoddir gwerth arnynt, a’u bod yn ddiogel ac yn teimlo eu bod yn perthyn. Efallai mai’r cwestiwn i ni oll i ni gyd yn awr yw sut y gall yr eglwys fod yn ffynhonnell cysur a chryfder i bawb yn y cymunedau lle’r ydym yn byw ac yn bod, a galluogi ein cymunedau i barhau’n sicr fod yr eglwys wedi ymrwymo i i’w lles, ac y bydd unrhyw driniaeth negyddol a ddaw i’w rhan hwy neu eraill eu herio?
[bookmark: _Hlk119493798]Y Parch. Sivakumar Rajagopalan
Mae Kumar yn weinidog gyda’r Bedyddwyr sy’n frwd dros gyfiawnder hiliol. Arferai fod yn Weinidog Rhanbarthol dros Gyfiawnder Hiliol gyda Bedyddwyr Llundain o 2003 tan 2018.

Yn 2018, darlledwyd rhaglen ddogfen dan y teitl, Stephen: The Murder that Changed a Nation. Y cwestiwn hanfodol yw i ba raddau y newidiodd y DG er gwell o ran rhagfarn hiliol a chamwahaniaethu ym mhob maes o fywyd?
Yn ôl ym 1993, symudodd fy ngwraig a minnau i dref a sir y tu allan i Lundain, oedd a nifer fechan o leiafrifoedd ethnig, ac enw am beidio â bod yn groesawgar tuag at bobl o’r tu allan. Byddai’r bachgen drws nesaf yn dynwared acen Indiaidd, cafodd ein car ei fandaleiddio, ac yr oeddwn yn aml yn teimlo’n amlwg, yn enwedig wrth gymudo yn ôl ac ymlaen o Lundain. Fy mhrofiad gwaethaf oedd cael heddweision heb fod mewn lifrai yn fy nilyn yn wyllt mewn car heb ei farcio am eu bod yn honni fy mod wedi gwneud tro tri-phwynt mewn dull ‘anarferol’!
Pan symudais i South Norwood aml-ethnig i astudio am y weinidogaeth Fedyddiedig, canfûm fod hiliaeth yn bendant yn bodoli yn ein heglwysi a’n sefydliadau Cristnogol. Yn fy nghyfweliad yn y coleg, dywedwyd wrthyf y byddai eglwysi yn anwybyddu fy CV oherwydd fy ethnigrwydd, a gofynnodd aelod o’r staff i mi pryd y buaswn yn dychwelyd i’n gwlad fy hun i ddechrau gweinidogaethu! Rwy’n dal i ddifaru na wnes i ateb trwy ofyn, ‘Wembley ydech chi’n feddwl?’
Yn y blynyddoedd yn dilyn llofruddiaeth Stephen Lawrence ac ar ddechrau’r 21ain ganrif, ciliodd hiliaeth agored fymryn, ac yn ei le daeth Islamoffobia yn sgîl 9/11, ond ni wnaeth ddiflannu’n llwyr. Er bod llofruddiaeth y llanc 18 oed, Anthony Walker a symbylwyd yn hiliol yn 2005 yn Lerpwl, bu llawer enghraifft arall hefyd. Yn 2012 dywedodd y Sefydliad Cysylltiadau Hiliol fod bron i 100 o lofruddiaethau a symbylwyd gan hiliaeth wedi digwydd ers llofruddio Stephen Lawrence. 
Gwelodd pleidlais Brexit yn 2016 gynnydd o 16% mewn troseddau casineb, a datgelodd ffigyrau 2019 gan y Swyddfa Gartref fod troseddau casineb yng Nghymru a Lloegr wedi dyblu dros bum mlynedd, ac mai hiliaeth oedd y symbyliad y tu ôl i’r rhan fwyaf ohonynt.
Cyn ac ar ôl llofruddiaeth Stephen Lawrence, bûm i a chymunedau eraill Du, Asiaidd a lleiafrifol ethnig eraill di-ri yn ymwybodol iawn fod Prydain yn gymdeithas hiliol, lle’r ydym yn dod ar draws amrywiaeth eang o ddigwyddiadau hiliol, o’m profiad pitw i ar un pegwn i’r sbectrwm i lofruddiaeth hiliol erchyll Stephen Lawrence a llawer eraill ar y pegwn arall.
Mae profiad personol a phrofiad eraill ers llofruddiaeth Mr Lawrence wedi datgelu mai cymysg fu ymateb Prydain i faterion hil. Er, yn y gymdeithas ehangach, y cyfryngau a gwleidyddiaeth, fod pobl Ddu, Asiaidd a lleiafrifol ethnig yn sicr yn fwy gweladwy o lawer, nid yw hyn yn gyfystyr â gostyngiad llwyr mewn hiliaeth nac yn arwydd o gymdeithas fwy cyfiawn. Mae rhai yn llwyddo ar waethaf hiliaeth, ac eraill trwy gyfaddawdu a chyd-fynd â’r system, tra bod eraill yn honni bod eu llwyddiant yn profi naill ai nad yw hiliaeth yn fawr o broblem neu nad yw’n bodoli o gwbl, er nad yw hyn yn wir nac yn help i’r achos. A datgelodd pandemig Covid-19 fod cymunedau Du, Asiaidd a lleiafrifol ethnig dan anfantais mewn nifer o feysydd, a’u bod yn dal i wynebu triniaeth annheg yn y  system cyfiawnder troseddol.
I mi, dros y 30 mlynedd a aeth heibio, un ffynhonnell arwyddocaol iawn o ddysgu fu brwydr ddygn Doreen a Neville Lawrence am gyfiawnder. Trwy eu hymdrechion hwy, daeth Adroddiad Macpherson i’r casgliad cywir fod Heddlu’r Metropolitan yn sefydliadol hiliol. Mae’r diffiniad o hiliaeth sefydliadol yn ffon fesur ddefnyddiol iawn i werthuso sefydliadau eraill, gan gynnwys yr eglwys, a bydd yn parhau i fod felly. Yn sgîl yr ymchwiliad, bu diddymu deddfwriaeth peryglu dwbl yn fodd i gael dau o lofruddion Stephen yn euog, a sicrhau bod gobaith i eraill weld cyfiawnder yn cael ei roi ar waith, hyd yn oed os na ddedfrydir y troseddwyr i ddechrau.
Er mai effeithio ar y DG yn bennaf a wnaeth llofruddiaeth Mr Lawrence, mae’r cyhoeddusrwydd byd-eang i lofruddiaeth George Floyd wedi effeithio ar y cyfanfyd ac wedi deffro cydwybod cannoedd o filiynau i wirionedd hiliaeth a thrais hiliol. Y pwynt pwysicaf y mae angen talu sylw cyson iddo yw natur sefydliadol hiliaeth a thrais seiliedig ar hil, a arweiniodd at fethiant Heddlu’r Metropolitan i ymchwilio’n iawn i lofruddiaeth Mr Lawrence ac i lofruddio Mr Floyd gan heddwas o’r UDA.
O ran edrych ymlaen, yn yr eglwys a chymdeithas, rhaid addysgu ac ysbrydoli’r genhedlaeth nesaf o ieuenctid Du, Asiaidd, Lleifafriol Ethnig a Gwyn, ac oedolion ifanc sy’n eiriolwyr cyfiawnder hiliol. Rhaid dysgu o brofiad y teulu Lawrence ac eraill, yn enwedig o ran sut i lywio trwy’r system fel y gallant osgoi peryglon hysbys a mynd ar ôl materion yn gynt. Rhaid i’r eglwys fod ar flaen y gad wrth geisio cyfiawnder hiliol wrth i ni wasanaethu’r Arglwydd sy’n caru cyfiawnder (Eseia 61:8).

[bookmark: _Hlk119493928]
Dionne Gravesande 
Dionne ar hyn o bryd yw’r Prif Ymgynghorydd ar Gysylltiadau Eciwmenaidd a Diwinyddiaeth gyda Chymorth Cristnogol ac yn ffigwr blaenllaw yn Fforwm Cenedlaethol yr Arweinyddion Eglwysi.

Mae’r enw Stephen Lawrence yn peri i bedwar gair neu ymadrodd ddod i flaen fy meddwl: dicter, trawma hiliol, gwytnwch a chymod. Mae’n fyfyrdod cyson y byddaf yn dychwelyd ato fel fframwaith i ddadansoddi themâu a phynciau hiliaeth sefydliadol sydd, ar eu gwaethaf, yn dod yn arfau i ddinistrio a gwadu bywyd. Rwy’n tybio y bydd enw Stephen yn wastad yn gysylltiedig â strwythurau grym a llywodraeth oedd yn llywyddu dros weithdrefnau a phrosesau a gynhyrchodd cyfreithiau oedd yn rhoi lleiafrifoedd hiliol yn gyson dan anfantais. Rhaid gwrthwynebu drygioni o’r fath a chodi llais yn ei erbyn. All diwylliant sydd wedi ei gynllunio i ffafrio un grŵp hiliol fel y bobl orau fyth fod yn iawn. Felly i mi, mae angen trawsnewid fy nicter am farwolaeth gynamserol Stephen yn ddicter cyfiawn i allu lansio gweddi a gweithredu.
Yn 2020, dychwelodd y dicter yn dilyn llofruddiaeth drasig George Floyd tra’r oedd yn nwylo’r heddlu. Bu’r byd yn dyst i drawma hiliol arall. Dyma’r gwirionedd creulon, a dywedodd cenhedlaeth newydd o frwydrwyr dros ryddid oedd yn chwalu hiliaeth systemaidd, ‘Na, nid yn ein henw ni,’ fel dinasyddion cyhoeddus - ‘ni’ mewn geiriau eraill. Daeth arfau hashnodau cyfryngau cymdeithasol, protestiadau trefnedig a gwrthwynebiad distaw yn arfogaeth iddynt yn eu rhyfel. Ledled y byd, daeth menywod a dynion lliw yn weladwy wrth iddynt arddangos cariad radical a chadarnhaol yn y rhyfel dros oroesi a thros ddyfodol eu plant.
Mae’r gwaith o enwi a galw am gyfiawnder yn dasg barhaus i’r eglwysi sydd yn dyst i anghyfiawnder hiliol ac sydd ag awydd dwfn am gariad, cyfiawnder, cymod a heddwch. Mae anghyfiawnder o’r fath yn datgelu ein dynoliaeth wallus sydd yn camddefnyddio grym, yn ecsploetio’r rhai bregus ac yn anwybyddu dioddefwyr. Wrth galon yr efengyl sy’n uno Cristnogion o bob cenedl, hil ac iaith y mae Duw sy’n cadarnhau cyfiawnder a chymod. Yn rhinwedd y ffaith i’w farwolaeth ddigwydd ar orchymyn awdurdodau creulon ac anghyfiawn, gall Crist heddiw uniaethu â phawb sy’n dioddef anghyfiawnder systemaidd yn ein byd. Fe’n gelwir i fod yn halen y ddaear ac yn oleuni’r byd, gan atal llygredd ein hamseroedd a goresgyn y tywyllwch sy’n bygwth ein llethu. Ymddiriedwyd yr efengyl hon o obaith a thangnefedd i’r eglwys, pobl Dduw. Dylai gael ei wreiddio yn ein dull o fyw, ei arddangos gan ein gweithredoedd a’i esbonio wrth i ni godi ein lleisiau o’i blaid.
Mae Crist yn galw ar ei eglwys heddiw i fod yn stiwardiaid ffyddlon sydd yn hyrwyddo’r gwerthoedd hyn trwy ein presenoldeb, gweithredoedd dewr a llawn gofal, a geiriau proffwydol a bugeiliol. Mae amrywiaeth ethnig yn rhodd ac yn gynllun Duw yn y greadigaeth, a gelwir arnom felly i sefyll ochr yn ochr â’r sawl sy’n dioddef camwahaniaethu hiliol a thrais. Er mwyn yr efengyl, yr ydym yn galarnadu ac yn galw am edifeirwch lle cymerodd Cristnogion ran mewn trais ethnig, anghyfiawnder neu orthrwm. Galwn hefyd am edifeirwch am yr amryfal adegau y bu Cristnogion yn cyd-fynd â drygioni o’r fath trwy fudandod, difrawder neu gymryd arnynt fod yn niwtral, neu trwy roi cyfiawnhad diwinyddol diffygiol dros y drygau hyn. Trwy ein gweddiau dwys a chan ddibynnu ar yr Ysbryd Sanctaidd, rhaid i eglwysi sefyll gyda brodyr a chwiorydd i  fod yn oleuni disglair o wirionedd, gobaith a thangnefedd.
Dyma fy ngweddi barhaus, a byddaf yn ymdrechu i ymgyrraedd at y dydd pan fydd yr eglwys yn esiampl amlycaf a gloywaf y byd o gymodi ethnig ac yn eiriolwr bywiocaf dros ddatrys pob anghydfod.

[bookmark: _Hlk119494193]
Y Parch. Paul Rochester
Mae Paul yn Ysgrifennydd Cyffredinol Grŵp yr Eglwysi Rhyddion.

Cyfrannodd llofruddiaeth Stephen Lawrence at welliannau ym mhrofiad pobl Ddu yn y system cyfiawnder troseddol a’r anghydraddoldeb a wynebant ym Mhrydain heddiw. Fodd bynnag, y mae siwrne faith o’n blaenau, er mwyn cyrraedd y fan lle mae cymdeithas decach lle nad yw pobl yn cael gwell triniaeth ar sail lliw eu croen neu eu grŵp ethnig. Bu’n rhaid i rieni Stephen Lawrence, Neville Lawrence a’r Farwnes Doreen Lawrence, ymladd yn faith ac yn galed i gael cyfiawnder am lofruddiaeth eu mab, a dylai pethau fod yn well yn awr. Ond a ydyn nhw?
Aeth ugain mlynedd heibio ers yr ymchwiliad cyhoeddus i lofruddiaeth Stephen a chyhoeddi Adroddiad Macpherson. Cynhaliodd y Pwyllgor Materion Cartref (PMC) ddadl gan y Pwyllgor Cyswllt ym mis Gorffennaf 2022, gan godi pryderon am ymateb araf y Llywodraeth i’w hadroddiad[footnoteRef:2] ar y cynnydd tuag at weithredu’r deg a thrigain o argymhellion Macpherson. Yr oedd y ddadl hefyd yn ymdrin â methiant y Llywodraeth i weithredu ar faterion penodol a godwyd gan adroddiad y PMC. Er bod yr adroddiad yn ymyriad buddiol, yr oedd yn anffodus iddo gael ei danio gan bryderon y Farwnes Lawrence am y cynnydd araf cyn gweithredu llawer o argymhellion Macpherson. [2:  Third Report of the Home Affairs Committee, Session 2021-22, The Macpherson Report: twenty-two years on, HC 139, and the Government Response, HC 274.] 

Nod adroddiad Macpherson oedd mynd i’r afael â rhagfarn hiliol ac annhegwch mewn plismona a chymdeithas ehangach. Er nad oes atebion hawdd i fynd i’r afael ag anghyfiawnder hiliol, y cam cyntaf yw cydnabod fod hiliaeth yn staen ar ein dynoliaeth. Ni ddylid bod wedi ei oddef mewn unrhyw ffurf ac yn sicr, dylid ei wrthod yn awr, costied a gostio. Nid yw camau i fynd i’r afael â hiliaeth systemaidd yn debyg o arwain at newid ystyrlon yn syth, ond fe allent wella’r sefyllfa i genedlaethau’r dyfodol fel y gallant fwynhau cymdeithas fwy cyfiawn a chydlynus.
Pan fo rhywun wedi wynebu anghyfiawnder hiliol, dylai’r rhai nad yw hiliaeth yn effeithio’n uniongyrchol arnynt wrthod y demtasiwn i gydnabod y bai yn gyflym a symud ymlaen.  Nid yw ansensitifrwydd ynghyd ag anallu i gydymdeimlo â dioddefwyr anghyfiawnder hiliol yn gwneud dim ond gwaethygu’r broblem. Lle mae person Du yn wynebu anghyfiawnder o du’r system cyfiawnder troseddol, mae cyfleoedd mewn bywyd yn cael eu lleihau yn enbyd. Gall y trawma a deimlir a’r gobeithion a ddifethwyd arwain at broblemau iechyd meddwl cronig. Bydd y sawl fu’n ymwneud â dioddefwyr anghyfiawnder hiliol yn deall y difrod ofnadwy o ran chwalu teuluoedd, difetha addysg a chyfleoedd am waith.
O safbwynt Cristnogol, mae angen grym yr Ysbryd Sanctaidd a doethineb dwyfol i fynd i’r afael yn effeithiol â drygioni hiliaeth ac i leihau anghydraddoldeb hiliol ac ethnig ym mhob rhan o gymdeithas. Rhaid bod yn barod i dreiddio’n ddwfn i’r galon ddynol ac wynebu’r hyn all fod yn wirionedd anghysurus. Lle’r edrychir ar rywun Du fel person israddol, gellir tybio nad ydynt yn haeddu parch, urddas, a charedigrwydd dynol sylfaenol. Hyd yn oed oes yw cymeriad rhywun Du yn ardderchog a’i b/fod yn gwneud cyfraniad cadarnhaol i gymdeithas, gall hyn ddigwydd. Mae’n bryd bod yn onest am y ffaith fod hiliaeth yn treiddio at galon pwy yw rhywun. Dywed yr Ysgrythur mai’r unig ffordd i lanhau calon ddrwg yw trwy rym yr efengyl. Gall hyn swnio’n ystrydebol, ond dyma galon y gwir.
Mae’r Ysgrythur hefyd yn dysgu sut y crëir pob un yn gyfartal yn nelw Duw. Dylai hyn fod yn berthnasol i’r modd y mae pobl yn trin ei gilydd. Mae ffydd yn Nuw a’r profiad o rannu bywyd Iesu yn dysgu fod caru Duw a charu cymydog yn hanfodol i fywyd. Lle gwneir drwg, mae’r Beibl yn dysgu am yr angen i wneud iawn, lle bo modd.  Mae hanes Iesu yn cwrdd Saceus yn darlunio hyn. Y mae trafod am beth y mae hyn yn olygu i sefydliadau yn bwnc byw. Y gobaith yw y bydd sefydliadau sydd â'r cyfle a’r adnoddau i unioni anghyfiawnderau yn ystyried beth mae hyn yn olygu iddynt hwy.
Mae Paul Wilson, heddwas wedi ymddeol o Heddlu’r Metropolitan, yn ysgrifennu yn ei lyfr Rocking the Boat, ‘pam fy mod yn feirniad mor llafar o ymdrechion niferus Heddlu’r Metropolitan i bortreadu ei hun fel sefydliad sydd wedi goresgyn ei broblemau hiliaeth.[footnoteRef:3] Mae’r gosodiad hwn yn amlygu peryglon bod eisiau cael eich gweld fel rhywun sy’n mynd i’r afael a hiliaeth a diwylliannau hiliol mewn sefydliad, ond heb ganolbwyntio ar yr hyn sy’n bwysig.  [3:  Paul Wilson, Rocking the Boat: A Superintendent’s 30 Year Career Fighting Institutional Racism, SRL Publishing, Llundain, 2021. ] 

Yn ddiweddar, adroddodd y cyfryngau prif-ffrwd am grŵp WhatsApp o heddweision hiliol wedi ymddeol. Mae hyn yn peri i rywun holi sut y defnyddiodd yr heddweision hyn eu hawdurdod dros 20 i 30 mlynedd o blismona. I gymryd agwedd radical, efallai y dylid adolygu euogfarnau y bu’r swyddogion hyn yn rhan ohonynt. Mae’n bryd cael meddyliau a pholisiau a radical sy’n arwain at newid ystyrlon.
Mae mwy i’w wneud wrth daclo anghyfiawnder hiliol er mwyn creu proses cyfiawnder troseddol decach sy’n rhoi cyfiawnder i bawb. Daw gwestiwn i’w hystyried: A oes gan y Llywodraeth yr ewyllys wleidyddol i wneud yr hyn sydd ei angen, a beth mwy y gall yr eglwys wneud?


Canon Aled Edwards, OBE
Aled yw Prif Weithredwr Cytûn: Eglwysi Ynghyd yng Nghymru ac Ysgrifennydd Cyngor Rhyng-ffydd Cymru.

Ym mis Ebrill April 1993, yr oeddwn yn weinidog cymunedol ar Benrhyn Llŷn yng Ngwynedd, Cymru. Yr oedd Eltham ymhell i ffwrdd, ac efallai nad oedd cymuned yng nghefn gwlad Cymru wedi llawn ddeall y cyfan oedd ymhlyg yn llofruddiaeth llencyn ifanc, Du mewn dinas ymhell i ffwrdd. Byddai’n cymryd amser i ddeall yn llawnach natur llofruddiaeth Stephen a’i symbyliad hiliol. Byddai arwyddocâd y llofruddiaeth yn tanio ynof awydd i geisio cyfiawnder hiliol. Byddai’r ymwneud hwnnw yn f’arwain yn 2006 i gael fy mhenodi fel comisiynydd yn y  Comisiwn Cydraddoldeb Hiliol.
Yr oedd gan ein heglwys ym Motwnnog draddodiad efengylaidd cynnes a chariadus. Byddai cannoedd yn dod i’w haddoliad bob haf o bob cwr o’r DG. Byddem yn cofio, yn gweddio ac yn galaru dros y sawl a ddioddefodd golled. Byddem hefyd yn gweddio am fyd cyfiawn.
Mewn ymateb i’r weithred enbyd honno, dylasai eglwysi fod wedi codi llais yn fwy eglur. I sgyrsiau mewn eglwysi fyddai’n cychwyn bryd hynny gyda, ‘Tydw i ddim yn hiliol ond. . .’, dylasem fod wedi ateb, ‘Stopia tra dy fod ar y blaen, cyn yr ond.’ 
Y wers go-iawn i’w dysgu oedd y gall hiliaeth fod yn sefydliadol ddwfn a bod yn rhaid ei herio ar y lefel sefydliadol honno.

Karen Campbell 
Karen yw’r Ysgrifennydd dros Weinidogaethau Byd-eang a Rhyng-ddiwylliannol (Cenhadaeth) yn yr Eglwys Ddiwygiedig Unedig.

Menyw ifanc oeddwn i pan lofruddiwyd Stephen Lawrence. Yr oedd cam-drin pobl Ddu gan yr heddlu - a dynion ifanc Du yn benodol - yn ymddangos bron fel ‘norm’ bryd hynny. Byddai fy mrodyr yn chwerthin am pwy oedd wedi bod yn ‘llanc’ ac wedi cael dyrnod ar ei ên yn fan yr heddlu! Nid ei fod yn iawn - dim ond fel yna yr oedd pethau, a bryd hynny, yr oedd hiliaeth yn y DG yn fwy agored nag y mae heddiw.
Yn erbyn y cefndir hwn, yr oedd y newyddion am lofruddiaeth Stephen Lawrence yn ddychrynllyd – ond nid oedd y dicter cynddrwg ag y dylasai fod. Yr oedd yr hiliaeth systemaidd a ddangoswyd gan ymateb yr heddlu yn sgîl y digwyddiad wedi dal dychymyg y cyhoedd yn unig oherwydd penderfyniad rhieni Stephen i gael cyfiawnder i’w mab. Er hynny, dylai’r brotest fod wedi bod yn fwy croch. Dylasai llofruddiaeth Stephen, ac ymateb yr heddlu, fod wedi bod yn ‘foment George Floyd’ i’r DG; nid wyf yn siwr a oedd. 
Symudodd y byd ymlaen – ond ni chafodd Stephen ei anghofio.
Yn 2020, llofruddiwyd George Floyd gan yr heddlu yn yr Unol Daleithiau. Nid ef oedd y person DU cyntaf i ddioddef y dynged hon, ac nid ef fyddai’r olaf, ond sylwyd ar ei farwolaeth oherwydd bod y byd wedi aros yn llonydd. Yr oedd pobl a fuasai fel arall fod wedi prin oedi cyn bwrw ymlaen yn gweld nad oedd ganddynt unlle i fynd, dim un lle arall i edrych. Tarodd llofruddiaeth George Floyd y byd yn ei dalcen, wedi ei waethygu gan COVID-19, ac yr oedd y cyfnod clo yn golygu nad oedd modd dianc rhagddo. Ac yr oedd pobl yn mynnu gwybod PAM?
A’r cwestiwn pwysig yr oedd pobl yn ofyn oedd, ‘Sut y gallasai hyn fod wedi digwydd ETO?’
Yn y foment honno o lonyddwch, cofiodd y byd am gymaint oedd wedi digwydd cynt - y rhai a gam-driniwyd o’r blaen, y rhai y collodd eu bywydau o’r blaen, yr anghyfiawnderau a ddioddefwyd o’r blaen. Dwysawyd ystyr marwolaeth George Floyd oherwydd popeth oedd wedi digwydd yn y gorffennol: nid peth newydd doedd hyn. Nid yn rhywle pellennig y digwyddodd. Nid rhywbeth ‘draw fan acw’ ydoedd. Yr oedd y byd wedi agor ei lygaid. Cofiodd y byd. Y mae gan bob cyd-destun ei atgofion ei hun - ac yna yn y DG, gwnaed llofruddiaeth George Floyd yn fwy gwarthus fyth yng ngoleuni llofruddiaeth Stephen Lawrence. Stephen Lawrence oedd ein moment George Floyd ni - neu fe ddylasai fod. Y peth oedd, nid oeddem yn sylweddoli hynny.
Os oeddem wedi llawn sylweddoli effaith ei farwolaeth neu beidio, ni chafodd Stephen Lawrence ei anghofio. Taniodd ei lofruddiaeth rywbeth mewn llawer iawn o bobl. Taniodd datgelu ymateb cywilyddus yr heddlu rywbeth mewn llawer o bobl. Nid oedd modd derbyn fel’na yr oedd pethau fel y ffordd y buasent yn parhau i fod. Yr oedd ymwybyddiaeth gynyddol o ffenomen ‘hiliaeth sefydliadol’ - datgan yn glir yr hyn a brofodd ac a synhwyrodd cymunedau Duon ers blynyddoedd, hyd yn oed cyn bod ganddynt yr iaith i’w enwi. Ymddangosodd her i edrych ar yr hyn oedd yn dod i ran pobl Dduon yn hytrach na rhagdybio’r angen i edrych beth oeddent yn wneud. Yr oedd symudiadau - i alw am gyfiawnder ac ymrwymiad i weithio dros gyfiawnder. Doeddwn i ddim yn gwybod tan yn ddiweddar fod Sul Cyfiawnder Hiliol wedi deillio o ladd Stephen - ond roeddwn yn gwybod am fodolaeth Sul Cyfiawnder Hiliol ers amser maith. Yn yr eglwys a chymdeithas, gadawodd llofruddiaeth Stephen effaith parhaol.
Taflwyd goleuni eto ar gyfiawnder hiliol yn sgîl llofruddiaeth George Floyd. Ym Mhrydain ac Iwerddon, mae gwaith a daniwyd gan bopeth yn ymwneud â marwolaeth Stephen Lawrence wedi ail-egnio. Ail-daniwyd gwaith eciwmenaidd ar gyfiawnder hiliol, a’i wneud gyda mwy o ymdeimlad o frys. Mae angen y canolbwynt hwn ar gyfiawnder hiliol - yn y gymdeithas a’r eglwys. Anghenfil yw hiliaeth fydd yn dal i ddod i’r wyneb os twyllwn ein hunain fod y broblem wedi ei datrys. Pobl Ddu, pobl Wyn; pobl ifanc, pobl hŷn: mae’n rhaid i ni oll fod ar ein gwyliadwriaeth; rhaid i ni gadw cyfiawnder hiliol ar yr agenda; ac y mae angen i ni fyw’r gobaith nad yw’n rhaid i bethau barhau fel y maent.

Jennifer Laurent-Smart 
Jennifer yw Rheolwr Cydraddoldeb ac Amrywiaeth Byddin yr Iachawdwriaeth, Tiriogaeth y Deyrnas Gyfunol ac Iwerddon.

Mae gan fis Ebrill 1993 atgofion chwerw a melys i mi. Ar 14 Ebrill, rhoddais enedigaeth i’m plentyn cyntaf, merch brydferth, a phrofi’r llawenydd o fod yn fam am y tro cyntaf, yn gyfrifol am fywyd gwerthfawr. 
Wyth diwrnod yn ddiweddarach, a minnau’n dal fy mhlentyn, gwrandewais ar y newyddion am blentyn mam arall, wedi ei lofruddio’n ffiaidd: Stephen Lawrence; ei fywyd wedi ei gipio mewn ffordd mor dreisgar.
Teimlais amrywiaeth o emosiynau: sioc, dicter, anghrediniaeth, a thristwch enbyd am golli bywyd hardd. Meddyliais am fam Stephen, ei dad a’i deulu, a theimlo eu poen. A theimlais boen ein cymuned. Pam?
Yn y degawdau a ddilynodd ers llofruddiaeth Stephen, erys cymaint o gwestiynau heb eu hateb. Pam fod cyfiawnder mor anodd i’w gael? Pam y gwnaed cymaint o gamgymeriadau yn yr ymchwiliad? A phan ganwyd y gloch ar hiliaeth sefydliadol o’r diwedd, pam y gwnaed cyn lleied i ymdrin â’r peth? Buom yn dystion i sefydlu comisiynau ac ymchwiliadau a buom yn craffu ar yr adroddiadau a gynhyrchwyd yn eu sgîl, gyda phob un yn cadarnhau yr hyn yr oeddem ni eisoes yn wybod oedd yn wir. Er y dysgwyd rhai gwersi, ymddengys mai dros dro y gwnaethant bara, a thros y flwyddyn a aeth heibio yn unig yr ydym wedi bod yn dystion i ddigwyddiadau niferus  cysylltiedig â hiliaeth, camddefnyddio grym, a rhagfarn gan y rhai oedd i fod i amddiffyn a gwasanaethu ein cymunedau.
Mae teulu Lawrence, yn eu brwydr ddiflino am gyfiawnder, yn ein hatgoffa ni oll nad ydym i fod i ildio, hyd yn oed pan fod popeth yn eich erbyn; rydych yn dal i bwyso am gyfiawnder oherwydd bod cyfiawnder yn werth ei gael. Yr oedd sefydlu Sul Cyfiawnder Hiliol ym 1995 yn gychwyn fframwaith fyddai’n canolbwyntio ar yr eglwys fel cymuned o bobl a’i galluogi i chwarae rhan allweddol yn adeiladu’r sylfaen lle mae cyfiawnder Duw yn realiti i bawb.
Trwy Sul Cyfiawnder Hiliol a thu hwnt, mae’r eglwys yn gallu ac yn gorfod arwain yr ymateb Cristnogol a gweithio allan werthoedd a gwirioneddau Beiblaidd; fod gwerth arnom i gyd a’n bod yn haeddu cyfiawnder. Mae gan yr eglwys ran i’w chwarae wrth helpu i ddod o hyd i atebion a bod yn bont rhwng safbwyntiau sydd weithiau’n wrthwynebus, gan ei gosod ei hun yng nghanol trawsnewid, gan siarad, galw, cyd-sefyll a herio. Rhaid i’r eglwys hefyd ystyried y rhan mae’n chwarae i ddileu anghyfiawnder hiliol o’i systemau a’i strwythurau ei hun, a lle gwelir bod anghyfiawnder hiliol yn bodoli, mae’n rhaid i’r eglwys gymryd camau i herio’r anghyfiawnder hwnnw a gwneud i ffwrdd ag ef. Mae grymuso cymunedau yn elfen hanfodol o’r ymateb Cristnogol.
Fel menyw Ddu, mae cyfiawnder hiliol yn bersonol i mi. Pan mae cyfiawnder hiliol yn methu, mae creithiau anghyfiawnder yn cael eu dwyn gan bobl sy’n edrych fel fi, pobl liw - yn ddynion, menywod a phlant. Pan lofruddiwyd Stephen Lawrence, wnaethon ni erioed dychmygu, bron i 30 mlynedd yn ddiweddarach, y ceid galwadau tebyg am gyfiawnder i bobl ifanc Ddu eraill y dygwyd eu bywydau mewn modd ffiaidd neu a dorrwyd gan yr union strwythurau oedd i fod i’w hamddiffyn. Mae llofruddiaeth George Floyd, yr ymateb byd-eang a’r alwad i weithredu dros gyfiawnder hiliol yn fodd i’n hatgoffa ni o rym ein lleisiau unedig, ac o’r angen i ddysgu gwers gan deulu Lawrence a dal i frwydro.

Yogi Sutton
Mae Yogi yn Gadeirydd y Gymdeithas Gatholig dros Gyfiawnder Hiliol (CARJ).

Dychrynodd marwolaeth Stephen fi wrth i mi ddilyn adroddiadau’r newyddion. Yr oedd fy merch i yr un oed â Stephen, wedi ei geni rai misoedd yn unig ar ei ôl, a hithau hefyd yn paratoi ar gyfer ei lefel A. Fe’i gwyliwn yn paratoi i fynd allan gyda’i ffrindiau, mor ifanc – plant oedden nhw, mewn gwirionedd – gyda chymaint o’u bywydau o’u blaenau, cymaint o botensial. O lle daw’r casineb sy’n gyrru rhywun i gymryd bywyd gwerthfawr am ddim rheswm ond lliw croen? Pam nad ymchwiliwyd yn iawn i farwolaeth y gŵr ifanc Du hwn? Troes dychryn yn ddicter. Yr oedd anghyfiawnder y cyfan yn llosgi fel lwmp yn fy ngwddf. 
Ac fe gymerai cyfiawnder i Stephen flynyddoedd lawer. Wynebodd yr ymgyrch wrthwynebiad o du’r sawl oedd yn amharod i gydnabod yr hiliaeth yn ein cymdeithas ac yn ein sefydliadau cyhoeddus, yn enwedig yn yr heddlu.
Ar orchymyn Jack Straw, yr Ysgrifennydd Cartref ar y pryd, cyhoeddwyd Adroddiad Macpherson ar yr ymchwiliad i lofruddiaeth Stephen Lawrence ym 1999. Canfu fod yr ymchwiliad gan Heddlu’r Metropolitan wedi ei ‘andwyo gan gyfuniad o  flerwch proffesiynol, hiliaeth sefydliadol a methiant mewn arweinyddiaeth gan uwch-swyddogion’. Ar y pryd, anfonodd donnau o fraw trwy gymdeithas. Yr oedd yn drobwynt ac yn gydnabyddiaeth na fyddai hiliaeth wreiddiedig yn cael ei oddef.
Ym mis Ebrill 1999, croesawodd Cynhadledd yr Esgobion Catholig Adroddiad Macpherson, gan annog  ‘pob mudiad a sefydliad Catholig i edrych eto i weld sut orau y gallent wasanaethu cymunedau ethnig lleiafrifol yn ein mysg’. Cyhoeddodd yr esgobion Ganllawiau i’r Adolygiad, a barodd am ddwy flynedd, a chymerodd rhyw 60 o fudiadau ran. Yr oedd hyn yn ymateb da iawn gan yr esgobion, ac efallai iddo arwain at newid gwirioneddol mewn nifer o sefydliadau. 
Fodd bynnag, fe gymerodd 18 mlynedd i rai o lofruddion Stephen Lawrence wynebu cyfiawnder. Ym mis Ionawr 2012, dedfrydwyd Gary Dobson a David Norris i garchar am oes am y llofruddiaeth. 
Cymerodd gymaint o flynyddoedd ag y bu Stephen fyw i gael cyfiawnder iddo. Ystyriwch hynny am funud. Fel rhiant, ac yn awr fel taid, alla’i ddim dychmygu’r boen a ddioddefodd teulu a chyfeillion Stephen, na dechrau mesur beth a gollasant. Ond beth wnaethom ni i gyd golli y noson honno ym 1993? Beth allasai’r gŵr ifanc disglair yna fod wedi ei gyflawni? Byddaf yn meddwl am fy merch fy hun a’i chyfoedion. Rwy’n ddiolchgar am bopeth y maent wedi ei gyflawni a’r cyfraniadau cadarnhaol a wnaethant i’w teuluoedd a’u cymunedau. Mae pob un ohonynt yn fendith, ac yn werthfawr.
Mae gwaddol Stephen yn ddwfn, a bu ei farwolaeth yn fodd i ddatgelu’r islais hiliol sy’n llygru ein cymdeithas. Ond yr oedd y pris a dalwyd yn rhy uchel. Dygwyd bywyd ifanc, llawn addewid. Ni ddylem fyth anghofio. 
A beth am yr eglwys? Ddeng mlynedd ar hugain yn ddiweddarach, edrychwn ar yr eglwys a rhaid i ni ofyn, ‘Lle’r ydym ni nawr?’ Mae llawer o’n plwyfi yn cynnwys pobl o gefndiroedd amrywiol, ond yn rhy aml, nid oes ganddynt lais na sedd wrth y bwrdd lle gwneir penderfyniadau. A yw’n bryd adolygu o’r newydd?
[bookmark: _Hlk119494366]Y Parch. Dr Sahr John Yambasu 
Mae Sahr yn weinidog Methodistaidd, wedi bod yn gwasanaethu yn Iwerddon dros y 27 mlynedd diwethaf. Yn wreiddiol o Sierra Leone, mae’n awdur dau lyfr a nifer o erthyglau. Mae’n gyn-Lywydd yr Eglwys Fethodistaidd yn Iwerddon ac yn gyd-sylfaenydd Canolfan Affrica yn Iwerddon.

Pan lofruddiwyd Stephen Lawrence, yr oeddwn i’n dal i fyw a gweithio yn fy ngwlad enedigol, Sierra Leone. Golygai natur cyfathrebu y dyddiau hynny nad oedd y digwyddiad yn hysbys iawn yn Sierra Leone, yn wahanol, er enghraifft, i lofruddiaeth ddiweddar George Floyd yn Unol Daleithiau America.
Mae llofruddiaeth, am ba bynnag reswm, yn drosedd ddifrifol yn erbyn dynoliaeth, ac yn gorfod esgor ar ddicter moesol. Os mai rhagfarn hiliol sydd wrth ei wraidd, mae’n codi ofn ar y sawl sy’n edrych yn wahanol ac mewn lleiafrif mewn unrhyw gymdeithas. Ac y mae darganfod fod y sawl sydd â dyletswydd gyhoeddus i orfodi’r gyfraith a chadw pobl yn ddiogel yn cydgynllwynio â llofruddion o’r fath trwy guddio tystiolaeth er mwyn eu cadw rhag eu cosbi yn codi mwy fyth o ofn. Os bu un rheswm erioed dros i’r eglwys fynnu cyfiawnder hiliol, dyma ydyw i mi. 
Mae adfyfyrio ar lofruddiaeth Stephen Lawrence yn dwyn i gof y dywediad fod ‘grym yn llygru, a grym absoliwt yn llygru’n absoliwt’. Yn yr achos hwn mae’r hyn y mae’n well gen i ei alw yn ‘rym Gwyn’ (i wneud i eraill deimlo’n llai dynol), grym arian (i lwgrwobrwyo swyddogion yr heddlu), grym cyffuriau (i gynhyrchu arian) a grym drygioni (i sbarduno gweithredoedd pobl). Ym mhob un o’r esiamplau hyn o  amlygiad grym yn achos llofruddiaeth Stephen Lawrence, gwelwn natur lwgr a chyrydol grym. Ym 1999, cynlluniodd Nicolas Kent ddrama ddogfennol seiliedig ar dreial y rhai oedd dan amheuaeth yn achos Lawrence, o’r enw The Colour of Justice. Tybed a oes angen dilyniant, The Price of Justice? Yn ein byd heddiw, rhaid i’r eglwys fod yn effro i’r ffaith fod i gyfiawnder liw a chost; a rhaid i’r eglwys fod yn barod ac yn awyddus i dalu’r pris am liw’r cyfiawnder mae’n ffafrio ac yn ffynnu, yn yr eglwys a thu hwnt. Byddai hynny’n cynnwys yr holl adnoddau amser, materol, ysbrydol a dynol sydd ganddi. Nid yw siarad am y peth yn ddigon. Rhaid i ni weithio’n galed i’w weld ar waith yn yr eglwys ac yn y gymdeithas.
Ond nid yw dim ond nodi’r camddefnydd drwg o rym yn yr achos hwn yn dweud yr holl stori. Oherwydd yn y defnydd o rymoedd llwgr a chyrydol a nodwyd uchod, mae tystiolaeth glir o ddefnyddio grym i warchod, parchu a chyfoethogi bywyd, waeth beth yw lliw’r sawl sy’n ei fyw. Cofiaf yma ymdrechion cymaint o bobl i ennill cyfiawnder i Stephen: tad a mam Stephen, protestwyr gwrth-hiliol, gwleidyddion, y rhai sy’n gyfrifol am lunio deddfau, papurau newydd, barnwyr a heddweision a wnaeth bopeth yn eu gallu i sicrhau cyfiawnder yn yr achos hwn. Yr oedd eu dicter ynghylch yr hyn a ddigwyddodd i Stephen yn peri iddynt weithredu i unioni’r cam. Mae’r bobl hyn yn ein hatgoffa o dystiolaeth ddiflino dynoliaeth ar ei gorau hyd yn oed ym mhrofiadau gwaethaf bywyd. Hwy sy’n dangos goleuni Crist yn nhywyllwch y byd. Hwy yw’r gobaith mewn sefyllfaoedd anobeithiol.
Cofiaf i rywun ddweud pan oedd llofrudd George Floyd yn sefyll ei brawf yn Unol Daleithiau America fod ‘cyfiawnder yn fwy na dyfarnu’n euog rywun a wnaeth rywbeth drwg. Mae hefyd yn broses o drawsnewid sy’n atal y drwg hwnnw rhag digwydd eto.’ Rwy’n grediniol i lofruddiaeth Stephen Lawrence fod yn ‘foment George Floyd ym Mhrydain. Yr wyf yr un mor grediniol mai’r peth pwysicaf yn y pen draw fydd y broses o drawsnewid fydd yn atal cam o’r fath rhag digwydd eto ym Mhrydain. 
Mae’n addas i mi ddiweddu’r myfyrdod byr hwn gyda geiriau mam Stephen Lawrence, Doreen, a ddywedodd, ‘Hoffwn i Stephen gael ei gofio fel gŵr ifanc oedd â dyfodol. Yr oedd pobl yn ei garu, a phetai wedi cael y cyfle i oroesi, efallai mai ef fuasai wedi bod yn un i bontio rhwng Gwyn a Du am nad oedd yn gwahaniaethu rhwng Du neu Wyn. Iddo ef, pobl oedd pobl.’[footnoteRef:4] Mewn Prydain ôl-Brexit  gyda gwleidyddiaeth aden-dde ar gynnydd, yr ydym yn gweddio ac yn gobeithio am sawl ‘Stephen Lawrence’ yn y tir, ac iddynt gael eu parchu, eu cefnogi, eu hannog, ac yn anad dim, eu gwarchod rhag rai tebyg i’r sawl a lofruddiodd Stephen. Rhaid i’r eglwys fod ar flaen y gad yn hyn o beth, gan gychwyn trwy ymdrin ag anghysonderau ynddi hi ei hun yn y modd mae’n trin pobl o liw croen gwahanol. ‘Pobl yn gyntaf, dan Dduw, waeth beth fo lliw eu croen’. Rhaid i hyn fod yn sail i bob agwedd, penderfyniad a gweithred gan eglwys Crist.  [4:  Newyddion y BBC, 12 Ionawr 2012.] 



Y Parch. Dr Israel Oluwole Olofinjana
Mae Israel yn Gyfarwyddwr Comisiwn Un Bobl yn y Gynghrair Efengylaidd

Cafwyd adwaith ffyrnig i’r cynllun i anfon ffoaduriaid lliw i Rwanda, ac adeg ysgrifennu hyn, mae apêl yn erbyn y cynllun. Ond nid un digwyddiad ar wahân mo hwn, oherwydd mae gennym hefyd y Ddeddf Cenedligrwydd a Ffiniau, ac adroddiad nad oedd i fod i’w ryddhau, sy’n awgrymu  mai symbyliad hiliol sydd y tu ôl i system fewnfudo Prydain er mwyn rheoli mudo gan bobl liw. A thu ôl i hyn oll, mae sgandal Windrush lle bygythiwyd anfon llawer o bobl Affricanaidd a Charibïaidd o’r wlad (bygythiad a wireddwyd mewn rhai achosion), y cadwyd rhai yn y ddalfa, neu yr heriwyd eu hawliau cyfreithiol a’u statws fel dinasyddion Prydeinig.
Mae’r digwyddiadau hyn felly yn codi cwestiwn annifyr am hiliaeth sefydliadol. Yr oedd marwolaeth Stephen Lawrence ym 1993 yn drobwynt i’r gyfraith a phlismona ym Mhrydain oherwydd mae’n debyg mai’r ymchwiliad a’r adroddiad a ddaeth yn ei sgîl oedd y cyntaf i’n helpu i ddiffinio a lleisio beth oedd hiliaeth sefydliadol yn y cyd-destun Prydeinig, sef ‘Methiant sefydliad cyfan i ddarparu gwasanaeth priodol a phroffesiynol i bobl oherwydd eu lliw, diwylliant, neu darddiad ethnig.’[footnoteRef:5] [5:  Adroddiad Macpherson, 1999.] 

Mae’r flwyddyn 2023 yn nodi 30 mlynedd ers llofruddiaeth Stephen Lawrence. Y cwestiwn felly yw a wnaethom unrhyw gynnydd ym Mhrydain o ran mynd i’r afael â hiliaeth sefydliadol neu systemaidd? Mae sgandal Windrush, cynllun Rwanda, hanes ‘Plentyn Q’ ac eraill sy’n dod i’r amlwg ynghylch noeth-chwilio/stopio a chwilio yn awgrymu nad ydym yn ôl-hiliol. Sut, felly, y dylem ddeall Adroddiad y Comisiwn ar Hil a Gwahaniaethau Ethnig (CRED), sy’n dweud y dylem fod yn ofalus am y modd y defnyddiwn y geiriau ‘hiliaeth sefydliadol’ oherwydd bod ffactorau eraill yn rhan o’r pwnc? 
Yr wyf i’n un o’r ychydig o bobl sy’n credu fod Adroddiad CRED (a adwaenir hefyd fel Adroddiad Sewell) yn cynnig rhai argymhellion da a pharamedrau ehangach y mae angen i ni eu hystyried, megis cymryd agwedd holistaidd at fynd i’r afael â chamwahaniaethu ac anfantais. Serch hynny, dadleuodd yr adroddiad, ‘Yn syml, nid ydym bellach yn gweld Prydain lle mae’r system yn fwriadol wedi ei gogwyddo yn erbyn lleiafrifoedd ethnig.’[footnoteRef:6] Ond yng ngeiriau Doreen Lawrence, mae’r adroddiad ‘wedi gwthio [y frwydr yn erbyn hiliaeth] yn ôl 20 mlynedd neu fwy’.[footnoteRef:7]  [6:  Adroddiad CRED, 2021.]  [7:  The Guardian, 1 Ebrill 2021: www.theguardian.com/world/2021/apr/01/doreen-lawrence-says-no-10-report-gives-racists-the-green-light.] 

Fel gwlad, sut y gallwn ni symud ymlaen â’r sgwrs anodd ac ymrannol hon, ac yn bwysicach, beth yw rôl broffwydol yr eglwys pan ddaw’n fater o bryderon am gyfiawnder hiliol? Rwy’n credu fod neges o gymod wrth galon yr efengyl, a bod rheidrwydd ar yr eglwys i helpu i gymodi cymunedau gwahanol a rhai sydd wedi polareiddio. Ond mae gan yr eglwys hefyd neges o wirionedd a chyfiawnder. Dywed y Beibl, ‘Byddwch yn dod i wybod beth sy'n wir, a bydd y gwirionedd hwnnw'n rhoi rhyddid i chi.’ (Ioan 8:32). Mae’r Beibl hefyd yn dweud wrthym am ‘Hybu cyfiawnder, bod yn hael bob amser, a byw'n wylaidd ac ufudd i dy Dduw’. (Micha 6:8) 
A all yr eglwys ymdrin â phryderon am gyfiawnder hiliol sy’n mynd at achosion gwaelodol hiliaeth sefydliadol neu systemaidd trwy strategaeth Gwirionedd, Cyfiawnder a Chymodi? Byddai hyn yn golygu y byddai’n rhaid i’r eglwys beidio â chywilyddio wrth ddweud y gwir wrth y sawl sydd mewn grym, ac wynebu anghyfiawnder hiliol yn yr eglwys a chymdeithas. Rhan fawr o strategaeth o’r fath fyddai dweud y gwir am wreiddiau hiliaeth sefydliadol, megis caethgludo Affricaniaid, a gwledydd Ewrop yn trefedigaethu gwledydd Affrica, Asia, America Ladin a rhannau eraill o’n byd. Mae hon yn dasg enfawr, ond efallai y gallai pob eglwys leol gychwyn gyda grŵp Gwirionedd, Cyfiawnder a Chymodi, o bosib fel grŵp tŷ fyddai’n dechrau trwy drafod y materion hyn, ac yna’n gweld sut y gallai sgyrsiau o’r fath herio a llunio strwythurau ac arweinyddiaeth ein heglwysi. Yn olaf, gallai grwpiau o’r fath arwain a hyrwyddo sgyrsiau am gyfiawnder hiliol, a hynny yn eu hardaloedd lleol. Mae’n ymddangos i mi y byddai cymryd camau o’r fath yn gwreiddio’r sgyrsiau hyn yn ein modelau o fod yn ddisgyblion ar lefel leol, ond y buasent hefyd yn help i’r eglwys ehangach ym Mhrydain ac Iwerddon leoli ei hun i herio’r systemau o’n cwmpas.

[bookmark: _Hlk119494490]
Y Parch. David Haslam
Gweinidog Methodistaidd wedi ymddeol yw David, a bu’n Ysgrifennydd Comisiwn Cyfiawnder Hiliol yr Eglwysi o 1987 tan 1998.

Adeg llofruddio Stephen, fi oedd  Ysgrifennydd Comisiwn Cyfiawnder Hiliol yr Eglwysi (CCHE) yn Eglwysi Ynghyd ym Mhrydain ac Iwerddon. Yr oedd natur y llofruddiaeth yn sioc enfawr, ond nid yn syndod, er hynny, gan fod CCHE yn ymwybodol iawn fod lefelau trais hiliol yn cynyddu drwy’r amser. Yr oeddem yn clywed o bob cwr o’r wlad am ddigwyddiadau, yn amrywio o ymosodiadau geiriol i rai corfforol, ac yn anffodus, nid oedd y Llywodraeth na’r heddlu yn gwneud digon i fynd i’r afael â’r mater.
Daethom i gysylltiad â’r teulu Lawrence a’u cefnogwyr yn eithaf cynnar, a pho fwyaf a glywem am yr achos, sicrach yr oeddem nid yn unig mai ymosodiad hiliol oedd hwn, ond hefyd fod yr heddlu wedi methu’n llwyr a gwneud eu gwaith. Cyn hir, daeth yn amlwg y byddai angen rhyw fath o ymgyrch, ac am mai CCHE ar y pryd oedd yn gyfrifol am Gronfa Prosiectau Cyfiawnder Hiliol, roedd modd i ni i mi wneud yr hyn a gredaf oedd y grant bychan cyntaf i’r ymgyrch.
Yn bersonol felly yr oeddwn i yn ymwneud llawer mwy ar lefel genedlaethol yn hytrach na lefel yr eglwys leol, er bod yr eglwys leol yr oeddwn i’n ei mynychu, Eglwys Genhadol Fethodistaidd Lambeth, hefyd wedi dychryn ac yn ddig, yn enwedig pan gawsom ar ddeall fod teulu Stephen yn Fethodistiaid. Daliodd CCHE i gefnogi’r teulu a’r ymgyrch dros y misoedd a’r blynyddoedd nesaf. 
Y flwyddyn wedyn, fel rhan o deyrnged i Stephen, fe wnaethom baratoi pecyn addysg ‘Aflonyddu Hiliol’, oedd â phoster ohono ef yn ei grys pêl-droed ar y tu blaen. Gwnaethom dap o eraill oedd wedi dioddef ymosodiadau hiliol, gan gynnwys Maer Ceidwadol Windsor a Maidenhead, y Farwnes Flather, a oedd wedi dioddef brics yn cael eu taflu trwy ffenestr ei chegin. Bu CCHE yn gweithio gyda hi i gryfhau deddf Cyfiawnder Troseddol 1991 er mwyn annog adrodd mwy cyson am drais hiliol.
Mewn gormod o ffyrdd o lawer, mae’r storiau yn y pecyn hwnnw, a’r awgrymiadau ar gyfer gweithredu, yn dal yr un fath. Mae’n golygu bod yn wyliadwrus am sylwadau ac ymadroddion hiliol yn gyhoeddus, waeth pa mor ymddangosiadol ddiniwed y maent, taclo gosodiadau yn y papur lleol ac ar y cyfryngau cymdeithasol, cadw llygad barcud ar ymddygiad yr heddlu a’u herio lle bo hynny’n briodol, a monitro ein ASau yn gyson er mwyn dwyn materion lleol i’w sylw, a’u hannog i godi llais.
Trwy ein gwaith gyda’r teulu Lawrence, llwyddasom i gefnogi eu herlyniad preifat pan fethodd Gwasanaeth Erlyn y Goron â gwneud hynny.  Hefyd, gwnaethom wahodd Neville Lawrence i annerch cyfarfod o Arweinyddion Eglwysi CTBI, ac yr oedd yn siom enfawr i mi pan fethodd yr arweinyddion a herio’r awdurdodau i gryfhau’r gyfraith. Dywedodd un o’r prif arweinyddion wrthyf y gallai mentrau o’r fath – oedd yn digwydd yn aml dan Gyngor Eglwysi Prydain – arwain at chwalu strwythurau’r Eglwysi Ynghyd. Nid oedd Neville wedi synnu’n fawr; yr oedd wedi hen arfer a difrawder sefydliadol.
Fodd bynnag, fe wnaeth yr hyn a ddigwyddodd i Stephen greu rhyw fath o awyrgylch a’n galluogodd i gymryd Sul Cyfiawnder Hiliol o Fethodistiaeth, lle’i cychwynnwyd gan y Pwyllgor Cysylltiadau Hil, i’r cylch eciwmenaidd. Pan gynigiodd CCHE hyn yn ystod y cynnwrf yn dilyn marwolaeth Stephen, a chyda chefnogaeth yr Eglwysi Mwyafrifol Du, daeth yn amhosib i’r ‘eglwysi traddodiadol’ wrthsefyll. Felly mae Sul Cyfiawnder Hiliol hefyd yn rhan o etifeddiaeth Stephen, yn ogystal â’r ffaith fod ei enw yn atgof cyson o’r hiliaeth sydd yn wastad yn llechu dan wyneb cymdeithas Prydain - ac yn wir, pob cymdeithas Wyn Ewropeaidd.
Pan ddeuthum yn weinidog lleol eto yn ne Llundain ddiwedd y nawdegau, llwyddais i gael Doreen, mam Stephen, i siarad yn ein heglwys, a denodd hyn lawer o ddiddordeb a chefnogaeth gan ein cynulleidfa amlhiliol. Yr oeddwn hefyd yn gaplan Methodistaidd rhan-amser yng Ngharchar Brixton, ac yr oedd y Llywodraethwr yn falch iawn o gael Neville i ddod i mewn i siarad â grwpiau o garcharorion ifanc, gan ddweud wrthynt fod yr hyn y bu’n rhaid iddo ef ddelio ag ef yn ei fywyd yn fwy anodd na ddim a ddaethai i’w rhan hwy, a’i bod yn bryd iddynt ddod at eu coed a gwneud rhywbeth o’u bywydau. Mynegodd Doreen a Neville eu ffydd mewn termau uniongyrchol ac ymarferol, er fy mod yn deall yn iawn ac yn ofni y bu cadw at y ffydd honno yn hynod anodd.

Yr Athro Anthony G. Reddie
Mae Anthony yn Gyfarwyddwr Canolfan Rhydychen dros Grefydd a Diwylliant, Coleg Regent’s Park, Prifysgol Rhydychen, ac yn Athro Arbennig ym Mhrifysgol De Affrica.

Ar 22 Ebrill 1993, roeddwn yn weithiwr ieuenctid i’r eglwys Fethodistaidd yng ngogledd Birmingham, yn ardaloedd cyffiniol Handsworth a Lozells. Gyrrodd llofruddiaeth Stephen Lawrence ias trwydda’i. Roedd fy ngwaith y bryd hynny yn dod a mi i gysylltiad â llawer o ddynion ifanc Du  heb fod yn annhebyg i Stephen Lawrence. Roedd Stephen yn dod o deulu Du parchus a gweithgar. Nid ef oedd y math o berson Du ddylai fod ar dudalennau blaen y papurau newydd nac yn brif stori ar y newyddion cenedlaethol a lleol.
Fel llawer o bobl Ddu Gristnogol, roeddwn wedi tyfu i fyny yn erbyn cefndir o fath o ‘wleidyddiaeth parchusrwydd’ lled-drefedigaethol, lle mae cymunedau mudol yn cael eu hannog i ganolbwyntio ar ymddwyn yn dda, ac awydd llethol i fod yn dderbyniol i’r boblogaeth Wyn Brydeinig ehangach. Dim ond i bobl Ddu aflonyddgar a throseddol yr oedd pethau drwg yn digwydd, am eu bod yn ‘creu trafferth’ ac yn peidio â chadw at y rheolau. Fe gofiaf yr ias a deimlais pan glywais mai eglwyswr oedd Stephen Lawrence; Methodist, a dweud y gwir. Nid oedd yn annhebyg i lawer o’r bobl ifanc y deuthum ar eu traws yn fy ngwaith bryd hynny fel gweithiwr ieuenctid a chymunedol.
Bu gan eglwysi Methodistaidd Handsworth ân Lozells yr oeddwn yn gweithio iddynt, draddodiad yn y gorffennol cryf o radicaliaeth gymdeithasol. Yn wahanol i lawer o’r eglwysi cyfagos, bu’r ddwy gynulleidfa yn arloesi yn y frwydr yn erbyn hiliaeth. Yr oedd y naill eglwys a’r llall wedi torri tir newydd gydag ysgolion ategol neu Ysgolion Sul, heb sôn am gyflogir gweithiwr ieuenctid i weithio yn y gymuned ar eu rhan. Yr oeddwn i yn yr olyniaeth y traddodiad hwnnw. Roeddwn wedi cychwyn yn fy ngwaith fel gweithiwr ieuenctid a chymunedol y flwyddyn flaenorol.
Gwaetha’r modd, erbyn mis Ebrill 1993, cynulleidfaoedd oedd y rhain oedd wedi heneiddio, a’u radicaliaeth wedi diflannu i raddau helaeth. O’r herwydd, pan ddechreuodd y newyddion am farwolaeth Stephen Lawrence ledaenu ar hyd a lled y wlad, ni wnaed dim neu fawr ddim yn y naill na’r llall o’r eglwysi hyn. A dweud y gwir, tydw i ddim yn cofio fawr ddim o weithredu cymdeithasol o gwbl gan yr eglwysi yn Birmingham - yn sicr nid o’r rhai Methodistaidd. Daeth y gweithredu a ffrwydrodd allan o’r cymunedau Duon ehangach yn Birmingham, a llawer ohonynt yn rhyw fath o waddol o binacl dyddiau’r mudiadau Affrica Gyfan a Chenedlaetholwyr Duon y 1970au. Ychydig iawn a ddaeth o’r eglwysi.
O edrych yn ôl dros 30 mlynedd, mae datgysylltiad yr eglwys oddi wrth y materion cymdeithasol oedd yn wynebu pobl Dduon yn ein hatgoffa o ysbrydoleiddio’r ffydd Gristnogol. Sonia’r Dr Delroy Wesley Hall, y diwinydd Bugeilio Du blaengar ym Mhrydain, yn ei lyfr A Redemption Song, am bobl Dduon yn byw ym Mhrydain sy’n cael trafferth gyda rhyw fath o ‘groeshoeliad dirfodol, h.y., mae pobl Dduon ynghlwm yn ein Nos Basg barhaus, yn dilyn ein croeshoeliad cymdeithasol ni oll, ond heb unrhyw ‘Sul y Pasg’ ar y gorwel. Mae’r hyn a ysgrifennodd Hall yn ein hatgoffa o gyd-destun cymdeithasol y ffydd Gristnogol. Mae pob ffydd Gristnogol yn cael ei fyw mewn cyd-destun cymdeithasol penodol. Er mwyn i ffydd fod yn effeithiol a pherthnasol, rhaid iddo lefaru wrth y cyd-destunau cymdeithasol lle mae wedi ei wreiddio.
Ym 1993, yr oedd diwinyddiaeth Ddu ym Mhrydain yn ei babandod. Yr oedd hyn bum mlynedd cyn testun diwinyddiaeth Ddu cyntaf Robert Beckford ym Mhrydain, Jesus is Dread. Trwy ddefnyddio’r term ‘diwinyddiaeth Ddu’, yr hyn rwy’n olygu yw ail-feddwl yn radical sut yr ydym yn synied am Dduw ac Iesu yng ngoleuni dioddefaint a gorthrwm cyson pobl Dduon mewn byd sy’n cael ei redeg a’i llywodraethu gan bobl Wyn. Mae diwinyddiaeth Ddu  yn adnabod Duw wedi ei ddatgelu yn Iesu fel un wedi ymrwymo i ryddhad a rhyddhau pobl Dduon o hiliaeth a gorthrwm. Does dim amheuaeth, wedi 30 mlynedd, fod diwinyddiaeth Ddu  wedi tyfu yn y DG. Mae wedi cynorthwyo i symbylu mwy o radicaliaeth gymdeithasol ym Mhrydain o du pobl Ddu a’r amryfal eglwysi y maent yn perthyn iddynt. Mae ein croeshoeliad dirfodol oll fel pobl Dduon yn dal i fodoli, ond nid yw’r eglwys bellach mor dawedog ag y bu yn y blynyddoedd a aeth heibio. Mae cyfiawnder hiliol yn ganolog i waith llawer o’n heglwysi, ac y mae gan lawer ohonynt swyddogion enwadol y mae eu gwaith yn canolbwyntio ar weithredu ysbrydoledig, seiliedig ar ffydd sydd am ddileu hiliaeth yn yr eglwys a’r gymdeithas ehangach.
Yr oedd marwolaeth Stephen Lawrence yn drobwynt. Arweiniodd ei lofruddiaeth ddisynnwyr at adroddiad arwyddocaol a gyfaddefodd o’r diwedd yr hyn fu’n hysbys i ni ers degawdau, sef bod hiliaeth systemaidd yn anrheithio’r wlad hon fel blaidd rheibus nas lledir gan ddiffyg gweithredu dyfal na ffurf ysbrydol ar Gristnogaeth nad yw’n ymwneud a’r byd. Fel y mae awdur llyfr Iago yn y Testament Newydd yn ein hatgoffa  ‘ffydd heb weithredoedd... marw yw’ (Iago 2:14-26).












8 Robert Beckford, Jesus is Dread: Black Theology and Black Culture in Britain (London: Darton, Longman and Todd, 1998).




Race For Justice

Mae Race for Justice yn ymchwiliad trylwyr i ymatebion enwadau eglwysig unigol, grwpiau lled-eglwysig, cynulleidfaoedd Cristnogol ac eglwysi ar y cyd yng Nghymru, Lloegr, yr Alban ac Iwerddon i ymdrin â hiliaeth dros y 25 mlynedd a aeth heibio, a gweld i ba raddau y bu’r ymatebion hyn yn llwyddiannus. Mae’r cyfranwyr oll yn arbenigwyr yn y maes hwn ac yn cynrychioli’r holl brif enwadau hanesyddol ac eglwysi ym Mhrydain ac Iwerddon. Nod yw llyfr yw bod yn gatalydd ac yn alwad i weithredu er mwyn dwyn cyfiawnder hiliol i’n strydoedd a’n mannau gwaith, yn ogystal â gwneud ein heglwysi yn wirioneddol groesawgar ac amrywiol.
[bookmark: _Hlk119744422]Am y golygydd
Richard Reddie yw Cyfarwyddwr Cyfiawnder a Chynhwysiant CTBI.
Yr awduron yw: 
Y Gwir Barchedig Ganon Dr Rosemarie Mallett, Esgob Croydon (ganed yn Barbados).
Parch. Dr Inderjit Bhogal OBE, sylfaenydd a Llywydd Dinas Noddfa, y dyfarnwyd iddo Wobr Heddwch Methodistiaid y Byd.
Parch. Wale Hudson-Roberts, Galluogydd Cyfiawnder Undeb Bedyddwyr Prydain Fawr.
Edwina Pearl, Cydlynydd Amrywiaeth a Chynhwysiant i Gwrdd Blynyddol Prydain, yn gweithio gyda’r Crynwyr.
Paul Parker, Clerc Cofnodi Cwrdd Blynyddol Prydain (y swydd uchaf gyda’r Crynwyr ym Mhrydain).
Richard Zipfel, cyn-ymgynghorydd ar hil a chymuned i Gynhadledd Esgobion Catholig Cymru a Lloegr, ymddiriedolwr y Gymdeithas Gatholig dros Gyfiawnder Hiliol.
Sandra Ackroyd, fu’n gwneud gwaith eiriol dros gyfiawnder hiliol ers dros 30 mlynedd gyda’r Eglwys Ddiwygiedig Unedig.
Mark Sturge, cyn-Gyfarwyddwr Cyffredinol y Gynghrair Affricanaidd Garibïaidd.
Parch. Arlington Trotman, gweinidog Methodistaidd, cyn-lywydd Comisiwn yr Eglwysi dros Fudwyr yn Ewrop.
Parch. Mandy Ralph, gweinidog yn Eglwys yr Alban sy’n gweithio ym maes cyfiawnder cymdeithasol a chynhwysiant.
Canon Aled Edwards OBE, Prif Weithredwr Eglwysi Ynghyd yng Nghymru, Ysgrifennydd Cyngor Rhyng-ffydd Cymru.
Damian Jackson, Ysgrifennydd Cyffredinol Cyngor Eglwysi Iwerddon (cyn-Swyddog Rhaglenni yn gweithio ar faterion mudo a lloches).
Jonny Smith, Galluogydd cenhadaeth rhyng-ddiwylliannol Byddin yr Iachawdwriaeth.
Richard Daly, Cyfarwyddwr Cyfathrebu a Chyfryngau Cynhadledd Undeb Prydeinig Adfentyddion y Seithfed Dydd.
Parc. Sivakumar Rajagopalan, cyn-Reolwr Rhanbarthol Cyfiawnder Hiliol gyda Bedyddwyr Llundain.
Archebu
Mae Race for Justice ar gael o Lion Hudson ac Amazon


Wythnos Weddi dros Undod Cristnogol 

Cedwir yr Wythnos Weddi dros Undod Cristnogol yn draddodiadol o Ionawr 18 tan y 25 - wythnoswyl St. Pedr a St. Paul. Fodd bynnag, mae rhai ardaloedd yn ei dathlu adeg y Pentecost neu ryw adeg arall
Cyflwyniad
I’r Wythnos Weddi hon dros Undod Cristnogol, cawn ein tywys gan eglwysi Minneapolis wrth i ni geisio ymchwilio i weld sut y gall gwaith undod Cristnogol gyfrannu at hyrwyddo cyfiawnder hiliol ar draws pob lefel o gymdeithas. Trwy’r adnodd hwn, mae grŵp ysgrifenwyr CTBI hefyd wedi canolbwyntio ein sylw ar y ffaith fod 30 mlynedd wedi mynd heibio ers llofruddiaeth Stephen Lawrence, y byddwn yn ei nodi yn 2023. Mae’r gwaith o adfer gobaith trwy gyfiawnder a wneir er cof am Stephen yn dal i ysbrydoli a newid bywydau er gwell.
Wrth i ni uno gyda Christnogion eraill ledled y byd am yr Wythnos Weddi, gweddïwn y bydd ein calonnau yn agored i weld a chlywed yr amryfal ffyrdd y mae hiliaeth yn parhau i ddinistrio bywydau, ac i ganfod y camau y gallwn ni fel unigolion a chymunedau eu cymryd i wella’r briwiau ac adeiladu gwell dyfodol i bawb.


